Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Ξεκινάμε με την ανάγνωση των ερωτήσεων, οι οποίες δεν θα συζητηθούν, για να ακολουθήσουν μετά αυτές που θα συζητηθούν σήμερα, οι οποίες είναι μόνο τέσσερις. Η πρώτη με αριθμό 112/17-10-2016 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών και Διοικητικής Ανασυγκρότησης, σχετικά με τη «δολοφονική επίθεση συμμορίας κατά του Γραμματέα ΔΑΠ - ΝΔΦΚ - ΑΤΕΙ Θεσσαλονίκης», δεν θα συζητηθεί λόγω κωλύματος του ερωτώντος Βουλευτή. Επίσης, η πέμπτη με αριθμό 44/4-10-2016 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Εσωτερικών και Διοικητικής Ανασυγκρότησης, σχετικά με την υποστελέχωση της Διεύθυνσης της Αστυνομίας Σερρών, δεν θα συζητηθεί λόγω κωλύματος του ερωτώντος Βουλευτή. Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι κάτωθι επίκαιρες ερωτήσεις: Η δεύτερη με αριθμό 131/17-10-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη «Νομοθετική ρύθμιση για επέκταση εγκεκριμένων εξόδων πέραν των νοσηλίων», δεν θα συζητηθεί λόγω κωλύματος (φόρτος εργασίας) του Υπουργού κ. Τσακαλώτου και θα επαναπροσδιοριστεί για συζήτηση. Η τρίτη με αριθμό 96/14-10-2016 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα, δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη, ο οποίος θα βρίσκεται στη Σύρο για υπηρεσιακούς λόγους. Για τον ίδιο λόγο δεν θα συζητηθεί και η όγδοη με αριθμό 85/11-10-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας, σχετικά με τα προβλήματα λειτουργίας του Αντικαρκινικού Νοσοκομείου «Θεαγένειο» στην Περιφερειακή Ενότητα Θεσσαλονίκης. Στην πορεία της συζήτησης θα αναγνώσω και τις υπόλοιπες επίκαιρες ερωτήσεις που δεν θα συζητηθούν. Θα συζητηθεί τώρα η πρώτη με αριθμό 113/17-10-2016 επίκαιρη ερώτηση δευτέρου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Εσωτερικών και Διοικητικής Ανασυγκρότησης, σχετικά με τον προβληματισμό και την ανησυχία για τα στοιχεία της ΕΛΣΤΑΤ, για το δημογραφικό της χώρας και ιδιαίτερα του Έβρου. Θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Χριστόφορος Βερναρδάκης. Κύριε Δημοσχάκη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, τα πρόσφατα στοιχεία της Ελληνικής Στατιστικής Αρχής δείχνουν τον πληθυσμό της πατρίδας μας να γηράσκει και να συρρικνώνεται δραματικά. Από το 2011 μέχρι και το 2015 ο πληθυσμός της χώρας μειώθηκε κατά ενενήντα χιλιάδες Στην πενταετία των μνημονίων έχει χαθεί, ουσιαστικά, μια μεγάλη ελληνική πόλη, μία Αλεξανδρούπολη. Έχουμε συνειδητοποιήσει το μέγεθος της απώλειας; Χαρακτηριστικά είναι τα στοιχεία για την ανατολική Μακεδονία και τη Θράκη, όπου είχαμε τέσσερις χιλιάδες εννιακόσιες πενήντα γεννήσεις και εφτά χιλιάδες τετρακόσιες είκοσι μία θανάτους. Στην Περιφέρειά μας η κατάσταση είναι περισσότερο απογοητευτική, λόγω της νέας μετανάστευσης, συνεπεία της κρίσης. Απελπιστική είναι η κατάσταση στον Έβρο, γεγονός που προσλαμβάνει και εθνικές διαστάσεις, αν αναλογιστεί κανείς ότι κάποια χωριά μας βρίσκονται επί των συνόρων με δύο ξένες χώρες πλησίον, με ό,τι συνεπάγεται αυτό για τη δραματική μείωση του πληθυσμού τους. Αυτή η δραματική μείωση του πληθυσμού είναι προφανές ότι θα έχει σε λίγο δυσμενείς επιπτώσεις και στις Ένοπλες Δυνάμεις μας σε ό,τι αφορά την επάνδρωση, τη στελέχωση των στρατιωτικών μονάδων, σε μία περίοδο μάλιστα που η γειτονική Τουρκία κλιμακώνει την επιθετικότητά της με τις δηλώσεις του αρχηγού της και άλλων αξιωματούχων αναφορικά με τη Συνθήκη της Λωζάννης. Από την αρχή της κρίσης έχουν αποχωρήσει από τη χώρα μας μισό εκατομμύριο καινούργιοι νεομετανάστες μας, στην πλειονότητά τους νέοι άνθρωποι και μορφωμένοι, οι οποίοι σπούδασαν με το υστέρημα του ελληνικού λαού. Αυτοί στην προσεχή δεκαετία θα τεκνοποιήσουν κατά μέσο όρο δύο παιδιά. Αντιλαμβάνεστε, λοιπόν, ότι ένα εκατομμύριο ελληνόπουλα θα γεννηθούν σε ξένες χώρες, από τις πεντακόσιες χιλιάδες που έφυγαν από το 2000-2015. Ερωτάσθε, λοιπόν, κύριε Υπουργέ: Ποιο είναι το σχέδιο παλιννόστησης των πεντακοσίων χιλιάδων νέων μας που έφυγαν; Ποια είναι η εθνική πολιτική σας για το δημογραφικό; Τι κάνετε για τη στήριξη της ελληνικής οικογένειας και ειδικότερα για τις τρίτεκνες και πολύτεκνες οικογένειες; Ποιο είναι το σχέδιό σας για την ανάπτυξη των παραμεθορίων περιοχών και ιδιαίτερα του Έβρου και της Θράκης; Τι μέτρα σχεδιάζετε για την ενίσχυση της τοπικής και περιφερειακής επιχειρηματικότητας; Τι ευκαιρίες θα δώσετε στους νέους για να παραμείνουν στην πατρίδα τους και να μη μεταναστεύσουν; Προτίθεστε να συγκροτήσετε τη διακομματική επιτροπή για τη Θράκη, η οποία κατά το παρελθόν επιτέλεσε σημαντικό εθνικό έργο για την περιοχή και μάλιστα από την προηγούμενη Βουλή ζητήθηκε με ερώτηση από το σύνολο των Βουλευτών της Νέας Δημοκρατίας; Κυρία Πρόεδρε, σας ευχαριστώ.
Κύριε Υπουργέ, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε Βουλευτά, νομίζω ότι θέτετε ένα ζήτημα το οποίο αφορά πολύ κόσμο, αφορά όλα τα πολιτικά κόμματα. Δεν είναι όλα τα θέματα της αρμοδιότητάς μου, όπως καταλαβαίνετε, άρα δεν μπορώ να δώσω ένα συνολικό σχέδιο και να μιλήσω εξ ονόματος όλων των Υπουργείων και των πολιτικών που ασκούνται αυτήν τη στιγμή. Αυτό που μπορώ να σας πω είναι το εξής: Καταθέτετε, κατ' αρχάς, ένα υπαρκτό πρόβλημα που αφορά τη μείωση του πληθυσμού. Αυτό, όπως καταλαβαίνετε, έχει πολλές αιτίες, έχει αιτίες κοινωνικές, οικονομικές, είναι αποτέλεσμα της βαθιάς οικονομικής κρίσης και των πολιτικών που επιβλήθηκαν, ειδικά μετά το 2010 στη χώρα. Αυτό που εγώ μπορώ να σας πω αυτή τη στιγμή, είναι ότι σε ό,τι αφορά μεν την επιστροφή όλου αυτού του τεράστιου ανθρώπινου δυναμικού που έχει φύγει από τη χώρα και είναι υψηλού επιπέδου ανθρώπινο δυναμικό, η Κυβέρνηση πράγματι ασκεί πολιτικές. Μία από αυτές τις πολιτικές είναι για πρώτη φορά μετά από αρκετά χρόνια να ανοίξουν οι θέσεις στα πανεπιστήμια, με προσλήψεις χιλίων πεντακοσίων μελών διδακτικού επιστημονικού προσωπικού. Είναι, επίσης, η πολύ συστηματική πολιτική που γίνεται στον χώρο της έρευνας - γιατί μην ξεχνάμε ότι αυτό είναι το ισχυρό ανθρώπινο δυναμικό της χώρας. Προφανώς προσβλέπουμε σε μία ανάπτυξη η οποία θα είναι δίκαιη και κοινωνικά αλλά και περιφερειακά και υπό αυτήν την έννοια υπάρχουν και στον ορίζοντα αυτές οι ειδικές πολιτικές που πρέπει να γίνουν σε ειδικές περιφέρειες, όπως είναι ο Έβρος συγκεκριμένα. Προφανώς, επίσης, είμαι σύμφωνος ότι η Βουλή θα μπορούσε να πάρει μια πρωτοβουλία για την επανασύσταση της διακομματικής επιτροπής για τα ζητήματα της Θράκης. Δεν θα είχα καμμία αντίρρηση. Σε ό,τι αφορά τώρα ειδικά θέματα, τα οποία αφορούν τις διοικητικές πολιτικές, θέλω να σας πω πως ό,τι υπήρχε στο θέμα της μοριοδότησης των προσλήψεων στο δημόσιο, ό,τι υπήρχε στον Υπαλληλικό Κώδικα σε σχέση με τις οικογενειακές διευκολύνσεις, ό,τι υπήρχε σε σχέση με την ενίσχυση των τοκετών, άδειας μητρότητας και αποδοχών για την ανατροφή τέκνου, ό,τι υπήρχε στον νόμο για την συνυπηρέτηση και για την οικογενειακή κατάσταση, όλα αυτά προφανώς έχουν διατηρηθεί. Με τον νόμο για την κινητικότητα, που έρχεται οσονούπω τις επόμενες μέρες στη Βουλή προς συζήτηση, όλες αυτές οι διατάξεις θα ενισχυθούν, έτσι ώστε οι παραμεθόριες περιοχές και ειδικά η Θράκη - όχι μόνο, όμως, γιατί μεγάλο πρόβλημα έχουν και τα νησιά και μάλιστα κυρίως λόγω των προσφυγικών ροών, αλλά βεβαίως αναγνωρίζω ότι και η Θράκη είναι βασικό κομμάτι αυτού του προβλήματος - να έχουν το δικό τους μερίδιο σε αυτήν την πολιτική. Ό,τι υπήρχε υπάρχει και θα καταβληθεί κάθε προσπάθεια για να ενισχυθεί. Αυτά προς το παρόν. Θα επανέλθω.
Κύριε Δημοσχάκη, έχετε τον λόγο για τρία λεπτά.
Ευχαριστώ πολύ, κυρία Πρόεδρε. Οι λαθεμένες πολιτικές σας μας έφεραν νέο μνημόνιο με σκληρότερα μέτρα και βαθύτερη ύφεση. Αντί για ανάπτυξη, επιβάλλετε φόρους. Αντί για επενδύσεις, όπως διαμαρτύρονται οι συμπολίτες μου, πλημμυρίσατε την χώρα με πρόσφυγες και με οικονομικούς μετανάστες - και μάλιστα αυτό το σενάριο το ζούμε κάθε μέρα - ενώ διώχνετε με τις πολιτικές τις οποίες εφαρμόζετε τα ελληνόπουλα σε νέα μετανάστευση. Αντί να στηρίζετε τις οικογένειες, κόβετε συντάξεις. Αντί να ενώνετε τον λαό και την κοινωνία, τη διχάζετε. Κύριε Υπουργέ, η λύση στο δημογραφικό είναι η στήριξη της οικογένειας, που αποτελεί τον πιο ισχυρό θεσμό της κοινωνίας και του έθνους μας. Το εκρηκτικό κοκτέιλ εργασίας και αυξημένων φόρων αποτελεί ανυπέρβλητο εμπόδιο για οποιοδήποτε νέο ζευγάρι θέλει σήμερα να αποκτήσει ένα παιδί. Παράλληλα, πρέπει να δοθούν ουσιαστικά κίνητρα στις πολύτεκνες και τρίτεκνες οικογένειες. Μπορούν να τους δοθούν άλλα προνόμια, όπως κίνητρα σε άνεργα μέλη αυτών των οικογενειών να ασχοληθούν με τη γεωργία, την κτηνοτροφία, την καινοτομία και όχι μόνο. Οφείλετε, όμως, να στρέψετε το βλέμμα σας και στην απελπιστική κατάσταση που επικρατεί στην ελληνική Περιφέρεια Ανατολικής Μακεδονίας και Θράκης και ιδιαίτερα στον Έβρο, στην εκλογική μου περιφέρεια και πατρίδα μου. Για αυτόν τον λόγο σας καλώ δημόσια να σχεδιάσει το Υπουργείο σας επισκέψεις κυβερνητικών παραγόντων και όλων των Βουλευτών, αν είναι εφικτό, του ελληνικού Κοινοβουλίου και να επισκεφθούν τον Έβρο διότι, ως γνωστόν, εσείς έχετε την υπογραφή και τη σφραγίδα του κράτους και θα πρέπει να πάρετε αποφάσεις. Θα πρέπει να πάρετε αποφάσεις γρήγορα διότι αυτά τα προβλήματα θέλουν άμεση αντιμετώπιση. Να σας περιγράψουν και οι ίδιοι οι κάτοικοι από πρώτο χέρι την κατάσταση και την ερήμωση που βιώνουν πλησίον των συνόρων μας. Δυστυχώς, δεν τηρήθηκαν οι υποσχέσεις για ένα ευρύτερο αναπτυξιακό σχέδιο στον Νομό και τη Σαμοθράκη μέσα από τον αναπτυξιακό νόμο, με αποτέλεσμα να φύγουν τα καλά μυαλά από την περιοχή μας. Επίσης, ο Υπουργός σας, ο κ. Κουρουμπλής, υποσχέθηκε ως Υπουργός Υγείας ότι θα έδινε λύση μέσα σε δύο μήνες σε ό,τι αφορά τη λειτουργία και την αυτοτέλεια του νοσοκομείου μας, του Νοσοκομείου Διδυμοτείχου. Δυστυχώς, έχει περάσει ενάμιση χρόνος και ακόμα να λυθεί το πρόβλημα του νοσοκομείου. Η δημογραφική παράμετρος αποτελεί ζήτημα εθνικής ασφάλειας και κυριαρχίας για τον Έβρο. Χρειάζεται συγκεκριμένο σχέδιο σε ένα δύσκολο μνημονιακό περιβάλλον - το κατανοούμε - όπου οι οικογένειες ασφυκτιούν. Με αυτά που είπατε, όμως, κύριε Υπουργέ, δεν με πείσατε. Κάθε μέρα ο Έβρος και η Θράκη θα έπρεπε να είναι η πρώτη προτεραιότητα στο κυβερνητικό σας πρόγραμμα. Προφανώς, δεν αντιλαμβάνεστε τον κίνδυνο και δεν επιδεικνύετε το ανάλογο ενδιαφέρον. Είναι απογοητευτικό που δεν έχετε ως Κυβέρνηση σχέδιο αντιμετώπισης του δημογραφικού προβλήματος. Έχετε ιστορικές ευθύνες και οι δικαιολογίες σας νομίζω ότι έχουν τελειώσει. Σας ευχαριστώ πολύ, κυρία Πρόεδρε.
Κύριε Υπουργέ, έχετε τον λόγο για τρία λεπτά.
Θα χρειαστώ λιγότερο χρόνο. Δεν νομίζω ότι έχω να απαντήσω και πολλά. Σε ένα πράγμα θα συμφωνήσετε, κύριε Βουλευτά. Δεν νομίζω και το δημογραφικό να το αποδίδετε σε εμάς ως πρόβλημα διότι είναι ένα πρόβλημα πολλών δεκαετιών. Επομένως, νομίζω πως ό,τι λέτε, μόνο ως αυτοκριτική για την δική σας πολιτική μπορώ να το εκλάβω. Τώρα, από εκεί και πέρα, προφανώς, φέρνετε ένα ζήτημα. Είναι σαφές ότι υπάρχουν στοιχεία, τα οποία μπορούμε να δούμε. Προφανώς θα εισηγηθώ και θα κάνω ό,τι μπορώ στο μέτρο των δικών μου αρμοδιοτήτων, για να υπάρξει μια ειδικότερη μέριμνα για την ανατολική Μακεδονία και Θράκη. Τώρα για τους πρόσφυγες που λέτε, δεν νομίζω ότι βαδίζετε σε έναν σωστό δρόμο. Εμείς είμαστε περήφανοι για την προσφυγική μας πολιτική. Δεν πιστεύουμε ότι είναι το προσφυγικό αυτό, το οποίο επιδείνωσε την υπόθεση της Θράκης. Είναι πολλές δεκαετίες τώρα που το ακούω. Έχει περάσει πολύς καιρός από τότε που ακούγαμε για την υπανάπτυξη, για την αποεπένδυση, για τις πολιτικές αποκλεισμού που ακολουθήθηκαν σε συγκεκριμένους πληθυσμούς σε αυτήν την περιοχή. Εν πάση περιπτώσει, νομίζω ότι μπορούμε να συνεννοηθούμε στο γεγονός ότι είναι σαφές ότι όπως κάθε περιφέρεια της χώρας, έτσι κι αυτή θα πρέπει να έχει το δικό της μερίδιο στην ανάπτυξη, για την οποία εμείς αυτό που οφείλουμε, είναι να συμβάλουμε στο να είναι πιο δίκαιη και πιο ισορροπημένη.
Ευχαριστούμε. Η τρίτη με αριθμό 87/12-10-2016 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Πολιτισμού και Αθλητισμού, σχετικά με την οριοθέτηση - αναοριοθέτηση των αρχαιολογικών χώρων της Βέροιας δεν θα συζητηθεί λόγω κωλύματος του Υπουργού Πολιτισμού και Αθλητισμού κ. Μπαλτά, λόγω ανειλημμένων υποχρεώσεων. Η έβδομη με αριθμό 62/10-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την «εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς» δεν θα συζητηθεί λόγω κωλύματος του Υπουργού Εσωτερικών και Διοικητικής Ανασυγκρότησης κ. Παναγιώτη Κουρουμπλή, λόγω ανειλημμένων υποχρεώσεων. Η τέταρτη με αριθμό 61/10-10-2016 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον υπολογισμό των κύριων συντάξεων του Ναυτικού Απομαχικού Ταμείου (ΝΑΤ) δεν θα συζητηθεί λόγω κωλύματος - ανειλημμένες υποχρεώσεις - του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλου. Η τέταρτη με αριθμό 127/18-10-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραϊτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου δεν θα συζητηθεί λόγω κωλύματος της Αναπληρώτριας Υπουργού Παιδείας, Έρευνας και Θρησκευμάτων κ. Σίας Αναγνωστοπούλου. Για το ίδιο γεγονός, των ερωτήσεων που δεν θα απαντηθούν, όπως ξέρετε, πλέον εκδίδει ειδικό δελτίο και η Ειδική Γραμματεία της Κυβέρνησης, μαζί με τους λόγους που δεν απαντώνται οι ερωτήσεις. Σειρά έχει η δεύτερη με αριθμό 132/17-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με τον «επαναπατρισμό αποβλήτων υδραργύρου από τον Ασπρόπυργο στη Γερμανία». Στην ερώτηση του κ. Μίχου θα απαντήσει ο Αναπληρωτής Υπουργός Περιβάλλοντος και Ενέργειας, κ. Ιωάννης Τσιρώνης. Κύριε Μίχο, έχετε τον λόγο για δύο λεπτά.
Ευχαριστώ. Κύριε Υπουργέ, στον Ασπρόπυργο παρέμενε σε εγκαταστάσεις φορτίο μεταλλικού υδραργύρου, το οποίο διαμετακομίσθη από τη Γερμανία. Μετά από έλεγχο των αρμοδίων φορέων τον Αύγουστο του 2014 εντοπίσθηκαν παρανόμως αποθηκευμένοι εκατόν δεκατέσσερις τόνοι, των οποίων η απομάκρυνση κατέστη αδύνατη λόγω του ότι προσδιορίσθη ως «προϊόν». Έπειτα σε σύσκεψη του 2015 συναρμοδίων φορέων απεσαφηνίσθη ότι το φορτίο είναι απόβλητο και όχι προϊόν. Η επιστροφή στη Γερμανία ήταν μονόδρομος, καθώς και στην Ελλάδα δεν υπήρχε αδειοδοτημένος χώρος αποθηκεύσεως για υδράργυρο και σε περίπτωση διαρροής οι επιπτώσεις είναι τοξικές τόσο για τον άνθρωπο όσο και για το οικοσύστημα. Εν τέλει, επετεύχθη σε δύο δόσεις ο επαναπατρισμός του επικίνδυνου αυτού φορτίου στη Γερμανία. Με ποιον τρόπο μετεφέρθησαν παρανόμως τόσοι τόνοι επικίνδυνου φορτίου υδραργύρου στον Ασπρόπυργο χωρίς να γίνει αντιληπτό; Κατόπιν ποιας ακριβώς διαδικασίας συνήφθη η διακρατική συνεργασία για τη μεταφορά ενός τόσο επικίνδυνου φορτίου; Ευχαριστώ.
Κύριε Υπουργέ, έχετε τον λόγο για τρία λεπτά.
Ευχαριστώ, κυρία Πρόεδρε. Αγαπητέ, κύριε Βουλευτά, θίγετε ένα ζήτημα το οποίο πραγματικά μας θορύβησε στο έπακρο. Είναι από αυτά τα ζητήματα τα οποία αναρωτιέσαι αν πρέπει να τα σηκώσεις ψηλά πολιτικά για να βρεθεί μια γρήγορη λύση και από την άλλη μεριά, εμπνέει τρόμο το να κοινοποιηθούν. Γιατί, αν ο οποιοδήποτε θερμοκέφαλος ή κακόβουλος ήξερε αυτή την πληροφορία ότι υπήρχαν αυτοί οι τόνοι του υδραργύρου στη χώρα μας, θα μπορούσε να κάνει μία ενέργεια η οποία θα έκανε την Αττική ακατοίκητη, πιθανά, για πολλές δεκάδες χρόνια. Άρα πραγματικά, ειλικρινά, όταν παραλάβαμε το Υπουργείο και μάθαμε τι υπάρχει εκεί, για όσους γνωρίζουν τι σημαίνει υγρός υδράργυρος, καταλάβαμε ότι έπρεπε άμεσα να μεταφερθεί, αλλά ταυτόχρονα να γίνονται και συνέργειες ώστε να μην μάθει κανένας, τουλάχιστον κανένας λάθος άνθρωπος, ότι ο υδράργυρος είναι εκεί, γιατί ο κίνδυνος ήταν τεράστιος για την πόλη μας. Στο πρώτο σας ερώτημα, πώς μεταφέρθηκαν παρανόμως τόσοι τόνοι επικίνδυνου αποβλήτου στην Ελλάδα, νομίζω ότι κατάλληλοι να απαντήσουν είναι οι προκάτοχοί μας Υπουργοί. Έχετε μάλιστα στη γραπτή σας ερώτηση μία μικρή ανακρίβεια. Δεν ήταν Αύγουστος του 2016, ήταν Αύγουστος του 2014 που κοινοποιήθηκε από τη Γερμανία στην Ελλάδα. Από εκεί μάθαμε, από δικές τους έρευνες, την παράνομη μεταφορά. Απ' όσο ξέρουμε ο υδράργυρος βαφτίστηκε προϊόν κατά την εισαγωγή, ενώ ήταν απόβλητο. Ως εκ τούτου, ως απόβλητο, δεν μπορούσε να χρησιμοποιηθεί, αλλά φυσικά ούτε και ως προϊόν θα μπορούσε ένα τέτοιο υλικό να αποθηκευτεί. Ακολούθως, νομίζω - και αναφέρω σύντομα τις ημερομηνίες - ότι στις 4-3-2015 κάναμε σύσκεψη, κάναμε αμέσως επιστολές στη Γερμανία. H Γερμανία όλον αυτόν τον καιρό, φυσικά, να το πω κατά τη λαϊκή έκφραση, «πέταγε τη μπάλα στην εξέδρα» και δεν ήθελε να αναλάβει τις ευθύνες της. Δεν ήθελε να αναλάβει την ευθύνη ότι από τη χώρα της προήλθε το απόβλητο και άρα, στη χώρα της έπρεπε να επιστρέψει. Εμείς αναγκαστήκαμε να κάνουμε και επιστολή στην επιτροπή και επιστολή, φυσικά, στον αρμόδιο Υπουργό του κρατιδίου. Τελικά, καταλήξαμε στο ευτυχές γεγονός ότι κάποια στιγμή η Γερμανία ανέλαβε τις οικονομικές ευθύνες, βρέθηκε ο διαπιστευμένος μεταφορέας για να παραλάβει το επικίνδυνο υλικό. Ήρθαν και το παρέλαβαν και επιτέλους, με δύο μεταφορές, νομίμως και απόλυτα διαπιστευμένα, έφυγε το εφιαλτικό αυτό φορτίο από τη χώρα μας. Να αναφέρω, βέβαια, ότι επί των ημερών μας, στις 25-8-2015, βάλαμε και πρόστιμα στις δύο εταιρείες, 194.000 ευρώ έκαστο, ακριβώς για το γεγονός ότι μετεφέρθη το υλικό παρανόμως στην Ελλάδα και με παράνομα πιστοποιητικά ως προϊόν και από την άλλη ότι αποθηκεύτηκε σε χώρο που καμία εγγύηση δεν είχε είτε για ατύχημα είτε για κάποια κακόβουλη ενέργεια. Σας ευχαριστώ.
Ο κ. Μίχος έχει τον λόγο για τρία λεπτά.
Ευχαριστώ. Υπάρχει κι άλλο ένα θέμα. Υπήρξε επιστροφή πενήντα ενός τόνων που είχαν έρθει από το 2011. Μιλάμε για νταλίκες που μετέφεραν αυτά τα απόβλητα, πέρασαν τα σύνορα και δεν βρέθηκαν τίποτα. Εδώ βρίσκουν άλλα κι άλλα, κύριε Υπουργέ. Εδώ πρέπει να έχει πέσει πολύ χοντρή μίζα σε κάποιες τσέπες, σε τελωνιακούς και σε άλλους φορείς. Πρέπει να το κοιτάξετε. Πρέπει να γίνει εισαγγελική παρέμβαση. Μετά, έχουμε, όπως είπατε κι εσείς, το βάφτισμα των αποβλήτων σε προϊόντα. Ποιοι βάφτισαν τα απόβλητα σε προϊόντα; Ποιοι έβαλαν σφραγίδες, που έβαλαν υπογραφές, για να γίνουν τα απόβλητα προϊόντα; Θέλουμε ονόματα. Θέλουμε να γίνει κάτι. Και τα απόβλητα που έστειλε στην πατρίδα μας η κ. Μέρκελ, να τα πάει στην αυλή των εξοχικών της ή στους ψηφοφόρους της, όχι στην Ελλάδα. Δεν είναι χώρα αποβλήτων η Ελλάδα. Και πρέπει να υπάρχουν υπεύθυνοι γι' αυτά. Και από την άλλη, εάν δηλαδή υπήρχε αδειοδοτημένος χώρος αποθηκεύσεως για υδράργυρο, θα το αποθηκεύαμε εδώ; Γιατί; Ήδη έχουν γίνει πάρα πολλές παρανομίες με απόβλητα, με χημικά απόβλητα σε εργοστάσια, με τοξικά απόβλητα σε εργοστάσια. Εάν πάρουμε για παράδειγμα τα Οινόφυτα που είναι κοντά στην Εύβοια, στη Βοιωτία, εκεί γίνεται ένας χαμός. Ρίχνουν πράγματα μέσα σε γεωτρήσεις. Έχουμε που έχουμε τα δικά μας, θα έχουμε και τα απόβλητα των ξένων; Πρέπει να το κοιτάξετε, πρέπει να γίνει εισαγγελική παρέμβαση. Και πρέπει να αρχίσουν να φαίνονται σιγά σιγά, ποιοι είναι υπεύθυνοι, ποιοι υπογράφουν και ποιοι επιτρέπουν να γίνονται όλα αυτά. Σας ευχαριστώ.
Τον λόγο έχει ο Υπουργός για τη δευτερολογία του.
Ευχαριστώ, κυρία Πρόεδρε. Όπως ανέφερα, ο υδράργυρος δεν εισήχθη στην Ελλάδα ως απόβλητο, θα ήταν εντελώς παράνομο. Εισήχθη ως προϊόν, είχε πιστοποιητικά ως προϊόν. Άρα, η παρανομία ξεκινά από τον αποστολέα. Δεν θα διαφωνήσω μαζί σας ότι εδώ εμπλέκονται πιθανά τελωνειακοί, αν και νομίζω ότι είναι πάρα πολύ δύσκολο - επειδή τυγχάνει να είμαι χημικός - να ξεχωρίσεις υγρό υδράργυρο απόβλητο από υγρό υδράργυρο προϊόν. Οπτικά είναι ακριβώς το ίδιο. Είναι και τα δύο σε φιάλες με την ίδια ακριβώς μορφή. Νομίζω, λοιπόν, ότι η παρανομία πρέπει να ελεγχθεί στο γερμανικό έδαφος με τα δελτία αποστολής. Και - νομίζω ότι ξεφεύγει από τη απάντηση - δεν είμαι ο αρμόδιος Υπουργός για να απαντήσω, γιατί ούτε το τελωνείο ανήκει στο Υπουργείο Περιβάλλοντος, στη δική μας αρμοδιότητα, ούτε έχω τον μηχανισμό για να παρακολουθήσω τι συνέβη και πότε ήρθε κατ' αρχάς το υλικό. Εμείς μάθαμε ως χώρα το 2014 ότι το υλικό είναι στην Ελλάδα. Και - ξαναλέω - υπήρχε πάρα πολύ μεγάλη δυσκολία να σηκώσουμε το θέμα. Γιατί σας εξήγησα ότι εάν αυτή τη στιγμή γίνει οποιαδήποτε έκρηξη και διαρρεύσει στην ατμόσφαιρα υδράργυρος, είναι τόσο μεγάλη η τοξικότητά του που όχι οι 90 τόνοι, αλλά ένα κιλό υδραργύρου αρκεί για να αδειάσει μια ολόκληρη πόλη σαν τον Ασπρόπυργο. Είναι τρομακτική η τοξικότητα του υλικού. Και εάν αυτό το υλικό πέσει στο έδαφος, επειδή είναι υγρό και με τον καιρό εξατμίζεται - όπως όλα τα υγρά - σε απειροελάχιστα ίχνη, είναι ικανό να καταστρέψει για δεκαετίες - σας λέω - την ατμόσφαιρα μιας περιοχής. Άρα, λοιπόν, δεν νομίζω ότι το μέλημα το δικό μας όταν είχαμε αυτήν τη τοξική βόμβα στην καρδιά της πόλης μας ήταν εκείνη τη στιγμή να αρχίσουμε να σηκώνουμε εισαγγελικές έρευνες, πράγμα το οποίο θα δημοσιοποιούσε σε τόσο μεγάλο βαθμό το θέμα, που πραγματικά θα ήμασταν όμηροι του κάθε κακόβουλου, του κάθε εχθρού της πατρίδας μας, του κάθε ανθρώπου που θα ήθελε να προκαλέσει μια καταστροφή στην Ελλάδα. Εμείς κοιτάγαμε να κρατήσουμε το θέμα όσο χαμηλότερα μπορούσαμε και προσπαθούσαμε η αλληλογραφία να είναι σε ανάλογο τρόπο. Και γι' αυτόν τον λόγο άλλωστε όταν καταφέραμε και απαλλαγήκαμε δεν θριαμβολογήσαμε. Γιατί θα μπορούσαμε να θριαμβολογήσουμε, ότι βρήκαμε ανομία προκατόχων και εμείς τα καταφέραμε καλύτερα απ' αυτούς. Δεν έγινε έτσι, γιατί είναι πράγματα για τα οποία είναι καλό να σιωπάς για λόγους καθαρά ασφάλειας της υγείας των πολιτών και της ασφάλειας της πατρίδας μας. Από εκεί και πέρα, δεν θα διαφωνήσω ότι αυτή τη στιγμή έχουμε παραλάβει μια κατάσταση πραγματικά άνομη. Να αναφέρω ότι πριν από λίγες μέρες αποκαλύψαμε στο Συκάμινο παράνομο ΧΑΔΑ τοξικών αποβλήτων που λειτουργεί για δεκαετίες; Να πούμε ότι αυτή τη στιγμή δεν υπάρχει στην Ελλάδα χώρος υγειονομικής ταφής αποβλήτων, με αποτέλεσμα οι νομοταγείς βιομήχανοι να υποχρεώνονται σε τεράστια κόστη μεταφοράς στο εξωτερικό, ενώ αντίθετα αυτοί που δεν είναι νομοταγείς να έχουν αθέμιτο ανταγωνισμό; Να αναφέρω ότι αυτή τη στιγμή υπάρχουν ιστορικά απόβλητα δεκάδες χιλιάδες τόνοι μεγάλων εταιρειών, που εάν αυτή τη στιγμή κόψουμε το σκοινάκι και σηκωθούν και φύγουν, θα μας μείνουν και τα απόβλητα και η απώλεια των θέσεων εργασίας; Είμαστε αναγκασμένοι, λοιπόν, σε ένα τέτοιο παραλογισμό να λειτουργούμε με πολύ μεγάλη σύνεση. Νομίζω ότι μέχρι στιγμής το πράττουμε αυτό. Λειτουργούμε και λύνουμε τα προβλήματα. Δεν λύνονται τα προβλήματα με καταγγελίες. Από εκεί και πέρα εάν πρέπει ή δεν πρέπει να παρέμβει εισαγγελέας, η ερώτηση - και μάλιστα έχουμε εδώ και τον συνάδελφο αρμόδιο Υπουργό Δικαιοσύνης - είναι να κρίνει εάν το αδίκημα είναι αυτεπάγγελτο. Προφανώς, πρέπει να είναι αυτεπάγγελτο. Είναι εγκληματική αυτή η πράξη της παράνομης διακίνησης τέτοιων υλικών. Και νομίζω ότι από εκεί πέρα, τώρα εκ των υστέρων, θα μπορούσαν να διενεργηθούν τέτοιες ενέργειες που - ξαναλέω - δεν αφορούν το δικό μας Υπουργείο. Αυτό που μπορούμε να πούμε, όμως, για τον υδράργυρο είναι ότι καταφέραμε, χωρίς να έχουμε πολύ μεγάλη όξυνση του θέματος, να εξαναγκάσουμε μέσω και της επιτροπής, αλλά κυρίως με τις δικές μας ενέργειες, τη γερμανική κυβέρνηση να αναλάβει τις ευθύνες της και να φύγει το υλικό από τη χώρα. Και να πω και κάτι άλλο, κυρία Πρόεδρε. Ναι, ψάξαμε να βρούμε νόμιμο χώρο στην Ελλάδα, γιατί δεν γνωρίζαμε πόσος καιρός θα απαιτηθεί για να υποκύψουν οι Γερμανοί στις δικές μας πιέσεις. Κάθε ημέρα που πέρναγε για εμάς ήταν ένας τρόμος. Ναι, ψάξαμε να βρούμε ελληνικές εταιρείες, που δυνητικά θα μπορούσαν με ασφάλεια να αποθηκεύσουν ένα τόσο επικίνδυνο υλικό. Ευτυχώς, δεν χρειάστηκε να το κάνουμε. Ευτυχώς, τελικά μας πρόλαβαν τα γεγονότα, οι Γερμανοί δέχθηκαν τις ευθύνες τους, πήραν το υλικό, έφυγαν με δικά τους έξοδα, με δική τους πιστοποιημένη μεταφορά και έτσι απαλλαγήκαμε από τον εφιάλτη. Ευχαριστώ.
Ευχαριστώ. Θα συζητηθεί τώρα η έκτη με αριθμό 66/10-10-2016 επίκαιρη ερώτηση του δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με το αίτημα κάλυψης των κενών οργανικών θέσεων από την Ένωση Δικαστών και Εισαγγελέων. Θα απαντήσει ο Υπουργός κ. Νικόλαος Παρασκευόπουλος. Κυρία Παπακώστα έχετε τον λόγο για δυο λεπτά.
Ευχαριστώ πολύ, κυρία Πρόεδρε. Κύριε Υπουργέ, αντιλαμβάνεστε ότι το κλίμα περί τη δικαιοσύνη είναι ήδη αρκετά βαρύ. Όσον με αφορά, το αίτημα της ερώτησής μου απέχει πολύ απ' αυτό που εγώ προσωπικά απεχθάνομαι στη δημοκρατία, δηλαδή το να γίνει επίδειξη λαϊκισμού, ασκώντας τα αντιπολιτευτικά μου καθήκοντα σε ένα τέτοιο ευαίσθητο πεδίο. Μακριά, λοιπόν, από εμένα ο λαϊκισμός. Με ενδιαφέρει η ουσία του προβλήματος, το οποίο ήδη ανεδείχθη από την ίδια την Ένωση Δικαστών και Εισαγγελέων, από την 23η Σεπτεμβρίου 2016, όπου η Ένωση Δικαστών και Εισαγγελέων ζητούσε απεγνωσμένα την άμεση παρέμβαση του καθ' ύλην αρμόδιου Υπουργού - υμών δηλαδή - προκειμένου να καλυφθούν σοβαρά κενά στο χώρο της δικαιοσύνης. Ομολογώ ότι στο τελευταίο νομοσχέδιο το οποίο αφορούσε στην έρευνα και στην καινοτομία, πράγματι, με μια τροπολογία εσείς, κύριε Υπουργέ, προβήκατε στη σταδιακή αύξηση των οργανικών θέσεων των δικαστικών λειτουργών ποινικής δικαιοσύνης και διοικητικής δικαιοσύνης. Αυτό δείχνει, βεβαίως, από την πλευρά του Υπουργείου ότι προφανώς αναγνωρίζετε εσείς, η πολιτική ηγεσία, το πρόβλημα και το αίτημα της Ένωσης Δικαστών και Εισαγγελέων και προφανώς αντιλαμβάνεστε ότι η κατάσταση είναι πάρα πολύ σοβαρή εν μέσω βαρύτατου πολιτικού κλίματος, διότι η επίθεση την οποία δέχεται ένθεν κακείθεν η δικαιοσύνη αυτήν την ώρα είναι πρωτόγνωρη, γιατί είναι πρωτόγνωρα και τα προβλήματα τα οποία καλείται να αντιμετωπίσει. Προσωπικά με βρίσκει αντίθετη η επίθεση σε βάρος των δικαστών απ' όλες τις πτέρυγες, όταν αυτή εξαπολύεται την ώρα που έχουμε μεταθέσει βαρύ φορτίο στους ώμους τους, να αποφασίσουν για πράγματα πολύ σοβαρά της Ελληνικής Δημοκρατίας, πλην όμως έχω να σας πω ότι είναι κατώτερη των προσδοκιών η ανταπόκρισή σας, μέσω της τροπολογίας, διότι αντιλαμβάνεστε ότι οι ανάγκες οι οποίες υπάρχουν είναι μεγάλες, οι οποίες επιβαρύνθηκαν εξαιτίας και της εξάμηνης αποχής των δικηγόρων. Αντιλαμβάνεστε ότι η ταχεία απονομή της δικαιοσύνης διαχρονικά ήταν ένα μεγάλο ζήτημα και τώρα έχει ακόμα περισσότερο διογκωθεί και καλείστε εσείς να αρθείτε στο ύψος των περιστάσεων, δηλαδή να καλύψετε ακριβώς τις ανάγκες, οι οποίες έχουν και οικονομικές επιπτώσεις, εκτός από την ταχεία απονομή της δικαιοσύνης και την πεποίθηση του ΄Έλληνα πολίτη ότι ταχέως η υπόθεσή του θα εκδικασθεί και θα του απονεμηθεί το δίκαιο. Ευχαριστώ, κυρία Πρόεδρε.
Κύριε Υπουργέ, έχετε τον λόγο για τρία λεπτά.
Κυρία Παπακώστα, μου ήταν δεδομένο ότι δεν θα υποκύψετε σε οποιονδήποτε λαϊκισμό, για να αναφερθείτε σε άλλα θέματα εκτός θέματος. Η ερώτησή σας είναι, όντως, ενδιαφέρουσα. Πρέπει να σας πω ότι βεβαίως, οι ανάγκες είναι μεγάλες και για δικαστές και για εισαγγελείς. Γι' αυτό και μια από τις πρώτες δράσεις του σημερινού Υπουργείου Δικαιοσύνης ήταν να φροντίσει για τη δημιουργία νέων οργανικών θέσεων και για τον διορισμό νέων ειρηνοδικών. Αυτό προχώρησε και έχουμε την προκήρυξη εκατόν ενενήντα τεσσάρων θέσεων ειρηνοδικών, που προχωρούν ήδη, ακριβώς γιατί στα ειρηνοδικεία είχε εξαρχής εντοπιστεί ένα ειδικό έλλειμμα, αφού αυτά καλούνται να αντιμετωπίσουν και ζητήματα που αφορούν τα κόκκινα δάνεια. Στη συνέχεια, βέβαια, υπήρχαν και άλλες ανάγκες. Πρέπει να πω - είναι γνωστό ίσως, αλλά να το πω εν τάχει - ότι οι δυνατότητες για εξεύρεση δικαστών έχουν δύο δρόμους για να ικανοποιηθούν. Η μία είναι να προαχθούν δικαστές από όσους βρίσκονται ήδη στη δικαιοσύνη σε ανώτατες θέσεις, για να έχουμε έτσι, για παράδειγμα, εφέτες και η άλλη είναι να εισαχθούν νέοι δικαστές στη Σχολή Δικαστών, ώστε να αυξηθεί ο συνολικός αριθμός. Το τελευταίο δεν μπορεί να γίνεται απεριορίστως, διότι όπως ξέρετε, καλώς ή κακώς - αλλά μάλλον κακώς - η Σχολή Δικαστών χρηματοδοτείται από ΕΣΠΑ, η δυνατότητα κάλυψης θέσεων είναι περιορισμένη, επομένως, ετησίως δεν μπορούμε να έχουμε ένα σημαντικό αριθμό αυξήσεων. Μέσα στο πλαίσιο αυτών των δυνατοτήτων, λοιπόν, έχουμε επιτύχει να έχουμε μία αύξηση αριθμού θέσεων δικαστών. Νομίζω ότι έχει γίνει ήδη γνωστό ότι ένας αριθμός θέσεων καλύφθηκε κατά προτεραιότητα, ακριβώς, επειδή υπήρξε μία επείγουσα ανάγκη πρόσληψης δικαστών της διοικητικής δικαιοσύνης, για να αντιμετωπισθούν νέες ανάγκες που αφορούσαν τη δημιουργία νέων επιτροπών προσφυγών, αλλά και θέσεων εισαγγελέων για την ανάληψη καθηκόντων σε περιοχές, όπου εγκαθίστανται πρόσφυγες. Αυτές οι ανάγκες και έκτακτες ήταν και ιδιαίτερα επείγουσες - oι ανάγκες, δηλαδή, στελέχωσης των επιτροπών προσφυγών με δικαστές - και αυτό δικαιολόγησε το να εισαχθεί η σχετική τροπολογία σε έναν άσχετο νόμο, στον νόμο που αφορούσε την παιδεία, με αυτήν την επείγουσα διαδικασία και να ψηφιστεί γρήγορα. Ωστόσο, επειδή όντως, όπως το βλέπετε, οι ανάγκες είναι μεγαλύτερες, το Υπουργείο Δικαιοσύνης θα επιδιώξει τη θέσπιση και άλλων θέσεων. Οι τρεις θέσεις αρεοπαγιτών που απαιτούνται, λόγω της αδυναμίας να παρέχουν τις υπηρεσίες στους τρεις αρεοπαγίτες, όπως έχουμε πληροφορηθεί, θα γίνει κατά προτεραιότητα σε αμέσως προσεχές νομοθέτημα του Υπουργείου Δικαιοσύνης και οι υπόλοιπες θέσεις που χρειάζονται, θα προγραμματιστούν με τα προσεχή νομοθετήματα, με τους περιορισμούς, όμως, που σας προανέφερα. Ευχαριστώ πολύ.
Η κ. Παπακώστα έχει το λόγο για τρία λεπτά.
Ευχαριστώ πολύ, κυρία Πρόεδρε. Κύριε Υπουργέ, κύριε καθηγητά της Νομικής, επειδή είμαστε συνάδελφοι στη νομική επιστήμη, αντιλαμβάνεσθε πολύ καλύτερα από οποιονδήποτε άλλον - το αντιλαμβάνομαι και εγώ, όλοι το συμμερίζονται αυτό, αλλά πιο πολύ εμείς που ασχολούμαστε και εντρυφούμε περί τα νομικά πράγματα και την απονομή της δικαιοσύνης - ότι το καταφύγιο των πολιτών είναι η δικαιοσύνη. Άκουσα τους συναδέλφους σας προηγουμένως ότι αυτά είναι ζητήματα τα οποία προϋπήρχαν, οι προκάτοχοι κ.λπ.. Διαχρονικά η χώρα έπασχε. Χώλαινε στο ζήτημα αυτό. Αυτό, όμως, δεν αποτελεί άλλοθι είτε, αν θέλετε, η οικονομική κρίση να συνεχίσουμε στον ίδιο ρυθμό. Χαίρομαι που είπατε προηγουμένως ότι σε επίπεδο αρεοπαγιτών και αντιπροέδρων του Αρείου Πάγου - διότι υπάρχουν και βιολογικά ζητήματα, υπάρχουν άνθρωποι οι οποίοι δεν μπορούν να αντεπεξέλθουν, λόγω προβλημάτων υγείας με ό,τι αυτό συνεπάγεται - οσονούπω θα το επιλύσετε το θέμα ή σκέφτεστε, εν πάση περιπτώσει, έναν τρόπο να το επιλύσετε. Πρέπει να σας πω, όμως, ότι το δικό μου ενδιαφέρον εστιάζεται πέρα από την αγωνία την οποία εκφράζουν οι δικαστές, ακριβώς επειδή θέλουν να απονείμουν δικαιοσύνη και πρέπει να τους το αναγνωρίζουμε, ακριβώς επειδή θέλουν να υπερασπιστούν τα αιτήματα των πολιτών για την απονομή του δικαίου τους και αυτό, επίσης, οφείλουμε να τους το αναγνωρίσουμε. Και θέλω εδώ να εστιάσω την προσοχή μου - και εκεί θα έχετε και τη δική μου την υποστήριξη, αν και εφόσον το κάνετε - πέρα από τα γνωστά ζητήματα της οικονομικής δυσπραγίας, τα οποία είναι διαχρονικά και επί των ημερών μας και σήμερα ακόμη παραπάνω, στο ότι υπάρχουν ζητήματα απονομής δικαιοσύνης σε πολίτες, οι οποίοι έχουν καταφύγει στη δικαιοσύνη με αιτήσεις ένταξης στον νόμο Κατσέλη. Εκεί έχουμε ένα μεγάλο κοινωνικό πρόβλημα. Υπάρχει μία κοινωνική θρυαλλίδα έτοιμη να εκραγεί. Και αυτό γιατί συμβαίνει; Διότι πάρα πολύ απλά αναμένεται με βάση τη στατιστική, τη λογική και τη δικαστηριακή πρακτική, έτσι όπως διαμορφώθηκαν τα πράγματα, ειδικά τώρα μετά την εξάμηνη αποχή, οι υποθέσεις αυτές να εκδικάζονται, ακόμη και το 2030 με ό,τι αυτό ευλόγως συνεπάγεται για τους πολίτες, οι οποίοι θέλουν να λύσουν το πρόβλημά τους, το οποίο είναι σοβαρό γι' αυτούς και ειδικότερα εκείνοι που θέλουν την ένταξή τους στον νόμο Κατσέλη. Επίσης, αυτοί δεν προσέφυγαν απλώς επειδή είχαν μια επιθυμία απονομής δικαίου σε ένα οποιοδήποτε αίτημα. Αυτοί προσέφυγαν, κύριε Υπουργέ, κύριε καθηγητά της Νομικής, στη δικαιοσύνη εξαιτίας της οικονομικής κρίσης, γιατί έχουν πολύ σοβαρές και σημαντικές δυσκολίες στην αποπληρωμή των χρεών τους. Και αυτό είναι ένα πάρα πολύ σοβαρό ζήτημα, στο οποίο πρέπει να δώσετε προτεραιότητα, οφείλετε να το δείτε με αυξημένη ευαισθησία, την οποία θέλω να μην σας στερήσω το δικαίωμα να έχετε, όπως την έχω και εγώ. Επιπλέον, θέλω να σας πω ότι αφού οι αδίκαστες υποθέσεις βλέπουμε ότι ανέρχονται περίπου σε επτακόσιες χιλιάδες, εκ των οποίων οι τριακόσιες είκοσι δεν έχουν δικαστεί λόγω και της γνωστής αποχής των συναδέλφων μου, η οποία είχε τα δικά της αιτήματα, οφείλετε με πολύ ένταση να το θέσετε στον Πρωθυπουργό, οφείλετε με πολύ μεγάλη ένταση να το θέσετε στο οικονομικό επιτελείο, διότι, όπως σας είπα και πριν, - και κλείνω με αυτό, κυρία Πρόεδρε - το θέμα είναι εξόχως σοβαρό για την ταχεία απονομή του δικαίου μέσω της δικαιοσύνης, της άψογης λειτουργίας της δικαιοσύνης. Εάν αυτή έχει στελέχη, θα απονείμει γρήγορα τη δικαιοσύνη. Έχει, λοιπόν, οικονομικές επιπτώσεις και αφορά και στο κύρος της χώρας, διότι, όπως αντιλαμβάνεστε, ειδικότερα όσοι μας παρακολουθούν απ' έξω και παρακολουθούν την ελληνική δικαιοσύνη, πάντοτε έχουν να πουν έναν κακό λόγο όχι για την επάρκεια, όχι για την ποιότητα των δικαστικών αποφάσεων, αλλά για την μη ταχεία απονομή της δικαιοσύνης. Νομίζω ότι αυτό και την ελληνική δικαιοσύνη αδικεί και τα στελέχη της και τις προθέσεις όλων ημών. Ιδού, λοιπόν, το πεδίο - και εκεί θα με έχετε και εμένα, όπως φαντάζομαι και όλες τις πτέρυγες της Βουλής, αρωγό και συμπαραστάτη - να ασκηθεί εντονότατη πίεση για να απονεμηθεί η δικαιοσύνη λόγω των συνεπειών που προκύπτουν. Ευχαριστώ, κυρία Πρόεδρε.
Κύριε Υπουργέ, έχετε τον λόγο για τρία λεπτά.
Ευχαριστώ. Θα είμαι πολύ σύντομος, κυρία Παπακώστα, γιατί κατά βάση δεν έχω καμμία αντίρρηση ούτε ότι παραλάβαμε ένα τεράστιο απόθεμα εκκρεμών υποθέσεων ούτε ότι και εμείς έχουμε τώρα ευθύνες να το διαχειριστούμε κατά τρόπο που να οδηγήσει σε μια επιτάχυνση ούτε ότι σε ορισμένες υποθέσεις, που αφορούν τα δάνεια, αποτελούν ένα πολύ σημαντικό πρόβλημα της δικαιοσύνης. Άλλωστε, ο διορισμός ειρηνοδικών, που προανέφερα, έλαβε χώρα κατά προτεραιότητα ακριβώς λόγω της ανάγκης να διαχειριστούμε αυτόν τον πολύ μεγάλο αριθμό υποθέσεων. Επίσης, πρέπει να σας ενημερώσω ότι έχουν γίνει και αναπροσδιορισμοί υποθέσεων σε συντομότερο χρονικό διάστημα με την ενίσχυση των ειρηνοδικείων. Έτσι έχουμε συντομότερες πλέον προθεσμίες στα περισσότερα ειρηνοδικεία, πολύ περισσότερες από αυτές που μας είχαν τρομάξει και στην αρχή. Κατά τα λοιπά, όντως και εγώ δεν χάνω ευκαιρία να επαναλαμβάνω ότι η βραδύτητα είναι το κύριο πρόβλημα της ελληνικής δικαιοσύνης - όχι, βέβαια, η ποιότητα, η βραδύτητα - και πως όλη η προσπάθεια της Κυβέρνησης και ορισμένες από τις μεταρρυθμίσεις, οι οποίες μας προτείνονται αυτή τη στιγμή από την πλευρά των θεσμών, έχουν ως προοπτική ακριβώς την επιτάχυνση. Ελπίζω αυτό να αρχίσει να αποδίδει καρπούς. Κυρίως μας χρειάζονται καλύτερος εξοπλισμός - ιδιαίτερα η ηλεκτρονική διασύνδεση των δικαστηρίων - προσωπικό και ορισμένες νομοθετικές μεταρρυθμίσεις, για να μπορέσουμε να φτάσουμε σε εντυπωσιακά αποτελέσματα. Ευχαριστώ πολύ.
Ευχαριστούμε. Εισερχόμαστε στην τελευταία, την πέμπτη, με αριθμό 98/14-10-2016 επίκαιρη ερώτηση πρώτου κύκλου του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Εσωτερικών και Διοικητικής Ανασυγκρότησης, σχετικά με την έκρυθμη κατάσταση στο κέντρο φιλοξενίας προσφύγων του Νομού Σερρών. Θα απαντήσει ο Αναπληρωτής Υπουργός κ. Ιωάννης Μουζάλας. Κύριε Μεγαλομύστακα, έχετε τον λόγο για δύο λεπτά.
Κύριε Υπουργέ, η σημερινή επίκαιρη αποτελεί συνέχεια της ερώτησης που έκανα στις 19 Σεπτεμβρίου, η οποία έγινε έπειτα από επίσκεψή μου στο κέντρο φιλοξενίας προσφύγων στο Νομό Σερρών, όπου αναδείχθηκαν πάρα πολλά προβλήματα τόσο στις συνθήκες διαμονής των προσφύγων όσο και στη σίτισή τους. Μάλιστα, στην ερώτηση, που σας είχα κάνει, σας είχα προειδοποιήσει ότι αν συνεχιστεί και ότι αν δεν δράσουμε άμεσα στο να βελτιωθούν αυτές οι συνθήκες, πολύ πιθανόν είναι να υπάρξουν έντονες διαμαρτυρίες, ακόμη και κάποιες ακραίες συμπεριφορές. Δυστυχώς επαληθεύτηκα. Ευτυχώς, δεν υπήρχαν ακραίες συμπεριφορές, αλλά έντονες διαμαρτυρίες των προσφύγων. Είδαμε ότι είναι δυσαρεστημένοι τόσο για τις συνθήκες όσο και για τη σίτιση. Κρίνω την απάντηση που μου δώσατε σε αυτή την ερώτηση ως μη ικανοποιητική και ελλιπή. Γι' αυτό επανήλθα με την επίκαιρη ερώτηση. Μου απαντήσατε συγκεκριμένα - για να γίνω πιο σαφής - ότι ο διαγωνισμός για την εργολαβία με την οποία θα βελτιωθούν οι συνθήκες διαμονής των προσφύγων θα λήξει στις 26 Οκτωβρίου και εντός εξήντα ημερών ο εργολάβος έχει την ευθύνη να υλοποιήσει και να παραδώσει το έργο. Δυστυχώς, η έως τώρα ιστορία μας έχει δείξει ότι οι εργολάβοι εξαντλούν τα περιθώρια. Και αν μιλάμε για εξήντα μέρες από τις 26 Οκτωβρίου, φτάνουμε στα Χριστούγεννα, 26 Δεκέμβρη. Οι καιρικές συνθήκες στις Σέρρες είναι ήδη πολύ δύσκολες. Τις κρύες νύχτες η θερμοκρασία έχει αγγίξει τους πέντε βαθμούς Κελσίου. Τον Δεκέμβριο οι συνθήκες θα είναι ακόμη πιο δύσκολες για τη διαβίωση των ανθρώπων. Σας ρωτάω, λοιπόν, τώρα, χωρίς κανένα ίχνος ειρωνείας και με όλον τον σεβασμό - και θέλω να μου απαντήσετε - τα εξής: Έχετε υπ'όψιν σας πώς είναι δυνατόν να επιβιώσουν άνθρωποι κάτω από αυτές τις συνθήκες και ιδιαίτερα τα παιδιά, γιατί η πλειοψηφία των προσφύγων στις Σέρρες είναι παιδιά, όπως νομίζω ότι θα γνωρίζετε; Επίσης, εντός ποίων χρονικών ορίων - λίγο πιο συγκεκριμένα - σκοπεύετε να είναι έτοιμοι οι οικίσκοι που προορίζονται για την εγκατάσταση των προσφύγων, λαμβάνοντας πάντα υπ' όψιν τις ιδιαίτερα δύσκολες καιρικές συνθήκες που πρόκειται πολύ σύντομα να επικρατήσουν στην περιοχή. Επίσης, θέλω να ρωτήσω αν σκοπεύετε να επιληφθείτε του θέματος που έχει προκύψει αναφορικά με τις συνθήκες σίτισης, καθώς έχουν παρατηρηθεί φαινόμενα κατά τα οποία πολλοί πρόσφυγες πετούν το φαγητό τους. Είμαι σίγουρος ότι κανένας εδώ μέσα δεν πιστεύει ότι το κάνουν επειδή απλώς δεν πεινάνε. Κάτι άλλο τρέχει.Παρακαλώ, θα ήθελα να σας ακούσω.
Κύριε Υπουργέ, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε συνάδελφε, σε αρκετά από αυτά που λέτε, έχετε δίκιο. Όμως, θέλω να σας πω ότι εάν έχετε πάει πρόσφατα στις Σέρρες θα έχετε δει, επίσης, ότι αρκετά από αυτά που έχετε γράψει στην επίκαιρη ερώτησή σας τα έχουμε προχωρήσει. Ο διαγωνισμός που ήταν να γίνει στις 26 Οκτωβρίου και τελικά πάει για 1η Νοεμβρίου. Αυτό πρέπει να ξέρετε ότι δεν εξαρτάται από εμάς. Το έργο το έχει αναλάβει ο Διεθνής Οργανισμός Μετανάστευσης και είναι μέσα στην προσπάθεια που κάνουμε τα χρήματα που έχουν πάρει θεσμικοί οργανισμοί και μη κυβερνητικές οργανώσεις από την DG - Echo να μείνουν στον τόπο μας. Ο Διεθνής Οργανισμός Μετανάστευσης είναι ένας πολύ αξιόπιστος οργανισμός. Επομένως, αυτό που μπορώ να σας εκφράσω είναι η προσωπική μου άποψη ότι τα πράγματα θα πάνε με βάση τον σχεδιασμό, χωρίς να μπορώ να προβλέψω αν θα είναι μια βδομάδα πριν ή μια βδομάδα μετά. Από τα ζητήματα που θέτετε, τα περισσότερα έχουν λυθεί. Χαίρομαι γιατί και εσείς είπατε ότι δεν έχουμε ακραία φαινόμενα. Είχαμε μια συγκέντρωση των προσφύγων και των μεταναστών, οι οποίοι ήθελαν να κάνουν διακριτή τη θέση τους μέσα στην κοινωνία. Θέλω να σας πω επίσης, ότι πρόκειται για Γεζίντι. Οι Γεζίντι είναι μια πολυταλαιπωρημένη φυλή, στην οποία δείχνουμε σαν κράτος μια πολύ μεγάλη αλληλεγγύη. Έχουμε πάρει ευχαριστήριο γράμμα - δυστυχώς, δεν το έχω μαζί μου, αλλά μπορώ να σας το φέρω - από την υπεύθυνη για τους Γεζίντι, την Άντα, για τον τρόπο με τον οποίο έχουμε συμπεριφερθεί στους Γεζίντι. Η δομή στις Σέρρες θα είναι μια πρότυπη δομή. Και την ίδια ώρα που ετοιμάζουμε να φτιάξουμε τη μόνιμη δομή, την αξιοπρεπή κ.λπ., ξεκινάμε διαδικασίες αντικατάστασης των σκηνών. Έχουμε μεταφέρει ήδη τριάντα κοντέινερ επάνω και μεταφέρουμε κι άλλα, μέχρι να ολοκληρωθούν οι εργασίες. Όσον αφορά τη σίτιση, το πρόβλημα με το συσσίτιο είναι γνωστό. Υπάρχει παντού. Ανά περιπτώσεις πετάνε το φαγητό τους και διαμαρτύρονται για το φαγητό. Νομίζω ότι αυτό θα πρέπει να το δεχτούμε με μια καρτερικότητα εμείς σαν Έλληνες, παρ' ότι υπάρχουν πολλοί Έλληνες που θα ήθελαν να έχουν τρία γεύματα δωρεάν την ημέρα, καταλαβαίνοντας τις δυσκολίες που έχουν αυτοί οι άνθρωποι. Έτσι κι αλλιώς, το πλάνο που έχουμε καταστρώσει σαν Κυβέρνηση μαζί με την DG Echo είναι ότι μέχρι τα Χριστούγεννα, από τον καινούργιο χρόνο, θα αντικατασταθεί το συσσίτιο με cash, με ένα voucher με το οποίο θα μπορούν οι άνθρωποι να ψωνίζουν και να μαγειρεύουν στις κουζίνες που θα έχουν πια στα σπιτάκια και όχι μέσα στις σκηνές και που αυτό θα έχει κάποιες ευεργετικές επιπτώσεις στην τοπική κοινωνία. Με αυτήν την έννοια, εμείς πήραμε πάρα πολύ σοβαρά υπ'όψιν μας την ερώτησή σας. Πολλά πράγματα, όπως το φυλάκιο της Αστυνομίας, τα θεραπεύσαμε. Προσπαθούμε πολύ σκληρά να είμαστε εντάξει με αυτές τις υποχρεώσεις.
Κύριε Μεγαλομύστακα, έχετε τον λόγο για τρία λεπτά για τη δευτερολογία σας.
Ευχαριστώ, κυρία Πρόεδρε. Αποτελεί όντως ευτυχές γεγονός το ότι οι άνθρωποι, οι πρόσφυγες, που έχουν έρθει στις Σέρρες είναι μία φιλειρηνική και φιλήσυχη ομάδα ανθρώπων. Ο Σερραϊκός λαός τους έχει υποδεχθεί με μεγάλη φιλοξενία. Έχουν καλύψει πάρα πολλές ανάγκες που, δυστυχώς, δεν μπόρεσαν να καλυφθούν από τους αρμόδιους φορείς. Σε καμμία περίπτωση, πάντως, δεν αμφισβητώ την αξιοπιστία του φορέα που έχει αναλάβει το έργο. Και να τελειώσει το έργο μία εβδομάδα πριν, μία εβδομάδα μετά, όπως αναφέρατε κι εσείς, μιλάμε για τέλη Δεκεμβρίου. Η θερμοκρασία στη βόρεια Ελλάδα δεν είναι ιδανική. Η θερμοκρασία δεν είναι όπως εδώ στην Αθήνα όπου δεν βρέχει συχνά και δεν υπάρχουν αυτές οι χαμηλές θερμοκρασίες. Εκείνο τον μήνα, ενδεχομένως να πιάσουμε θερμοκρασία και μείον δέκα και μείον επτά και μείον οχτώ. Οι άνθρωποι αυτοί βρίσκονται σε μία περιοχή, όπου η υγρασία είναι πάρα πολύ υψηλή και δεν επικρατούν οι συνθήκες στις οποίες μπορούν να ζήσουν άνθρωποι και ειδικότερα μικρά παιδιά, όπως είπα και πριν. Διότι ευτυχώς ή δυστυχώς, αυτή είναι η δομή και η σύσταση της ομάδας των ανθρώπων που βρίσκονται στις Σέρρες. Επίσης, αναφέρατε το θέμα με το ISOBOX για τους αστυνομικούς. Ναι, έχει έρθει το ISOBOX, αλλά δεν έχει συνδεθεί ούτε η ύδρευση ούτε η αποχέτευση ούτε και ο ηλεκτρισμός. Είναι, δηλαδή, άχρηστο. Οι πρόσφυγες είναι στη δομή από τις 4 Αυγούστου και υπολογίζουμε ότι το κέντρο θα είναι έτοιμο μετά από πέντε μήνες, στα τέλη Δεκεμβρίου. Δεν νομίζω ότι αυτό που αρμόζει για την περίσταση δυστυχώς. Πρέπει να πράξουμε άμεσα, να πιέσουμε όσο μπορούμε. Δεν έρχομαι για να γίνω καταγγελτικός και να κάνω στείρα αντιπολίτευση. Έρχομαι εδώ για να λύσουμε ένα πρόβλημα. Δεν μπορούν οι πρόσφυγες να επιβιώσουν μέσα σε σκηνές όταν βρέχει και όταν χιονίζει. Πρέπει να δράσουμε λίγο πιο γρήγορα. Σας επαναλαμβάνω ότι το ISOBOX όντως έχει έρθει. Δεν ξέρω αν είστε ενήμερος ότι δεν έχει συνδεθεί με την ύδρευση, τον ηλεκτρισμό και την αποχέτευση. Αυτή τη στιγμή είναι άχρηστο. Πρέπει να δράσουμε άμεσα γι' αυτό. Ευχαριστώ πάρα πολύ.
Τον λόγο έχει ο κύριος Υπουργός.
Ευχαριστώ, κυρία Πρόεδρε. Κύριε συνάδελφε, δεν έχω πολλά να σας πω. Δεν διαφωνώ με το τελικό σας συμπέρασμα ότι πρέπει να δράσουμε άμεσα. Νομίζω ότι προσπαθούμε και δρούμε μέσα στα πλαίσια των δυνατοτήτων που μας παρέχονται. Και δρούμε άμεσα. Σας είπα και πριν ότι καταλαβαίνω τις συνθήκες στη βόρεια Ελλάδα έτσι κι αλλιώς. Εν τω μεταξύ, την ίδια ώρα που φτιάχνουμε τη μόνιμη δομή, μεταφέρουμε οικίσκους για να τους εγκαταστήσουμε προσωρινά. Κάνουμε δύο έργα μαζί, δηλαδή, κάνουμε το ξεχειμώνιασμα. Ήδη και στις πενήντα χιλιάδες, που υπάρχουν, έχουν διανεμηθεί τα χειμωνιάτικα ρούχα, γαλότσες, αδιάβροχα, sleeping bags, κουβέρτες, όλα αυτά τα πράγματα κι ένα ποσό. Παρ' όλα αυτά, θεωρώ ανούσιο να αντιδικήσω μαζί σας, γιατί διαβλέπω ότι δεν υπάρχει κάτι να αντιδικήσουμε. Συμφωνούμε, λοιπόν, εμείς ως Κυβέρνηση στις παρατηρήσεις που κάνατε. Μένει να αποδειχθεί ότι θα τα καταφέρουμε και με τη βοήθειά σας. Θέλω να σας πω ότι με την τοπική αυτοδιοίκηση έχουμε καλή σχέση στις Σέρρες, δηλαδή, μας βοηθάει, δεν έχουμε ρήξη ή οτιδήποτε τέτοιο. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, πενήντα μαθήτριες και μαθητές και έξι εκπαιδευτικοί συνοδοί τους από το 3ο Δημοτικό Σχολείο Λάρισας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στη συζήτηση των ΕΠΕΡΩΤΗΣΕΩΝ Θα συζητηθεί η υπ' αριθμόν 1/1/4-10-2016 επίκαιρη επερώτηση των Βουλευτών της Νέας Δημοκρατίας κυρίων Γεωργίου Κουμουτσάκου, Βασιλείου Κικίλια, Παναγιώτη Μηταράκη, Εμμανουήλ (Μάνου) Κόνσολα, Χαράλαμπου Αθανασίου, Κωνσταντίνου Αχ. Καραμανλή, Αναστασίου (Τάσου) Δημοσχάκη, Δημητρίου Κυριαζίδη και Κωνσταντίου Τσιάρα προς τον Υπουργό Εσωτερικών και Διοικητικής Ανασυγκρότησης σχετικά με τις επίσημες καταγγελίες και «σκιές» στη διαχείριση του προσφυγικού. Θα ξεκινήσει ο πρώτος επερωτών Βουλευτής της Β΄ Αθηνών της Νέας Δημοκρατίας ο κ. Γεώργιος Κουμουτσάκος, για δέκα λεπτά. Έχουν οριστεί οι ομιλητές από τους επερωτώντες. Είναι ο κ. Κικίλιας, ο κ. Μηταράκης, ο κ. Κόνσολας, ο κ. Αθανασίου, ο κ. Δημοσχάκης και ο κ. Κυριαζίδης. Εκ μέρους της Κυβέρνησης θα μιλήσει ο Αναπληρωτής Υπουργός ο κ. Μουζάλας. Ως Κοινοβουλευτικοί Εκπρόσωποι έχουν οριστεί από τη Νέα Δημοκρατία ο κ. Γεωργιάδης, από τον ΣΥΡΙΖΑ ο κ. Μιχαηλίδης, από τον Λαϊκό Σύνδεσμο - Χρυσή Αυγή ο κ. Ηλιόπουλος, από τη Δημοκρατική Συμπαράταξη ΠΑΣΟΚ - ΔΗΜΑΡ ο κ. Παπαθεοδώρου, από το ΚΚΕ ο κ. Κατσώτης, από το Ποτάμι ο κ. Ψαριανός, από τους ΑΝΕΛ ο κ. Κόκκαλης και από την Ένωση Κεντρώων ο κ. Καρράς. Τον λόγο έχει ο κ. Κουμουτσάκος για δέκα λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, η συζήτηση διεξάγεται στη βαριά σκιά των σημερινών δραματικών γεγονότων στη Μόρια, για μια ακόμη φορά. Τα αδιέξοδα στο προσφυγικό μεγαλώνουν, αντί, όπως ισχυρίζεται η Κυβέρνηση, να περιορίζονται. Εσείς, όμως, κύριε Υπουργέ και κύριοι της Κυβέρνησης, δηλώνετε ικανοποιημένοι ακόμα και με τα «κουτσά - στραβά». Αυτό είπατε στο συνέδριό σας, κύριε Μουζάλα, την περασμένη εβδομάδα. Δηλώσατε ότι «κουτσά - στραβά» τα καταφέρατε στο προσφυγικό. Είναι θέση Κυβέρνησης αυτή; Επιτέλους, πότε θα πάρουμε σαφείς απαντήσεις σε μεγάλα ερωτήματα; Υπάρχει μεγάλο ζήτημα για το προσφυγικό συνολικά, από τον σχεδιασμό ως την υλοποίηση. Τελευταίο επεισόδιο ήταν η παραίτηση και οι καταγγελίες για σκανδαλώδη οικονομική διαχείριση από τον ίδιο τον δικό σας Γενικό Γραμματέα, τον κ. Βουδούρη. Ποια ήταν η αντίδραση στις σοβαρές καταγγελίες του; Καμμία. Αντί ο Πρωθυπουργός, αντί ο κ. Τσίπρας να διατάξει αμέσως διερεύνηση, δέχτηκε αμέσως την παραίτηση. Όλα καλώς καμωμένα, λοιπόν! Πολύ ωραία! Λίγο μετά, όμως, στην ίδια λογική, είχαμε και την παραίτηση της Γενικής Γραμματέως Διαχείρισης Κοινοτικών Πόρων, της κ. Χαλικιά, που κατήγγειλε προσωπική ιδιοτέλεια, κακές επιλογές στη διαχείριση κοινοτικών κονδυλίων και πολιτικές που πριμοδοτούν συγκεκριμένα συμφέροντα. Η Κυβέρνηση σιωπά. Κύριε Υπουργέ, ακόμα και οι δικοί σας άνθρωποι δεν αντέχουν το εύρος και το βάθος της διαφθοράς και της κομματοκρατίας που ενδημεί στην Κυβέρνησή σας. Οι ιδεολόγοι που βρέθηκαν δίπλα σας εγκαταλείπουν απαυδισμένοι. Αυτή είναι η πραγματικότητα. Είναι τελικά συνολικό, πολιτικό το ζήτημα. Δεν είναι περιπτωσιολογία και αυτό αναδεικνύει και η επερώτησή μας. Ας δούμε, όμως, και σε λεπτομέρεια τα κομμάτια που συνθέτουν αυτή τη θολή εικόνα, εικόνα αποκαρδιωτική, για να μην πω τραγική. Όπως είπα, σήμερα είχαμε μια νέα εξέγερση στο hot spot της Μόριας στη Λέσβο. Εκατοντάδες μετανάστες διαμαρτύρονται για την πολύμηνη καθυστέρηση της εξέτασης των αιτημάτων ασύλου και τον εγκλωβισμό τους στο νησί. Την ίδια ώρα, τα τελευταία εικοσιτετράωρα παρατηρήθηκε νέα αύξηση των προσφυγικών ροών. Τις τελευταίες τρεις ημέρες τριακόσιοι τριάντα πρόσφυγες και μετανάστες αποβιβάστηκαν στα νησιά του βορείου Αιγαίου. Συνολικά ο αριθμός των εγκλωβισμένων προσφύγων και μεταναστών στα νησιά αυτά ανέρχεται σε εντεκάμισι χιλιάδες περίπου, ενώ η δυνατότητα διαμονής δεν ξεπερνάει τις πέντε χιλιάδες άτομα. Τι θα κάνετε γι' αυτό; Οι διεθνείς οργανισμοί είναι καταπέλτες για τις συνθήκες κράτησης. Τι τους απαντάτε; Δεν ξέρουμε ακόμα σίγουρα ποιος είναι ο αριθμός των ανθρώπων αυτών. Ο κ. Βουδούρης εκτίμησε ότι υπάρχει απόκλιση δέκα χιλιάδων σε σχέση με τα επίσημα στοιχεία. Θα μας πείτε, επιτέλους, αν αληθεύουν αυτοί οι ισχυρισμοί; Μόλις χθες δημοσιοποιήθηκε η είδηση ότι ορίσατε συντονιστή σε hot spot άνθρωπο ο οποίος έχει συλληφθεί ως λαθροδιακινητής. Απ' όσο ξέρω δεν έχετε διαψεύσει αυτό το δημοσίευμα μέχρι σήμερα. Μα, τι κάνετε; Δεν διορίζετε συντονιστές; Διορίζετε κυκλώματα; Πώς είναι δυνατόν; Ποιες διαδικασίες ακολουθήσατε; Τι θα κάνετε γι' αυτό; Όσον αφορά τα ασυνόδευτα παιδιά, τον Ιούνιο σε ερώτηση που σας κατέθεσα, παρουσιάσατε κανονικότητα στη διαχείριση του ιδιαίτερα ευαίσθητου αυτού ζητήματος, χωρίς να μας εξηγήσετε, όμως, γιατί ο κάθε συναρμόδιος φορέας έκανε διαφορετική εκτίμηση για τον αριθμό αυτών των παιδιών. Πού οφείλονται οι μεγάλες αποκλίσεις και σ' αυτό το τόσο ευαίσθητο πεδίο; Τότε δίνατε διαβεβαιώσεις, αλλά τώρα αναγνωρίζετε ότι θα χρειαστεί περίπου ένας χρόνος για να πάψουν να βρίσκονται ανήλικοι στα αστυνομικά τμήματα. Τι ισχύει τελικά; Οι ασαφείς σας διαβεβαιώσεις έρχονται σε αντίθεση με τα όσα καταγγέλλουν οι διεθνείς οργανώσεις. Η έκθεση του οργανισμού Human Rights Watch τονίζει: «H ελληνική Κυβέρνηση δικαιολογεί την κράτηση των ασυνόδευτων παιδιών σαν ένα προσωρινό μέτρο προστασίας. Στην πράξη, όμως, μόνο αυτό δεν συμβαίνει.». Και συνεχίζει: «Τα παιδιά κρατούνται αυτομάτως για παρατεταμένες χρονικές περιόδους.». Όλα αυτά έχουν τραγικές συνέπειες, μεταξύ άλλων, και τα πρόσφατα περιστατικά βιασμών στο κέντρο υποδοχής της Μόριας. Ποιος αναλαμβάνει την ευθύνη για αυτά; Στην ερώτηση που σας κατέθεσα, στις 23 Ιουνίου, για το αν η Κυβέρνηση έχει λάβει μέριμνα για τη βελτίωση υπηρεσιών στο πλαίσιο της πρώτης υποδοχής των ασυνόδευτων ανηλίκων, δεν μου απαντήσατε. Σε άλλες μού απαντήσατε, στη συγκεκριμένη ερώτηση δεν μου απαντήσατε. Τέλη Σεπτεμβρίου μάθαμε από τον κ. Βουδούρη πως δεν είχαν ακόμα εκχωρηθεί πλήρεις αρμοδιότητες στον Γενικό Γραμματέα Πρώτης Υποδοχής και Ταυτοποίησης και οι σχετικές δομές παρέμεναν ανενεργές. Προφανώς, λοιπόν, τον Ιούνιο δεν απαντήσατε, γιατί δεν είχε γίνει καν το αυτονόητο, να εκχωρηθούν, δηλαδή, οι σχετικές αρμοδιότητες. Σήμερα έχουν εκχωρηθεί οι αρμοδιότητες, κύριε Μουζάλα; Μπορείτε να μας δώσετε μια απάντηση; Ως προς το κόστος του προσφυγικού, ποια εκτίμηση ισχύει; Τον Φεβρουάριο η Τράπεζα της Ελλάδος μιλούσε για 600 εκατομμύρια το 2016. Εσείς λέγατε για 1 δισεκατομμύριο, δηλαδή 400 εκατομμύρια διαφορά. Υπάρχει προϋπολογισμός; Ποιος αριθμός ισχύει; Ο δε κ. Βουδούρης - ξαναλέω, ο Γενικός Γραμματέας της Κυβέρνησης - υποστηρίζει πως δεν υπάρχει. Υπάρχει απολογισμός, αφού δεν υπάρχει προϋπολογισμός; Είναι εφικτός; Μια και βρισκόμαστε στα οικονομικά θέματα, σε ποιο ποσοστό έχει φτάσει η απορροφητικότητα των διαθεσίμων πόρων; Ο κ. Βουδούρης κατήγγειλε ότι δεν έχει απορροφηθεί ούτε το 30%. Ποια είναι η αλήθεια; Υπάρχουν χρήματα που χάνονται; Επίσης, δημοσιεύματα κάνουν λόγο για ανάκληση ευρωπαϊκών κονδυλίων και αποστολή Ευρωπαίου εμπειρογνώμονα για τη διαχείριση. Είναι ανυπόστατα αυτά τα δημοσιεύματα; Διότι συμπωματικά υπάρχει κοινή βάση με όσα έχει πει ο κ. Βουδούρης. Εξηγείτε αυτή τη σύμπτωση; Τι έγινε με το έργο της «SOFTEX»; Κύριε Υπουργέ, είναι σημαντικό αυτό το θέμα, πολύ σοβαρό. Ακούσαμε για ένα έργο 8,6 εκατομμυρίων, αλλά η Ύπατη Αρμοστεία, με e - mail που έχει στείλει στις 8 Ιουλίου, εκτιμούσε το αναγκαίο κόστος σε 1,5 εκατομμύριο για την κατασκευή και πλήρη λειτουργία ενός τέτοιου camp. Υπάρχουν, δηλαδή, σχεδόν 7 εκατομμύρια διαφορά. Τα υπολογίζετε πολύ περισσότερο από αυτά που λέει η Ύπατη Αρμοστεία. Η απόκλιση είναι μεγάλη και φοβάμαι ότι μεγάλη είναι και η οσμή της κακοδιαχείρισης. Υπάρχει εξήγηση; Κυρίες και κύριοι συνάδελφοι, τον Φεβρουάριο η Νέα Δημοκρατία είχε εκφράσει σοβαρές ανησυχίες για τη νυχτερινή τροπολογία που έφερε η Κυβέρνηση στο πλαίσιο του «παράλληλου προγράμματος». Τότε θεσμοθετήσατε τη δυνατότητα κατασκευής hot spot, σίτισης, υγειονομικής κάλυψης και μεταφοράς προσφύγων με απευθείας αναθέσεις. Στη συνέχεια οι φόβοι μας επιβεβαιώθηκαν, όχι αυθαίρετα, γιατί ο δικός σας Γενικός Γραμματέας μίλησε για «αναίτιες καθυστερήσεις, προσωπικές αναθέσεις και μεγάλα εργολαβικά κέρδη». Εν τω μεταξύ, οι τοπικές κοινωνίες βοούν για τις φωτογραφικές διαδικασίες ανάθεσης. Λένε ότι προτιμάτε εταιρείες που ανήκουν σε φίλους και εκλεκτούς της Κυβέρνησης. Τι απαντάτε; Τι έχετε κάνει για τη διαφάνεια της διαδικασίας; Στις Σέρρες ο διαγωνισμός σίτισης των πεντακοσίων προσφύγων εξελίχθηκε σε μια γκρίζα οικογενειακή υπόθεση του ΣΥΡΙΖΑ. Προφανώς υπάρχει θέμα αρχής εδώ και ηθικής τάξης. Είναι μια ακόμα απόδειξη ότι οι αρχές σας υποχωρούν με την πρώτη ευκαιρία κάποιου εύκολου κέρδους. Ακούσαμε, κύριε Υπουργέ, να απαντάτε στις καταγγελίες για απευθείας αναθέσεις ότι εσείς ο ίδιος είστε Αναπληρωτής Υπουργός και δεν έχετε καμμιά αρμοδιότητα σε διαγωνισμούς, δηλαδή ότι δεν μπορείτε να υπογράψατε τίποτα για όλα αυτά τα ζητήματα, και ο κ. Βουδούρης είπε ότι δεν του έχει εκχωρηθεί καμμιά αρμοδιότητα. Ρωτάει, λοιπόν, ο Έλληνας πολίτης που παρακολουθεί στοιχειωδώς αυτή τη συζήτηση: Ποιος έχει σε αυτή την Κυβέρνηση την αρμοδιότητα; Διότι απλώς αποδέχεστε τις καταγγελίες και μεταθέτετε τις ευθύνες σε άλλους. Ποιοι είναι, επιτέλους, αυτοί οι «άλλοι»; Ποιοι έχουν τις αρμοδιότητες; Δεν είναι σαφές. Όπου να 'ναι ο ΣΥΡΙΖΑ κλείνει δύο χρόνια στην Κυβέρνηση, κύριε Υπουργέ, κι έρχεται τώρα ο αρμόδιος Υπουργός - δηλαδή εσείς - να πει ότι δεν έχει αρμοδιότητες και ουσιαστικά ότι δεν έχει Υπουργείο, για ένα από τα πιο καυτά προβλήματα που αντιμετωπίζει η χώρα. Πλησιάζει η ώρα της αναχώρησής σας και ακόμα δεν έχετε Υπουργείο. Φτιάξτε το, λοιπόν! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό ακόμη, κυρία Πρόεδρε. Θα το αφαιρέσετε από τη δευτερολογία μου. Κυρίες και κύριοι συνάδελφοι, εμείς στη Νέα Δημοκρατία αντιμετωπίζουμε με υπευθυνότητα αυτό το θέμα εθνικής διάστασης. Από την αρχή δεν κάναμε αντιπολίτευση για την αντιπολίτευση. Άλλωστε, έχουμε παρουσιάσει και συγκεκριμένες προτάσεις, που, δυστυχώς και για τη χώρα και για εσάς, επιμένετε να αγνοείτε. Κατανοούμε τις σύνθετες διαστάσεις του φαινομένου και τη σημασία ειδικά που έχει η τήρηση της συμφωνίας μεταξύ της Ευρωπαϊκής Ένωσης και της Τουρκίας για το προσφυγικό, μιας συμφωνίας που καρκινοβατεί και που, πάντως, απειλείται από τη γεωπολιτική ρευστότητα και από τους λεονταρισμούς της γείτονος, η οποία ακολουθεί μια νεο - οθωμανική προσέγγιση γενικά στις διεθνείς της σχέσεις. Αυτό δεν μπορεί να μην απασχολήσει για το τι θα γίνει με τη συγκεκριμένη συμφωνία. Λοιπόν, εμείς δεν κάνουμε αντιπολίτευση για την αντιπολίτευση. Είναι, όμως, θεσμικό και δημοκρατικό μας καθήκον να ασκούμε κριτική και να επισημαίνουμε τα προβλήματα, όπως και ένα ειδικό πρόβλημα που φαίνεται να παίρνει σκανδαλώδεις διαστάσεις. Είναι υποχρέωσή μας απέναντι στους πολίτες να ζητάμε επίμονα απαντήσεις, διότι συστηματικά ρωτάμε, αλλά συστηματικά δεν παίρνουμε και απαντήσεις. Κυρίες και κύριοι συνάδελφοι, στο προσφυγικό, δυστυχώς - θλίβομαι που το λέω - κάθε ημέρα που περνάει εμπεδώνεται η πεποίθηση ότι το πρόταγμα του ανθρωπισμού που προέβαλλε η Κυβέρνηση σε πολλές περιπτώσεις έκρυβε σχέδιο, πρακτικές και πράξεις πλουτισμού. Ο ανθρωπισμός ήταν το προκάλυμμα, ο πλουτισμός ήταν ο στόχος. Χρειαζόμαστε, λοιπόν, σαφείς απαντήσεις, μία προς μία, όχι ευχολόγια και εξωραϊσμούς. Οι διαλέξεις τελείωσαν. Έχει έρθει η ώρα των απαντήσεων. Κάτι τελευταίο στον γενικότερο πολιτικό διάλογο. Ακούσαμε εχθές τον Πρωθυπουργό να πολώνει και να διχάζει με τρόπο ακραίο. Γιατί άραγε; Κάθε ημέρα που περνάει, κυρίες και κύριοι συνάδελφοι, η μια σκοτεινή αποκάλυψη διαδέχεται την άλλη για τη δήθεν ηθική διακυβέρνηση ΣΥΡΙΖΑ - ΑΝΕΛ. Μια Κυβέρνηση που ως τώρα βούλιαζε στην αναξιοπιστία, τώρα βουλιάζει στην ηθική απαξία. Αυτό πιστεύω ότι προσπαθεί να κρύψει ο κ. Τσίπρας με την ευτέλεια των λόγων στην Κεντρική Επιτροπή του ΣΥΡΙΖΑ. Αυτό προσπαθεί να κρύψει πίσω από ύβρεις και αθλιότητες απέναντι και στον Αρχηγό της Αξιωματικής Αντιπολίτευσης και Πρόεδρο της Νέας Δημοκρατίας. Όμως, κυρίες και κύριοι συνάδελφοι, τίποτα δεν μπορεί να κρύψει πια. Ούτε οι έως εχθές δικοί του άνθρωποι δεν τον ακολουθούν στις μεγάλες του επιλογές. Το καραβάνι σκόρπισε. Ευχαριστώ.
Κύριε Κουμουτσάκο, σας έμειναν δύο μόνο λεπτά για τη δευτερολογία σας.
Ναι, ευχαριστώ.
Τώρα τον λόγο έχει ο κ. Κικίλιας, Βουλευτής Α΄ Αθηνών της Νέας Δημοκρατίας, για πέντε λεπτά.
Κυρία Πρόεδρε, ευχαριστώ πολύ. Δεν θα δευτερολογήσω, οπότε ενδεχομένως θα χρειαστώ ένα λεπτό παραπάνω. Κύριε Υπουργέ, το θέμα δεν είναι προσωπικό. Είναι, όμως, βαθύτατα πολιτικό και ο ίδιος, για να μπω αμέσως στην ουσία, έχετε αποφασίσει επανειλημμένως εδώ πέρα στις ερωτήσεις μας που έχουν να κάνουν με το προσφυγικό να μην τοποθετείστε στο θέμα του πρώην Γενικού σας Γραμματέα, του κ. Βουδούρη, εκτός εάν οι πολιτικοί σας αντίπαλοι - σε εισαγωγικά ή μη - δεχθούν να υιοθετήσουν τις κατηγορίες, καταγγελίες ή όχι. Αυτό δεν το υπαγορεύει καμμία κοινή λογική και a priori εμείς δεν υιοθετούμε τίποτα. Όμως, προς χάριν της πολιτειακής συνέχειας και των συναδέλφων σας Υπουργών, που ήταν και Βουλευτές και κάθονταν στα έδρανα της αντιπολίτευσης πριν από μερικά χρόνια, θα ήθελα να βάλετε στο μυαλό σας μια εικόνα. Είναι ο Άδωνις Γεωργιάδης Υπουργός Υγείας και έχει ειδικό γραμματέα ο οποίος παραιτείται και τον καταγγέλλει ευθέως, αυτόν και την παρέα του, τους ομολόγους του, για υπερκοστολογήσεις, για ατασθαλίες, για κακοδιαχείριση και ούτω καθεξής. Μπορείτε να φανταστείτε, κύριε Υπουργέ, τι θα γινόταν εντός και εκτός Κοινοβουλίου; Μπορείτε να φανταστείτε τι θα έλεγαν οι συνάδελφοί σας, του ΣΥΡΙΖΑ και των Ανεξαρτήτων Ελλήνων, στο πλαίσιο της ευπρεπούς αντιπολίτευσης, αν γινόταν η ίδια καταγγελία; Τόσο ευπρεπής αντιπολίτευση, αξιοπρεπής, στο ύψος των περιστάσεων που εμείς ορίζουμε για την κοινοβουλευτική λειτουργία δεν έχει υπάρξει ξανά! Και τι δεν έχουμε ακούσει τα τελευταία χρόνια εδώ πέρα μέσα! Από την κάτω πλατεία και την πάνω πλατεία των λαϊκιστών, που τραφήκατε από αυτούς και αναρριχηθήκατε στην εξουσία, αυτούς οι οποίοι κατέστρεψαν όλη την Ευρώπη και θέλουν να καταστρέψουν και τη χώρα μας και όλον τον κόσμο, μέχρι τους συναδέλφους σας - σε εισαγωγικά ή μη - , οι οποίοι έκαναν λόγο για γερμανοτσολιάδες, πουλημένους, δωσίλογους, να στήσετε κρεμάλες, στο απόσπασμα κ.ο.κ., για να φτάσουμε σήμερα το απόγευμα σε ραδιοφωνική πολιτική αντιπαράθεση και να μιλήσει ο κύριος Αντιπρόεδρος του Ευρωπαϊκού Κοινοβουλίου, ο κ. Παπαδημούλης, για ανάπτυξη, ποσοτική χαλάρωση και ούτω καθεξής. Όχι μόνο δεν τα πιστεύετε αυτά, όχι μόνο δεν τα ενστερνίζεστε αυτά, όχι μόνο δεν μπορείτε να τα υποστηρίξετε αυτά, αλλά τα πολεμήσατε με τον πιο ποταπό πολιτικά τρόπο. Γι' αυτό και σας λέω ότι, αν πιστεύετε ότι έχετε προσωπική ευθύνη - εγώ δεν το νομίζω - , αναλάβετέ τη. Αν δεν έχετε προσωπική ευθύνη, πείτε μας ποιος βάζει τις υπογραφές για τον τρόπο με τον οποίο γίνεται η οικονομική διαχείριση του προσφυγικού - μεταναστευτικού. Εν τοιαύτη περιπτώσει, πρέπει να γνωρίζει ο ελληνικός λαός γιατί το Υπουργείο Δημοσίας Τάξης πληρώνει από τους carte προϋπολογισμούς του μέρους του προσφυγικού - μεταναστευτικού; Γιατί το Υπουργείο Εθνικής Αμύνης πληρώνει από τους προϋπολογισμούς του μέρος του προσφυγικού - μεταναστευτικού; Γιατί από τον εθνικό προϋπολογισμό πληρώνονται ακόμα δράσεις, όταν καταφεύγετε σε υπερφορολόγηση; Μιλάμε τώρα για «και άλλο κάτω» στα εργασιακά το αφορολόγητο. Μιλάμε για το ψέμα του ψέματος και την κοροϊδία της κοροϊδίας. Υπερχρεώνετε και υπερφορολογείτε τον ελληνικό λαό. Όχι 90% φορολογία είναι το τρίτο μνημόνιο και 10% μεταρρυθμίσεις και ανάπτυξη, αλλά δεν υπάρχουν μεταρρυθμίσεις και ανάπτυξη. Ακόμα, λοιπόν, και σε αυτό στο οποίο υπάρχουν κωδικοί, που ήταν τακτοποιημένοι μετά το 2014, που είχαν απορρόφηση 90%, που στοιχειωδώς δείχναμε ότι ως χώρα έχουμε οργάνωση, υπάρχει φύλαξη των συνόρων, υπάρχει θεμιτή λειτουργία μέσα στο πλαίσιο των αρμοδιοτήτων μας, έρχεστε μετά από δύο χρόνια, κάνετε μια διαχειριστική αρχή μπαλάκι μεταξύ τεσσάρων - πέντε Υπουργείων, οι καταγγελίες σε τοπικό επίπεδο πάνε και έρχονται, οι απορροφήσεις δεν υπάρχουν, είναι κάτω από το 25%. Ο ίδιος ο Επίτροπος Μετανάστευσης, ο κ. Αβραμόπουλος, το είπε στον Πρωθυπουργό ευθέως. Προσπαθείτε να συντηρήσετε μια κατάσταση από τα έκτακτα κονδύλια. Γνωρίζετε πολύ καλά ο ίδιος ότι δομή στο Υπουργείο σας δεν υπάρχει. Είστε εσείς και οι συνεργάτες σας. Συνεργασία με την Ελληνική Αστυνομία έτσι όπως πρέπει δεν υπάρχει. Είναι η τέταρτη ή πέμπτη φορά που παίρνει φωτιά η Μόρια πάνω από τη Χίο, στη Μυτιλήνη, να μην τα πω πάλι, όπως την τελευταία φορά. Εδώ, τέλος πάντων - για να ολοκληρώσω - τουλάχιστον στο συγκεκριμένο θέμα, δεν έχετε αφήσει όρθιο κανέναν επιχειρηματία μεγάλο, μεσαίο, μικρό, βιοτέχνη, μεταποιητή, ελεύθερο επαγγελματία, ιδιωτικό υπάλληλο, δημόσιο υπάλληλο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό μόνο, κυρία Πρόεδρε. Δεν θα χρειαστώ δευτερολογία. Ειρήσθω εν παρόδω, θα ήθελα να πω ότι έχει παρερμηνευτεί το εξής: Δεν προστατεύετε τους δημόσιους υπαλλήλους, δεν προστατεύετε τους συνταξιούχους. Ο μεγαλύτερος εχθρός των δημοσίων υπαλλήλων είναι ο Τσίπρας. Θα σας πω εγώ γιατί. Γιατί με τον τρόπο του και με την πολιτική του καταλήγει και θα καταλήξει στον κόφτη, έτσι ή αλλιώς. Είτε στερώντας τον ιδιωτικό τομέα από τα ληξιπρόθεσμα - στα οποία δεν τους πληρώνετε - είτε χρησιμοποιώντας τον κόφτη είτε υπερφορολογώντας είτε παίρνοντας και άλλα μέτρα, θα την πληρώσουν οι συνήθεις ύποπτοι, οι δημόσιοι υπάλληλοι, οι ιδιωτικοί υπάλληλοι και οι συνταξιούχοι. Οφείλει να το ξέρει ο κόσμος. Να τελειώνει αυτή η καραμέλα με τους δημόσιους υπαλλήλους! Ξανά σε αυτούς θα προσφύγετε, θα τους πετσοκόψετε. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Όμως, για το συγκεκριμένο θέμα, με πολύ απλά ελληνικά και με πολύ μεγάλη ηρεμία, περιμένω μια απάντηση σήμερα από εσάς. Πείτε μας: Ισχύουν οι κατηγορίες; Αν ισχύουν οι κατηγορίες, σας παρακαλώ πάρα πολύ να πράξετε τα δέοντα και να πάνε στον εισαγγελέα. Αν δεν ισχύουν οι κατηγορίες, να μας πείτε ότι ο Γενικός σας Γραμματέας, η επιλογή η δική σας και του κ. Τσίπρα για αυτό το πολύ ευαίσθητο και λεπτό θέμα, έχει δική του ατζέντα, έχει ιστορικό πρόβλημα. Για μια ακόμα φορά στη διαχείριση του προσφυγικού κάνετε λάθος επιλογές. Σας ευχαριστώ πολύ.
Ευχαριστούμε τον κ. Κικίλια. Τον λόγο έχει ο κ. Νότης Μηταράκης.
Ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, η Νέα Δημοκρατία μίλησε από την πρώτη στιγμή για ιδεοληψίες, για σημαντικές καθυστερήσεις, για έλλειψη σχεδιασμού στη διαχείριση του μεταναστευτικού. Μίλησε, επίσης, για επικίνδυνους πειραματισμούς, που δημιούργησαν ένα σημαντικό κόστος για την ελληνική κοινωνία, για την ελληνική οικονομία, για τα εθνικά μας θέματα και που παράλληλα δημιούργησαν σημαντικά προβλήματα στις συνθήκες διαβίωσης σε όλα τα κέντρα για τους πρόσφυγες και τους μετανάστες. Σε αυτές τις επισημάνσεις μας, που με την πάροδο των μηνών επιβεβαιώθηκαν απόλυτα, ήρθαν να προστεθούν οι καταγγελίες του τέως Γενικού Γραμματέα κ. Βουδούρη, προσδίδοντας στην πολιτική σας τα στοιχεία της αδιαφάνειας και της κακοδιαχείρισης. Το εντυπωσιακό είναι ότι μέχρι στιγμής η Κυβέρνηση δεν έχει δώσει ουδεμία απάντηση στα πολύ συγκεκριμένα και πολύ ουσιαστικά που κατήγγειλε ο δικός σας άνθρωπος, το στέλεχος της δικιάς σας Κυβέρνησης, ο κ. Βουδούρης. Η εξέλιξη αυτή πάντως δεν ήταν κεραυνός εν αιθρία, αναμενόμενη ήταν. Βέβαια, μπορούμε να πούμε και πάρα πολλά θέματα για τα hot spot. Θέλω να είμαι συγκεκριμένος εδώ. Να αναφερθώ στο hot spot που υπάρχει στη «ΒΙΑΛ», στη Χίο. Θα πω, κατ' αρχάς, επ' ευκαιρία, ότι από τον Οκτώβριο του 2015, κύριε Υπουργέ, περιμένουμε αυτόν τον περίφημο συντονιστή, που υποσχεθήκατε όταν επισκεφτήκατε το δημαρχείο. Η Χίος από την πρώτη στιγμή ήταν φιλόξενη, ήταν συνεργάσιμη. Με δικά της λεφτά - και θα μιλήσω γι' αυτό - αγόρασε αυτόν τον χώρο, για να δημιουργηθεί το hot spot. Η Κυβέρνηση υποσχέθηκε ότι θα μένουν σαράντα οκτώ με εβδομήντα δύο ώρες. Τελικά έχει γίνει ένα μόνιμο κέντρο, ένα μόνιμο «κέντρο κράτησης», χωρίς φυσικά να έχει τις απαραίτητες συνθήκες. Κύριε Υπουργέ, εκμεταλλευθήκατε τη συνεργασία της Χίου και την εγκαταλείψατε. Όμως, να πάμε στο συγκεκριμένο που συζητάμε σήμερα. Έχει ξανακουστεί σε αυτή την Αίθουσα ότι το δημόσιο σπατάλησε 1,2 εκατομμύριο ευρώ για αυτό το έργο, σε μια έκταση που παραχωρήθηκε δωρεάν από τον δήμο, σε μια έκταση που ο εξοπλισμός και οι υποδομές διατέθηκαν δωρεάν από τα ΕΛΠΕ, στο πλαίσιο προγράμματος κοινωνικής ευθύνης. Οι κύριες εργασίας, το ανθρώπινο δυναμικό, έγιναν από τον Ελληνικό Στρατό. Είχαμε πάει τότε και είχαμε δει με τον Αναπληρωτή Υπουργό Εθνικής Αμύνης, τον κ. Βίτσα, τα έργα που εκτελούνταν. Όταν ακούστηκαν στην Αίθουσα, είχατε σπεύσει βέβαια να διαψεύσετε τις πληροφορίες και να μιλήσετε για τον άψογο και για τον αδιάβλητο χαρακτήρα της διαδικασίας, λέγοντας, ως συνήθως, ότι υπάρχει ένας εσωτερικός εχθρός που προσπαθεί να δυσφημήσει το έργο της Κυβέρνησης, αλλά τελικά στην πράξη απάντηση δεν δόθηκε. Και παρ' ότι ξοδεύτηκε 1,2 εκατομμύριο ευρώ, οι συνθήκες στη «ΒΙΑΛ» είναι τουλάχιστον απαράδεκτες. Θα καταθέσω στα Πρακτικά την έκθεση αυτοψίας του Δήμου Χίου, όπως δημοσιεύθηκε στην εφημερίδα «ΠΟΛΙΤΗΣ». [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αναφέρει ότι το πρώην εργοστάσιο, για τη διαμόρφωση του οποίου ξοδέψατε το 1,2 εκατομμύριο ευρώ, παραμένει ένας χώρος όπου δεν τηρούνται ούτε οι στοιχειώδεις όροι ασφαλείας και υγιεινής. Τα θέματα υγιεινής αντιλαμβάνεστε ότι είναι και ανθρωπιστικά και υποχρέωσή μας και αφορούν και τους πρόσφυγες και τον τοπικό πληθυσμό. Αλλά και τα θέματα ασφαλείας αφορούν τους πάντες. Αναφέρετε, παραδείγματος χάριν, για να μη διαβάσω όλη την έκθεση, ότι κατά την αυτοψία στον χώρο διαπιστώθηκε έλλειψη πυροσβεστικών μέσων σχεδόν στο σύνολο της επιφάνειας του κτηρίου, όπως και φωτιστικών εξόδων κινδύνου, σε μία εποχή που σε άλλα hot spots έχουμε συστηματικά θέματα εμπρησμών. Δώσατε, λοιπόν, 1,2 εκατομμύριο ευρώ και δεν υπάρχει ούτε ένας πυροσβεστήρας. Και μετά λέτε ότι όλα έγιναν άψογα; Ακούστε και το καλύτερο. Λέει ο τεχνικός ασφαλείας ότι κατά την επίσκεψη στην Πυροσβεστική Υπηρεσία Χίου διαπιστώθηκε ότι ο στεγασμένος χώρος του κέντρου υποδοχής δεν διαθέτει πιστοποιητικό πυρόσβεσης αλλά ούτε και έκθεση μελέτης και η Πυροσβεστική τελικά έχει στην κατοχή της μία κάτοψη κτηρίου πριν μπουν οικίσκοι του hot spot, πριν διαμορφωθεί ο χώρος και, κατά συνέπεια, δεν ανταποκρίνονται στη σημερινή πραγματικότητα. Αντιλαμβάνεστε ότι, εάν αντί για hotspot ήταν μία μικρομεσαία επιχείρηση με τριάντα εργαζόμενους, θα την είχατε κλείσει στο λεπτό. Εάν ήταν και ξένος ο επενδυτής, θα περνούσατε από το μικροσκόπιο τις ημερομηνίες αναγόμωσης των πυροσβεστήρων. Εδώ, όμως, που αναδεικνύονται σοβαρότατοι κίνδυνοι εξαιτίας των δικών σας λαθών, δεν ανοίγει ρουθούνι. Εδώ είναι κράτος. Εδώ μπαίνει ένα σοβαρό ζήτημα για τα λεφτά που ξοδεύτηκαν και δεν ιδρώνει το αυτί κανενός. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα πάρω χρόνο και από τη δευτερολογία μου. Κύριε Πρόεδρε, λέει το Υπουργείο Δημοσίας Τάξεως και Προστασίας του Πολίτη ότι όλα έγιναν άψογα στη «ΒΙΑΛ». Καταθέτω στα Πρακτικά το τι αναφέρει η Ένωση Αστυνομικών Υπαλλήλων Χίου στην ανοικτή επιστολή διαμαρτυρίας που εξέδωσε στις 26 Σεπτεμβρίου. Λέει ότι η Αστυνομία δεν εισακούστηκε ως προς τον σχεδιασμό και τη διαρρύθμιση του κέντρου και η «ΒΙΑΛ» τελικά δεν φυλάσσεται, είναι κλειστή μόνο στα χαρτιά. «Σουρωτήρι», δηλαδή. Όποιος θέλει μπαίνει, όποιος θέλει βγαίνει, όποιος και να είναι, με κίνδυνο και για τους ίδιους τους μετανάστες από εξωτερικά στοιχεία. [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα πάω και στο προσφιλές μου θέμα, που το έχουμε ξανασυζητήσει σε αυτή την Αίθουσα. Έχω πει ότι ο Δήμος Χίου πλήρωσε για τη «ΒΙΑΛ». Διαμαρτυρηθήκατε στην προηγούμενη επερώτηση και είπατε ότι όχι, το πληρώσατε εσείς. Σας κατέθεσα σχετική ερώτηση και αίτηση κατάθεσης εγγράφων και σας ζήτησα τις υπουργικές αποφάσεις με τις οποίες κάνατε αυτές τις πληρωμές και δεν τις προσκομίσατε, δεν υπάρχουν. Δώσατε στη Χίο λεφτά, δώσατε 450.000 ευρώ για τα γενικά έξοδα που έχει ο Δήμος Χίου από τις δεκάδες χιλιάδες μετανάστες που περάσαν τους τελευταίους δεκαοκτώ μήνες, αλλά όχι για την αγορά της «ΒΙΑΛ», λεφτά που δόθηκαν κατ' αναλογία, όπως δόθηκαν και σε άλλα νησιά. Άρα, τελικά, οι πολίτες της Χίου το πληρώσανε αυτό. Αν θέλετε, κύριε Υπουργέ, έστω και τώρα, να σας ενημερώσω ότι το Ελεγκτικό Συνέδριο έβαλε φρένο την προηγούμενη εβδομάδα στην απόφαση του δημοτικού συμβουλίου για την αγορά της «ΒΙΑΛ» μέσω δανεισμού. Δεν έχει λεφτά ο δήμος να το πάρει, δάνειο χρειάζεται, για να πληρώσει τη «ΒΙΑΛ». Ορίστε, λοιπόν, πεδίο δόξης λαμπρό. Βάλτε εσείς από το Υπουργείο τα χρήματα που χρειάζονται για την εξόφληση της αγοράς του κτηρίου και μη σφυρίζετε αδιάφορα. Γιατί να πληρώσει ο δημότης της Χίου για μία δομή που επέλεξε η Κυβέρνηση και είναι στην ουσία παράνομη; Οι συνθήκες δεν εκπληρούν τις υποχρεώσεις της πολιτείας απέναντι στον νόμο. Αυτή τη στιγμή η συγκυβέρνηση ΣΥΡΙΖΑ - ΑΝΕΛ σφετερίζεται χώρο που της δόθηκε από τον δήμο για να μένουν σαράντα οκτώ ώρες. Δεν το εφαρμόζετε, καταπατάτε τις συμβάσεις που οι ίδιοι υπογράψατε και παίζετε παιχνίδια στην πλάτη του χιώτικου λαού και ζητάτε τώρα να γεμίσει το νησί και με άλλες δομές. Θα κλείσω με το εξής. Εάν θέλετε να κάνετε κάτι καλό για τη Χίο, ζήτησε η Δημοτική Επιχείρηση Ύδρευσης, λόγω του επιπλέον πληθυσμού που υπάρχει, χρηματοδότηση, για να αγοραστούν δύο μηχανήματα αφαλάτωσης. Είναι απαραίτητα, γιατί είναι πολύ αυξημένη πλέον η ανάγκη για κατανάλωση νερού. Ποιος θα τα πληρώσει αυτά; Και αυτά ο δημότης Χίου; Και αυτά η δημοτική επιχείρηση; Δεν μπορείτε με ξένα λεφτά να προσπαθείτε να καλύψετε τις δικές σας υποχρεώσεις. Πρέπει να αναλάβετε επιτέλους τις ευθύνες σας. Επιτέλους να έχετε ένα σχέδιο, το οποίο δεν θα το φορτώσετε στις πλάτες των νησιωτών. Έχουν σηκώσει υπερδεκαπλάσιο βάρος από όλη τη χώρα και το σηκώνουν από δικά σας λάθη. Επιτέλους σταθείτε στα πόδια σας, όσο είστε ακόμη Κυβέρνηση, και λύστε τα προβλήματα που η δική σας πολιτική έχει δημιουργήσει. Σας ευχαριστώ πολύ.
Τον λόγο έχει ο κ. Εμμανουήλ Κόνσολας, Βουλευτής Δωδεκανήσου της Νέας Δημοκρατίας, για πέντε λεπτά.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, για μια ακόμη φορά σε αυτή την Αίθουσα, στην Αίθουσα του ελληνικού Κοινοβουλίου, συζητάμε για το μεταναστευτικό, ένα μεγάλο θέμα που απασχολεί την ελληνική κοινωνία, το μεγαλύτερο, θα έλεγα, που θα απασχολήσει και στο επόμενο διάστημα. Η Κυβέρνηση δεν μπορεί να υπερηφανεύεται ωστόσο για καμμιά πτυχή της πολιτικής της στο μεταναστευτικό, για επιτεύγματά της. Θα προσέξαμε όλοι, κυρίες και κύριοι συνάδελφοι - ο κύριος Υπουργός λείπει, κατανόηση ζητώ - , ότι δεν χρησιμοποιώ πλέον τον όρο «προσφυγικό», έναν όρο που σας αρέσει, στην Κυβέρνηση. Γιατί, κυρίες και κύριοι συνάδελφοι, αγαπητοί της Κυβέρνησης, το «προσφυγικό» ως όρος δεν υφίσταται πια. Φαντάζομαι ότι το έχετε κατανοήσει όλοι οι συνάδελφοι σε όλες τις πτέρυγες του ελληνικού Κοινοβουλίου. Δεν υφίσταται, γιατί έχει υποχωρήσει. Το πρόβλημα είναι το μεταναστευτικό και είναι πρόβλημα όχι παράτυπης, αλλά παράνομης μετανάστευσης. Η μεγάλη πλειοψηφία όσων έρχονται πλέον - το είπε προηγουμένως ο κ. Κουμουτσάκος - δεν είναι πρόσφυγες. Είναι παράνομοι μετανάστες από το Πακιστάν, από τις χώρες της Βορείου Αφρικής, από ασφαλείς περιοχές του Ιράκ και του Αφγανιστάν. Ακόμη και αυτοί που δηλώνουν Σύροι ελέγχονται ως προς την καταγωγή τους, από τη στιγμή μάλιστα που δεν έχουν νομιμοποιητικά έγγραφα ή πρέπει να ελεγχθεί η γνησιότητα των εγγράφων. Είτε σας αρέσει, λοιπόν, είτε όχι ο σωστός όρος είναι «το μεταναστευτικό», πλέον. Αν θέλετε να δείτε την αλήθεια, ελάτε να συζητήσουμε για το μεταναστευτικό. Φυσικά οι ιδεοληψίες σας δεν σας αφήνουν να το δείτε και δυστυχώς οι ιδεοληψίες αυτές τούς έχουν βαφτίσει όλους «πρόσφυγες». Γι' αυτό και εδώ και δύο - τρία χρόνια δεν κάνετε διαχωρισμό προσφύγων και παράνομων μεταναστών. Η Κυβέρνηση χειρίζεται με ανεύθυνο τρόπο ένα θέμα υψίστης εθνικής ασφαλείας, που να είστε σίγουροι ότι θα το βρούμε μπροστά μας. Προφανώς μια Κυβέρνηση που λειτουργεί ως μη κυβερνητική οργάνωση δεν μπορεί να αντιληφθεί τους κινδύνους και να τους συσχετίσει με την ανοικτή αμφισβήτηση της Συνθήκης της Λωζάνης από τον κ. Ερντογάν, γι' αυτό και με περίσσεμα ελαφρότητας και εθνικής ανευθυνότητας μετατρέψατε τα νησιά του Αιγαίου σε αποθήκες ανθρώπων, ακόμα και νησιά στα οποία υπάρχει μουσουλμανική μειονότητα. Τέτοια ανευθυνότητα; Είναι δεδομένο ότι γύρω από το μεταναστευτικό ζήτημα στήθηκε μια τεράστια εργολαβία. Αυτή τη στιγμή ουδείς γνωρίζει πόσο κόστος στον κρατικό προϋπολογισμό από τη διαχείριση του μεταναστευτικού έχει καταβάλει ο Έλληνας πολίτης. Καταθέσαμε ερώτηση μαζί με τους συναδέλφους Βουλευτές, κ. Βασίλη Κικίλια, τον κ. Κώστα Καραμανλή, τον κ. Κώστα Κατσαφάδο από τις 6 Σεπτεμβρίου. Θέσαμε ευθέως και καθαρά το ζήτημα κόστους. Ζητήσαμε ακριβή στοιχεία για το κόστος της διαχείρισης του μεταναστευτικού στον κρατικό προϋπολογισμό, στον Έλληνα φορολογούμενο. Ζητήσαμε αναλυτικά στοιχεία για το ύψος του συνολικού κόστους στον κρατικό προϋπολογισμό από την κατασκευή των hot spots αλλά και των δαπανών σίτισης των προσφύγων και των παράτυπων μεταναστών, τις εταιρείες στις οποίες ανατέθηκε η κατασκευή και τα συνοδά έργα σε καθένα από τα hot spots που έχουν ήδη ολοκληρωθεί και λειτουργούν σε όλη την Ελλάδα και το κόστος αυτών, τον λόγο για τον οποίο η Κυβέρνηση δεν ενέταξε το κόστος κατασκευής των hot spots και των λειτουργικών τους δαπανών αλλά και της σίτισης στο Εθνικό Πρόγραμμα Χρηματοδότησης από το Ταμείο Ασύλου Μετανάστευσης και Ένταξης, το ΤΑΜΕ, και το Ταμείο Εσωτερικής Ασφάλειας, το ΤΕΑ, της Ευρωπαϊκής Ένωσης για την περίοδο 2014-2020, επιβαρύνοντας έτσι τον κρατικό προϋπολογισμό. Για την ιστορία των πραγμάτων, θα μου επιτρέψετε να καταθέσω στα Πρακτικά αυτή την ερώτηση, της οποίας περιμένουμε ακόμα την απάντηση. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τo προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σαφή απάντηση δεν έχουμε πάρει. Και μια αλήθεια που πρέπει να θέσω υπ' όψιν εσάς, αγαπητές και αγαπητοί συνάδελφοι, είναι ότι τα Υπουργεία Οικονομικών και Εσωτερικών απάντησαν ότι δεν έχουν αρμοδιότητα. Άρα ποιος την έχει; Υπάρχει Υπουργείο Οικονομικών σε αυτή τη χώρα; Εσείς ο ίδιος κύριε Υπουργέ, κύριε Μουζάλα, τον περασμένο Φεβρουάριο είχατε υπολογίσει σε ένα δισεκατομμύριο ευρώ το μεταναστευτικό κόστος. Επειδή μπορεί να το έχετε ξεχάσει, το καταθέτω στα Πρακτικά. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι άξιο αναφοράς ότι στη συνέχεια η Γ΄ Γενική Διεύθυνση του Υπουργείου Εξωτερικών με ενημερωτικό της σημείωμα στις 29 Ιανουαρίου του 2016 ανεβάζει το κόστος. Αναφέρει ότι το κόστος υποδοχής και διαχείρισης των ροών ξεπερνά μέχρι στιγμής το 1,8 δισεκατομμύριο ευρώ, άμεσες και έμμεσες δαπάνες και ζημιές από τα διαφυγόντα κέρδη. Το καταθέτω και αυτό στα Πρακτικά. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι, λοιπόν, 1,8 δισεκατομμύρια ευρώ. Σήμερα πόσα είναι, κύριε Υπουργέ; Έχετε απάντηση; Έχετε απάντηση για τους πολίτες; Αντέχει η Ελλάδα να σηκώσει το κόστος που φορτώσατε εσείς, με την πολιτική σας, η Κυβέρνηση ΣΥΡΙΖΑ - ΑΝΕΛ; Ακούστε. Να σας θυμίσω ότι το κόστος του ΕΝΦΙΑ, τα 700 εκατομμύρια ευρώ που είχε εγκρίνει η Ευρωπαϊκή Επιτροπή για τα επόμενα τρία χρόνια, είναι πολύ λίγα σε σχέση με το ετήσιο κόστος των 1,8 δισεκατομμυρίων ευρώ που μπορεί να είναι και μεγαλύτερο ενδεχομένως. Απάντηση δεν έχετε. Δεν μπορείτε να συγχρονιστείτε στην Κυβέρνηση ή φοβάστε να δώσετε ακριβή στοιχεία στη δημοσιότητα για το κόστος που έχει στον κρατικό προϋπολογισμό η διαχείριση του μεταναστευτικού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, αν έχετε την καλοσύνη, να χρησιμοποιήσω και τη δευτερολογία μου. Υπάρχει και ένα άλλο κόστος, κύριε Υπουργέ, κυρίες και κύριοι συνάδελφοι, το κόστος στην τοπική οικονομία των νησιών και στον τουρισμό. Αμφισβητείτε αυτό το κόστος; Για ρωτήστε τους νησιώτες επιχειρηματίες, τους πολίτες. Έχετε το θράσος, κύριοι της Κυβέρνησης, να κοροϊδεύετε τους νησιώτες και να τους λέτε ότι θα αποσυμφορήσετε τα νησιά σύντομα, ότι θα μεταφέρετε όλους αυτούς τους ανθρώπους στην ηπειρωτική χώρα; Ψέματα χωρίς τέλος. Και την 1η Ιανουαρίου θα φορτώσετε ένα ακόμα βάρος στα νησιά. Θα καταργήσετε τους μειωμένους συντελεστές ΦΠΑ στη Λέσβο, στην Κω, στη Χίο, στη Λέρο και στη Σάμο. Κυρίες και κύριοι συνάδελφοι, είναι ξεκάθαρο ότι γύρω από το μεταναστευτικό έχει στηθεί ένας χορός εκατομμυρίων. Η Κυβέρνηση στέλνει το λογαριασμό αυτού του χορού των εκατομμυρίων να πληρωθεί από εμάς, από τους Έλληνες πολίτες. Κανείς δεν γνωρίζει πόσο κόστισαν τα hot spots, τα κέντρα παραμονής και φιλοξενίας. Κανείς δεν γνωρίζει ποιες και πόσες εργολαβίες έτρεξαν μέσα σε αυτά τα συνοδευτικά έργα. Εσείς, κύριε Μουζάλα, προφανώς δηλώνετε αναρμόδιος. Καλά κάνετε. Άλλωστε γι' αυτό και η Κυβέρνηση φρόντισε να διαχυθεί αυτή η ευθύνη σε διάφορα Υπουργεία, στο δικό σας, στο Υπουργείο Εθνικής Άμυνας, στο Υπουργείο Εξωτερικών, γιατί, ξέρετε, όταν διαχέεται η ευθύνη, φαίνεται πως πιστεύετε ότι θα χαθούν τα ίχνη των ευθυνών στην πορεία του χρόνου, στη διαχείριση δηλαδή του δημόσιου χρήματος για το μεταναστευτικό. Μην είστε τόσο σίγουροι, όμως. Ευθύνες θα αναζητηθούν. Οφείλετε, κύριε Μουζάλα, να απαντήσετε στις σοβαρές κατηγορίες του κ. Βουδούρη που σας αφορούν. Ο κ. Βουδούρης σας κατηγορεί ότι ασκήσατε πιέσεις, προκειμένου να αλλάξουν οι προδιαγραφές για τους οικίσκους των καταυλισμών, με αποτέλεσμα να διπλασιαστεί το κόστος και να εκτιναχθεί στα 120 εκατομμύρια ευρώ. Ο κ. Βουδούρης σάς απευθύνει το ερώτημα γιατί πιέζετε για αλλαγή προδιαγραφών μεγέθους που θα κόστιζε επιπλέον 60 εκατομμύρια ευρώ για τους νέους οικίσκους, γεγονός που διπλασιάζει το κόστος και τριπλασιάζει τον χρόνο παράδοσης, ενώ υπάρχουν έτοιμοι οικίσκοι εγκεκριμένων διεθνών προδιαγραφών. Και κάνει ακόμα βαρύτερες τις καταγγελίες του, αναφέροντας ότι εμπλέκεται το προσωπικό σας γραφείο και ανεβάζει το κόστος ενός καταυλισμού στο τετραπλάσιο απ' ό,τι κοστολογούν οι διεθνείς οργανισμοί. Σας κατηγορεί, επίσης, κύριε Υπουργέ, ότι έχετε εκχωρήσει τη διαχείριση όλων των τεχνικών έργων του Υπουργείου σας σε σύμβουλο πολιτικού σας γραφείου καθώς και σε παιδικό σας φίλο πολιτικό μηχανικό, ενώ υπάρχει θεσμικό Τμήμα Τεχνικής Υποστήριξης στο Υπουργείο. Το καταθέτω στα Πρακτικά. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όλα αυτά σας αφορούν άμεσα και προσωπικά και οφείλετε να δώσετε απαντήσεις, κύριε Υπουργέ, εκτός εάν ο κ. Βουδούρης είναι απλώς συκοφάντης και ψεύτης. Πρέπει να το δούμε. Τα ζητήματα μείζονος ηθικής σημασίας, ξέρετε, για εμάς είναι αδιαπραγμάτευτα. Το έχουμε ξεκαθαρίσει από την πρώτη στιγμή ότι δεν υπάρχουν μεσαίες λύσεις, υπεκφυγές και δεν μπορεί να υπάρχουν απαντήσεις του τύπου «πάμε παρακάτω», όπως κάνατε εσείς σε αυτές τις καταγγελίες. Ας μην αναφερθώ στον φωτογραφικό διαγωνισμό για τη σίτιση των παράνομων μεταναστών και προσφύγων στα σαράντα δύο hot spots. Βάλατε όρο ότι για να επιλεγεί μια εταιρεία να προσφέρει πρωϊνό, μεσημεριανό, βραδινό σε ατομικές μερίδες, θα πρέπει να έχει κύκλο 3,8 εκατομμυρίων ευρώ ετησίως ή αλλιώς περίπου 316,677 ευρώ τον μήνα. Ουσιαστικά, δηλαδή, τι κάνετε; Ο διαγωνισμός είναι φωτογραφικός για μεγάλες εταιρείες και αποκλείετε έτσι τις εταιρείες τοπικού ενδιαφέροντος. Οι νησιώτες Βουλευτές το γνωρίζουν καλά, ακόμα και οι συνάδελφοι του ΣΥΡΙΖΑ το ξέρουν αυτό.
Ολοκληρώστε, κύριε Κόνσολα, σας παρακαλώ.
Ολοκληρώνω, κύριε Πρόεδρε. Ευχαριστώ για την κατανόησή σας. Τελειώνω. Κυρίες και κύριοι συνάδελφοι, η διαχείριση του μεταναστευτικού δεν έχει απλώς «σκιές». Έχει μετατραπεί σε πάρτι, πάρτι για τους εκλεκτούς της Κυβέρνησης αλλά και για διάφορες μη κυβερνητικές οργανώσεις που οργώνουν σε όλη τη χώρα και δεν θέλετε να ελέγξετε. Παράπλευρες απώλειες σε αυτό το πάρτι είναι τα νησιά, είναι ο τουρισμός, κυρίως, κύριε Υπουργέ, όμως είναι και η εθνική μας ασφάλεια και εδώ πρέπει να σταθείτε και να το δούμε πολύ σοβαρά. Ευχαριστώ, κύριε Πρόεδρε.
Ευχαριστούμε. Ο κ. Χαράλαμπος Αθανασίου, Βουλευτής Λέσβου της Νέας Δημοκρατίας, έχει τον λόγο για πέντε λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, αναφέρθηκε και κατά την προηγούμενη συζήτηση επίκαιρης ερώτησής μας, σχετικά με το μεταναστευτικό, η κατάσταση που επικρατεί στα νησιά μας και ειδικότερα στα νησιά βορείου Αιγαίου, ειδικά τη Λέσβο και τη Χίο. Και η απάντηση, κύριε Υπουργέ, ήταν αόριστη. Μήπως μπορείτε σήμερα να μας εξηγήσετε με ποια συλλογιστική παραμένει περίπου το 1/10 των μεταναστών προσφύγων στη Λέσβο, σε ένα νησί με ογδόντα πέντε χιλιάδες κατοίκους περίπου; Αντιστοιχεί δηλαδή ένας μετανάστης πρόσφυγας ανά δεκατρείς κατοίκους. Και θα ήθελα να ρωτήσω σε ποια άλλη περιοχή της χώρας μας υπάρχει αυτή η αναλογία. Μην ξεχνάτε ότι τα δύο τελευταία χρόνια, οι πολίτες της Λέσβου περιέθαλψαν πάνω από πεντακόσιες χιλιάδες άτομα. Αυτή τη στιγμή ζουν στη Λέσβο περίπου επτά χιλιάδες και η αναλογία είναι αυτή την οποία σας ανέφερα. Αναφέρεστε συνεχώς στο γεγονός ότι στη συμφωνία Ευρωπαϊκής Ένωσης - Τουρκίας απαγορεύεται η μεταφορά των αιτούντων άσυλο από τα νησιά του βορείου Αιγαίου. Θα ήθελα πολύ να προσέξετε κι εσείς και οι συνάδελφοι αυτό που θα πω. Μπορείτε σας παρακαλώ να μου αναφέρετε συγκεκριμένα σε ποιο σημείο της συμφωνίας αναφέρεται αυτό; Συγκεκριμένα. Ή ακόμη καλύτερα να κατατεθεί στη Βουλή η συγκεκριμένη διάταξη που το προβλέπει για να την εξετάσουμε. Αντιλαμβάνεστε ότι στο πλαίσιο της κυρίαρχης πολιτείας μας, αλλά και των κανόνων του Διεθνούς Δικαίου, θεωρώ ότι έχουμε δυνατότητα, εφόσον συντρέχει κατάσταση εκτάκτου ανάγκης, όπως είναι ο υπερκορεσμός των κέντρων φιλοξενίας, να μεταφέρουμε πρόσφυγες και μετανάστες σε άλλα φυλασσόμενα κέντρα φιλοξενίας στην ηπειρωτική Ελλάδα, προκειμένου να αποσυμφορήσουμε τα νησιά μας. Πάνω σε αυτό, θέλω να σας πω και το αναφέρω και το στηρίζω το επιχείρημα αυτό και στην δήλωση της Ευρωπαϊκής Ένωσης - Τουρκίας στις 18 Μαρτίου του 2016, που συμφωνήθηκε μεταξύ Ευρωπαϊκής Ένωσης και Τουρκίας και αναφέρεται στην παράγραφο 1, ότι «οι μετανάστες που φθάνουν στα ελληνική νησιά» - προσέξτε - «θα καταγράφονται δεόντως και τυχόν αιτήσεις ασύλου θα διεκπεραιώνονται ατομικά από τις ελληνικές αρχές». Δεν αναφέρει ότι πρέπει υποχρεωτικά να γίνονται από τα ελληνικά νησιά και αυτό συνάγεται και από τη δεύτερη παράγραφο, που μιλάει μόνο για τους Σύρους, όπου αναφέρει ότι για κάθε επιστροφή Σύρου στην Τουρκία από τα ελληνικά νησιά, ένας άλλος Σύρος θα εγκαθίσταται από την Τουρκία στην Ευρωπαϊκή Ένωση. Επιχείρημα που ενισχύει αυτή την τοποθέτησή μου είναι και ο μεταγενέστερος νόμος, ο ν.4375/2016, που η Κυβέρνησή σας ψήφισε στις 3 Απριλίου του 2016, δηλαδή μετά από το σύμφωνο στις 18 Μαρτίου, όπου σαφέστατα αναφέρεται - στην παράγραφο 2 του άρθρου 14- η δυνατότητα που δίνεται στον διοικητή του κέντρου υποδοχής στις ταυτοποιήσεις. Τι μας λέει λοιπόν; Τι δυνατότητες έχει ο διοικητής του κέντρου υποδοχής και ταυτοποίησης; Σας διαβάζω: «Στα σύνορα της χώρας λόγω επειγουσών αναγκών, εξαιτίας αύξησης των αφίξεων ή για την προσήκουσα ολοκλήρωση των διαδικασιών αυτών και ιδίως σε περίπτωση προσώπων, που ανήκουν σε ευάλωτες ομάδες» - αυτό είναι ένα ενδεικτικό για τους «ευάλωτους», ο κανόνας είναι αυτός που ανέφερα - , «λόγω των επειγουσών αναγκών εξαιτίας της αύξησης των αφίξεων ή για την προσήκουσα ολοκλήρωση των διαδικασιών αυτών και ιδίως σε περίπτωση προσώπων που ανήκουν σε ευάλωτες ομάδες», επαναλαμβάνεται, «μπορεί με απόφασή του να παραπέμπει τον πολίτη τρίτης χώρας ή ανιθαγενή σε κέντρα υποδοχής και ταυτοποίησης στην ενδοχώρα». Συνεπώς βλέπετε ότι το δίκαιο της κατάστασης ανάγκης, το οποίο είναι διεθνείς κανόνες, αλλά προβλέπεται και από το Δίκαιο της Ευρωπαϊκής Ένωσης, το προβλέπει αυτό και υπάρχει αυτή η δυνατότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα κάνω κι εγώ χρήση της δευτερολογίας μου. Κυρίες και κύριοι συνάδελφοι, πριν δύο εβδομάδες περίπου, έλαβε χώρα μια ευρεία σύσκεψη στο Μέγαρο Μαξίμου, υπό τον κ. Φλαμπουράρη, παρουσία εκπροσώπων και φορέων από το νησί μας, τη Λέσβο, προκειμένου να ληφθούν άμεσα μέτρα για την αποσυμφόρηση του νησιού. Κατά τη σύσκεψη αυτή συμφωνήθηκαν, μεταξύ άλλων και τα εξής: Η αποσυμφόρηση της Λέσβου, η επιτάχυνση των διαδικασιών των επιτροπών ασύλου, έτσι ώστε μετά την ταυτοποίηση να γίνεται άμεσα ο διαχωρισμός εν δυνάμει προσφύγων και οικονομικών μεταναστών, η συνεχής και με ένταση παρακολούθηση των προσφυγικών και μεταναστευτικών ροών από την Τουρκία, ο αποτελεσματικός έλεγχος των ΜΚΟ, που πρέπει πάντοτε η άδεια λειτουργίας αλλά και ελέγχου των δημοσιονομικών συνεπειών από τη λειτουργία τους να είναι υπό τον έλεγχο του αρμόδιου Υπουργού, αλλά σε συνεννόηση και κατόπιν αδείας του δήμου και της περιφέρειας - ταυτόχρονη και ισόχρονη, θα λέγαμε, για να υπάρχει δέσμευση - και βεβαίως μέτρα ανακούφισης των νησιωτών, όπως είναι ο μειωμένος φόρος προστιθέμενης αξίας, όπως ανέφερε και ο κ. Κόνσολας. Μπορούμε σήμερα να μάθουμε τι ακριβώς έχετε επιτύχει ή σχεδιάσει μέσα σε αυτό το διάστημα που μεσολάβησε, κύριε Υπουργέ; Αντιλαμβάνομαι ότι ο χρόνος ήταν πολύ λίγος από τότε. Έχει περάσει μια εβδομάδα μόνο. Όμως, οφείλετε κι εσείς να αντιληφθείτε ότι και η κατάσταση στα νησιά του βορείου Αιγαίου έχει φτάσει ήδη στο απροχώρητο. Είναι ανάγκη να ληφθούν άμεσα μέτρα τώρα. Δεν υπάρχει άλλος χρόνος. Ήδη οι συμπολίτες μας έχουν αρχίσει να ξεσηκώνονται και να διαμαρτύρονται για το χάος που επικρατεί στα νησιά και ιδιαίτερα στα κέντρα φιλοξενίας, τα οποία παρεμπιπτόντως εδώ και καιρό φιλοξενούν διπλάσιο και τριπλάσιο αριθμό μεταναστών προσφύγων, πολύ περισσότερους από τις δυνατότητες της φιλοξενίας που υπάρχουν. Τα ξέρετε πολύ καλά, γιατί έχετε επισκεφθεί και πρόσφατα τη Λέσβο. Έχετε κάποιο σχεδιασμό γι' αυτό; Νομίζω ότι όχι μόνο σχέδιο δεν υπάρχει, αλλά αντίθετα την ίδια ώρα που ήμασταν στο Μαξίμου - προσέξτε το αυτό - ταξιδιωτικός πράκτορας ονόματι Ξυλούρης έψαχνε να βρει διαθέσιμα ξενοδοχεία στη Λέσβο για λογαριασμό μη κυβερνητικών οργανώσεων, για φιλοξενία μεταναστών και μάλιστα με δελεαστικούς όρους. Καταθέτω το σχετικό έγγραφο για τα Πρακτικά προς γνώση και του κυρίου Υπουργού και των κυρίων συναδέλφων. [[Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Διερωτώμαι μήπως οι καταγγελίες του Βουδούρη, στις οποίες αναφέρθηκε ο κ. Κουμουτσάκος και ο κ. Κόνσολας, έχουν σχέση; Δεν θέλω να πω αν έχουν σχέση προσωπικά μαζί σας, είναι κάτι το οποίο δεν μας αφορά, αλλά οπωσδήποτε έχει σχέση με την κυβερνητική πολιτική.
Δεν σας άκουσα. Μπορείτε να επαναλάβετε;
Λέω μήπως όλη αυτή η διαδικασία και το έγγραφο που κατέθεσα για τον πράκτορα Ξυλούρη, έχουν σχέση με τις σκιές, τις οποίες ανέφερε ο κ. Βουδούρης, ο Γενικός Γραμματέας, για την πολιτική της Κυβέρνησης. Και δεν θέλω να κάνω προσωπικές αιχμές, ότι δηλαδή σας αφορούν - είναι κάτι προς διερεύνηση - αφορούν όμως οπωσδήποτε την κυβερνητική πολιτική στο ζήτημα αυτό της λειτουργίας των μη κυβερνητικών οργανώσεων. Κι εγώ θέλω να σας ρωτήσω, κύριε Υπουργέ, το εξής: Γνωρίζατε αυτή την πρωτοβουλία του Ξυλούρη και τις ενέργειες που έκαναν, οι οποίες είναι - προσέξτε - δύο μέρες πριν από τη σύσκεψη στο Μέγαρο Μαξίμου. Ο ίδιος δηλώνει ότι ήταν εν γνώσει σας και ότι σύντομα θα είχε και την άδεια για να γίνει αυτή η διασπορά σε όλη τη Λέσβο των προσφύγων και των μεταναστών. Αν ναι, αν δηλαδή ήταν σε γνώση σας, τότε ήταν εμπαιγμός η σύσκεψη του Μαξίμου και μας υποτιμά όλους και εσάς ως διοργανωτές κι εμάς ως συμμετέχοντες. Αν δεν ήταν σε γνώση σας, τότε οι ΜΚΟ τι είναι; Δρουν ως κράτος εν κράτει, εν αγνοία του κυρίαρχου ελληνικού κράτους; Ή όλα γίνονται εν γνώση και με την ανοχή της Κυβέρνησης; Πάντως, ο ίδιος ο κ. Ξυλούρης ισχυρίζεται - όπως με πληροφορούν από τη Μυτιλήνη - ότι για τις ενέργειες του αυτές είχε την άδεια και την προτροπή της Κυβέρνησης. Κύριε Υπουργέ, θέλουμε μια απάντηση όχι τόσο εγώ προσωπικά, όσο ο λεσβιακός λαός πάνω στο θέμα αυτό, γιατί η κατάσταση είναι έκρυθμη. Τελειώνοντας την πρωτολογία μου, θα μπορούσατε να μου πείτε τι μέτρα σκοπεύετε να λάβετε για την οικονομική ανάταση των νησιών μας και ειδικά της Λέσβου; Επ' αυτού δεν έχουμε ακούσει τίποτα το συγκεκριμένο, μόνο λόγια βεβαίως. Από πολιτικές πράξεις, από υλοποιήσεις μέτρων έχετε κάτι να μας αναφέρετε; Διότι είναι πλέον ευρέως αντιληπτό ότι σε θέματα που θεωρείτε καίρια για την πολιτική σας, για παράδειγμα τις τηλεοπτικές άδειες, οι τροπολογίες κατατίθενται σε μια νύχτα, ενώ για τα προβλήματα των νησιών μας, δεν έχετε κάνει κάτι το οποίο να ανακουφίζει τους κατοίκους.
Αν θέλετε, ολοκληρώστε τη σκέψη σας, κύριε Αθανασίου, σας παρακαλώ.
Παράλληλα κινδυνεύει και η ασφάλεια των πολιτών. Αρκεί να σας πω, σε συνέχεια των επανειλημμένων επεισοδίων που δημιουργούνται κάθε μέρα, ειδικά στο κέντρο της πόλης, αλλά και στο Καρά Τεπέ και στη Μόρια η κατάσταση είναι τόσο έκρυθμη που υπάρχει μεγάλη ανησυχία - και τα ξέρετε πολύ καλά - από τις καταστάσεις αυτές. Χθες μάλιστα μετανάστες έβαλαν φωτιά σε μια μεγάλη νταλίκα με ζωοτροφές πίσω από το κάστρο της Μυτιλήνης. Έγιναν βεβαίως προσαγωγές και εξετάζονται από τις ανακριτικές αρχές. Αυτή τη στιγμή που μιλάμε υπάρχει μεγάλη εξέγερση και συνεχίζεται στη Μόρια με μεγάλες καταστροφές και φθορές. Καταθέτω εδώ δέκα σχετικές φωτογραφίες πρόσφατες, οι οποίες ελήφθησαν πριν από λίγη ώρα. [[Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, γνωρίζετε ότι οι τουριστικές αφίξεις στη Λέσβο έχουν μειωθεί φέτος γύρω στο 70%, ότι η οικονομία του νησιού έχει καταστραφεί και ότι καταργήσατε κάθε έννοια νησιωτικότητας; Όλα αυτά αποκλείεται να μην τα γνωρίζετε. Τα γνωρίζουν μάλιστα και οι Βουλευτές σας, οι οποίοι κατάγονται από τα νησιά μας, οι οποίοι δεν κάνουν τίποτα άλλο παρά να χαρακτηρίζουν ακροδεξιούς και ξενοφοβικούς απλούς πολίτες που διαμαρτύρονται ειρηνικά και χωρίς βία, ανθρώπους που η καθημερινότητά τους άλλαξε ραγδαία, που φοβούνται από τα καθημερινά επεισόδια και ότι η ζωή τους καταστρέφεται μαζί με την οικονομία τους. Εν τούτοις, το πρόβλημα παραμένει.
Κύριε Αθανασίου, έχετε υπερβεί κατά πολύ τον χρόνο.
Τελειώνω, κύριε Πρόεδρε, σε δευτερόλεπτα. Θα κάνω μια επισήμανση: Το έτος 2014, όταν μαινόταν ο πόλεμος στη Συρία, στη χώρα μας εισήλθαν περίπου εβδομήντα επτά με εβδομήντα οκτώ χιλιάδες μετανάστες. Το 2015 εισήλθαν στην Ελλάδα οκτακόσιες είκοσι πέντε χιλιάδες, εκ των οποίων οι πεντακόσιες πέντε χιλιάδες στη Λέσβο. Τους περιθάλψαμε και αποδείξαμε ότι οι Λέσβιοι ούτε ρατσιστές είμαστε ούτε διακατεχόμαστε από σύνδρομα ξενοφοβίας. Το 2016 έχουμε πράγματι, όπως είπατε και μάλιστα με καμάρι όπως και άλλοι συνάδελφοί σας, μειωμένες ροές από την Τουρκία. Αυτό είναι πράγματι αλήθεια. Όμως, που οφείλεται; Δεν οφείλεται οπωσδήποτε στις συντονισμένες ενέργειες της ελληνικής Κυβέρνησης, αλλά στο γεγονός ότι η Τουρκία προσπαθεί να μπει σε καθεστώς ελεύθερης βίζας και για αυτό το καθεστώς πιέζει. Ευχαριστώ πολύ.
Ευχαριστούμε, κύριε Αθανασίου. Θα ήθελα να κάνω μια ανακοίνωση προς το Σώμα: Πρώτον, οι Υπουργοί Εθνικής Άμυνας, Οικονομικών, Εξωτερικών και Οικονομίας, Ανάπτυξης και Τουρισμού κατέθεσαν σήμερα, στις 24-10-2016, σχέδιο νόμου: «Κύρωση της Τροποποίησης υπ' αριθμόν 2 στη Συμφωνία Διοικητικής Φύσης μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας περί συνεργασίας στο πλαίσιο Τεχνολογικού Συστήματος Επίδειξης μη Επανδρωμένου Μαχητικού Αεροσκάφους (Vehicule Aerien de Combat sans Pilote, UCAV)» Δεύτερον, οι Υπουργοί Εθνικής Άμυνας, Οικονομικών και Εξωτερικών κατέθεσαν σήμερα, στις 24-10-2016, σχέδιο νόμου: «Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελληνικής Δημοκρατίας, το Υπουργείο Άμυνας της Ιταλικής Δημοκρατίας, τον Υπουργό Εθνικής Άμυνας της Δημοκρατίας της Πολωνίας, τον Αρχηγό του Γενικού Επιτελείου της Δημοκρατίας της Τουρκίας (που ενεργεί εκ μέρους της Κυβέρνησης της Δημοκρατίας της Τουρκίας) αφ' ενός, και τον Υπουργό Άμυνας του Βασιλείου του Βελγίου, τον Υπουργό Άμυνας της Γαλλικής Δημοκρατίας, το Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας, τον Υπουργό Άμυνας του Μεγάλου Δουκάτου του Λουξεμβούργου, τον Υπουργό Άμυνας του Βασιλείου της Ισπανίας αφ' ετέρου, σχετικά με την επάνδρωση, χρηματοδότηση, διοίκηση και υποστήριξη του Στρατηγείου EUROCORPS - Ευρωπαϊκό Στρατιωτικό Σώμα - Σώμα Ταχείας Ανάπτυξης NATO EUROCORPS - NRDC EC».
Της στελέχωσης, κύριε Πρόεδρε, όχι της επάνδρωσης.
Διαβάζω ό,τι λέει. Έχετε δίκιο. Κάποια στιγμή θα πρέπει τη λέξη «επάνδρωση» να την αντικαταστήσουμε τη λέξη στελέχωση, γιατί αφορά προφανώς και τις γυναίκες. Τρίτον, οι Υπουργοί Εθνικής Άμυνας, Οικονομικών, Εξωτερικών, Ναυτιλίας και Νησιωτικής Πολιτικής και Δικαιοσύνης, Διαφάνειας και Ανθρωπίνων Δικαιωμάτων κατέθεσαν σήμερα, στις 24-10-2016, σχέδιο νόμου: «Κύρωση του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά τη συνεργασία εντός του Πολυεθνικού Συντονιστικού Κέντρου Στρατηγικών θαλασσίων Μεταφορών της Αθήνας (ΠΟΣΚΕΣΘΑΜ - AMSCC) και της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας σχετικά με την εφαρμογή του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά στη συνεργασία εντός του Πολυεθνικού Συντονιστικού Κέντρου Στρατηγικών θαλασσίων Μεταφορών της Αθήνας (ΠΟΣΚΕΣΘΑΜ - AMSCC)». Παραπέμπονται στην αρμόδια Διαρκή Επιτροπή. Τον λόγο έχει τώρα ο Βουλευτής Έβρου της Νέας Δημοκρατίας κ. Αναστάσιος Δημοσχάκης, για τρία λεπτά.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κύριε Υπουργέ, η Κυβέρνηση κωφεύει επιδεικτικά στις καταγγελίες που έχουν δει το φως της δημοσιότητας για αδιαφανείς διαδικασίες αναφορικά με τα έργα που έχουν διατεθεί και έχουν σχέση με το προσφυγικό και το μεταναστευτικό. Η πολιτική που ακολουθήσατε στο μεταναστευτικό - προσφυγικό ήταν εγκληματική. Δημιουργήσατε Υπουργείο Μεταναστευτικής Πολιτικής, χωρίς να υπάρχει ανάγκη και ιδού τα προβλήματα. Λόγω των ιδεοληψιών σας, τεχνηέντως συγχέετε το προσφυγικό πρόβλημα με την παράνομη μετανάστευση. Όλους τους αλλοδαπούς τους βαφτίσατε πρόσφυγες και Σύρους, ενώ κατά το παρελθόν τους λέγατε Παλαιστίνιους. Ακολουθήσατε την πολιτική των ανοικτών συνόρων. Τους καλέσατε να έρθουν στη χώρα μας φορώντας τον μανδύα του αλληλέγγυου. Ομάδες παράνομων μεταναστών κρυπτόμενοι πίσω από την ιδιότητα του πρόσφυγα καθιστούν τους εαυτούς τους ναυαγούς και εσείς κάνατε και κάνετε τους ναυαγοσώστες. Νομίζετε ότι ξεγελάτε. Όχι, κύριε Υπουργέ, δεν ξεγελάτε κανέναν. Άλλοι γελάνε μαζί μας γιατί οφείλουμε να φρουρούμε τα σύνορά μας σύμφωνα με το άρθρο 12 του Κώδικα συνόρων του Σένγκεν και αδιαφορούμε. Για το μόνο που ενδιαφερθήκατε είναι να φτιάξετε hot spots σε ακριτικά νησιά, καταστρέφοντάς τα οικονομικά. Αφήσατε τις τοπικές κοινωνίες να σηκώσουν μόνες τους το βάρος του μεταναστευτικού - προσφυγικού ζητήματος. Τα αποτελέσματα είναι να υπάρξουν εντάσεις σε αυτές τις περιοχές, όπως αυτή σήμερα στη Λέσβο. Και δεν είναι τα νησιά μόνο που δέχονται αυτή την ειρηνική επίθεση, αλλά και ο Έβρος, με στρατιές οικονομικών μεταναστών και προσφύγων να βρίσκονται εγκλωβισμένοι. Έχετε αφήσει τις ΜΚΟ να στήνουν πάρτι και εσείς είστε απλοί παρατηρητές. Σε όλα αυτά έρχονται να προστεθούν και οι σκιές που αφήνει ο κ. Βουδούρης για οικονομικά σκάνδαλα σχετικά με αναθέσεις χωρίς διαγωνισμούς. Φαίνεται ότι έχετε ευαισθησία μόνο στους οικονομικούς μετανάστες και τους πρόσφυγες, αλλά όχι με τα χρήματα του ελληνικού λαού, τα οποία σκορπάτε χωρίς κανέναν ενδοιασμό, ενός λαού που έχει γονατίσει από τη μνημονιακή πολιτική που ακολουθείτε και που γονατίζει ακόμα περισσότερο με την ανεξέλεγκτη συσσώρευση προσφύγων και οικονομικών μεταναστών. Ήρθε όμως, κύριε Υπουργέ, η ώρα να απαντήσετε. Συγκεκριμένα ερωτάσθε: Έχετε στείλει ως αρμόδιος Υπουργός την υπόθεση Βουδούρη στον εισαγγελέα; Ποια είναι τα επιχειρησιακά σας σχέδια για την φρούρηση των συνόρων; Αξιοποιήσατε τη συνδρομή των κρατών - μελών της Ευρωπαϊκής Ένωσης; Ποια είναι η θέση σας για την ευρωπαϊκή ακτοφυλακή; Ποιες ενέργειες κάνατε σε αυτό το θέμα; Είχατε αποφασίσει τη δημιουργία οδικού διαύλου ασφαλούς διέλευσης των ταυτισμένων αλλοδαπών, προσφύγων και οικονομικών μεταναστών, στον Έβρο στο ύψος της Ανδριανούπολης και των Καστανιών. Έχετε πάει ποτέ στον Έβρο; Το γνωρίζετε; Ευχαριστώ, κύριε Πρόεδρε.
Ευχαριστούμε τον κ. Δημοσχάκη. Τον λόγο έχει ο κ. Δημήτριος Κυριαζίδης, Βουλευτής Δράμας της Νέας Δημοκρατίας, για τρία λεπτά.
Ευχαριστώ, κύριε Πρόεδρε. Συνάδελφοι - καθώς δεν υπάρχει συναδέλφισσα - , η χώρα βρίσκεται σε αδιέξοδο από την πολιτική του ΣΥΡΙΖΑ και των Ανεξαρτήτων Ελλήνων και στο ζήτημα του μεταναστευτικού - προσφυγικού. Η άφρονα πολιτική του ΣΥΡΙΖΑ, που προεκλογικά είχε διακηρύξει τη χώρα των ανοικτών συνόρων, εκείνη την περιβόητη πινακίδα «ελάτε και σας περιμένουμε», δυστυχώς είδαμε στην πράξη πώς λειτουργεί. Από τον Απρίλιο του 2015, κύριε Υπουργέ, σας εφιστήσαμε την προσοχή για το ζήτημα που αφορούσε την ιδιαίτερη πίεση των μεταναστευτικών - προσφυγικών ροών. Μεταφέρθηκε όλη η πίεση από την βόρεια Αφρική προς την Ιταλία. Είδαμε από το Μαρόκο, Τυνησία, υποσαχάριες περιοχές, από τα βάθη της Ασίας την πίεση προς τη χώρα μας. Και φτάσαμε σε εκείνον τον μεγάλο αριθμό των προσφύγων μεταναστών του ενός εκατομμυρίου. Και βεβαίως εσείς τι κάνατε; Ήρθατε στην επίκαιρη επερώτηση, που είχαμε καταθέσει κατά τον Απρίλιο, προκειμένου να σας βοηθήσουμε, και φθάσαμε να τη συζητήσουμε τον Οκτώβριο. Τον Οκτώβριο, κύριε Υπουργέ! Το ενθυμείστε. Και βεβαίως ανακαλύψατε - ή μάλλον ο Πρόεδρός σας ανακάλυψε - τον Αύγουστο ότι υπάρχουν θαλάσσια σύνορα και υποχρεωθήκατε να έρθετε στη Σύνοδο Κορυφής, να συνυπογράψετε για τα δεκαεπτά σημεία, που ήμασταν υποχρεωμένοι ως χώρα στις αρχές του Νοεμβρίου να υλοποιήσουμε όλα εκείνα τα σημεία ή εν πάση περιπτώσει έναν μεγάλο αριθμό. Τίποτε από αυτά δεν πραγματοποιήσατε. Προσπαθήσατε το προσφυγικό - μεταναστευτικό να το συνδυάσετε με την αξιολόγηση και αφήσατε να περνάει ο χρόνος άπρακτος, κύριε Υπουργέ, με αποτέλεσμα να διογκωθεί το μεγάλο ζήτημα σε ό,τι αφορά αυτό που δεσμευθήκατε, με πενήντα χιλιάδες πρόσφυγες, μετανάστες - όπως θέλετε να τους ονομάσετε - στην Ελλάδα, με την έννοια των κέντρων φιλοξενίας, των προγραμμάτων ενοικίων κ.λπ., βάσει επιδοτήσεων. Τίποτε από όλα αυτά, δυστυχώς, δεν πραγματοποιήσατε. Και ξεκινήσατε με έναν άλλον τρόπο και αναφερθήκατε εσείς ο ίδιος τον Φεβρουάριο του '16 στο ότι το θέμα αυτό που θα επιβαρυνθεί το δημόσιο, ανέρχεται περίπου - ή τουλάχιστον, λέτε - στα 600 εκατομμύρια ή άλλως στο 0,3% του ΑΕΠ. Σε αυτό αναφερθήκατε και αυτό λέγατε τον Φεβρουάριο του '16. Δηλαδή, αυτό που σήμερα λέτε εσείς, λέγεται και από την Ελληνική Στατιστική Αρχή: Ότι το πρωτογενές πλεόνασμα της χώρας θα είναι 0,63%. Δηλαδή, το μισό πρωτογενές πλεόνασμα το αφιερώσατε μέσω των δημοσίων δαπανών, προκειμένου - αν θέλετε - ο Έλληνας φορολογούμενος να πληρώσει όλα αυτά, δηλαδή, τη μη απορρόφηση των κονδυλίων της Ευρωπαϊκής Ένωσης, που βεβαίως φτάνει στο ύψος των 509 εκατομμυρίων. Σύμφωνα με την ανακοίνωση της Ευρωπαϊκής Επιτροπής, η Ελλάδα στην ετήσια έκθεσή της, ως αναφέρεται, τον Φεβρουάριο του '16 υπέβαλε μηδενική εκκαθάριση λογαριασμών. Καμμία δαπάνη, καμμία πληρωμή. Βεβαίως, ο πρώην γραμματέας σας, τον οποίον απολύσατε, αναφέρει ότι φθάσατε στο σημείο απορρόφησης του 28% και βεβαίως αναφέρεται και ο ίδιος σε ένα παράλληλο σύστημα που αναπτύξατε ή εκείνο που μας αναφέρατε τον Οκτώβριο του '15, για το παράλληλο πρόγραμμα. Θα αναφερθώ στη δευτερολογία μου όχι στο παράλληλο πρόγραμμα, αλλά στην παράλληλη «κομπίνα».
Ευχαριστούμε τον κ. Κυριαζίδη. Τον λόγο έχει τώρα ο Αναπληρωτής Υπουργός Εσωτερικών και Διοικητικής Ανασυγκρότησης για θέματα μεταναστευτικής πολιτικής, κ. Ιωάννης Μουζάλας, για είκοσι λεπτά και μετά έχουμε τη σειρά των Κοινοβουλευτικών Εκπροσώπων. Ορίστε, κύριε Υπουργέ.
Κύριε Πρόεδρε, κυρίες και κύριοι Βουλευτές - κυρίες δεν υπάρχουν σήμερα εδώ - βρήκαμε, λοιπόν, τώρα άλλη μία ευκαιρία να ξαναπούμε τα ίδια πράγματα που λέμε κάθε φορά. Δεν πρόκειται να πειστείτε, διότι επιδιώκετε μέσα στον γενικότερο αγώνα σας ενάντια στην Κυβέρνηση του ΣΥΡΙΖΑ και των ΑΝΕΛ να δείξετε ότι στο προσφυγικό κάτι γίνεται. Εγώ τα είχα σημειώσει πριν σας ακούσω. Σας άκουσα όλους σας. Θα σας ακούσω και στη δευτερολογία σας. Τα ίδια είπαμε στην προηγούμενη επερώτηση, τα ίδια είπαμε στην παραπροηγούμενη.
Αφού δεν κάνουμε τίποτα, κύριε Υπουργέ, θα τα αφήσουμε έτσι; Και έχουμε και επιπλέον.
Κύριε Κυριαζίδη, δεν σας διέκοψα. Εγώ προσπαθώ να σας σέβομαι. Αν προσπαθήσετε κι εσείς, μπορεί να προχωρήσουμε στη συζήτηση. Αφύλακτα σύνορα: Ξανά μανά αυτό το παραμύθι. Διαβεβαίωση από το ΝΑΤΟ, διαβεβαίωση από την FRONTEX, διαβεβαίωση από την Ευρωπαϊκή Ένωση ότι φυλάττουμε τα θαλάσσια σύνορά μας με τον καλύτερο τρόπο. Δεν σας αρέσει. Υπάρχει, όμως, αυτό το πράγμα. Υπάρχει! Είναι γραμμένα. Είναι χαρτιά. «Υγειονομική βόμβα». Και αυτό ελέχθη. Θα ξαναλεχθεί στη δευτερολογία. Δεν υπάρχει. Δεν έγινε, δεν «έκατσε», όχι τυχαία. Σας καταθέσαμε, θα σας ξανακαταθέσουμε ότι στα κέντρα, που έχουμε, κάθε δέκα μέρες γίνεται υγειονομικός έλεγχος από πλήρες κλιμάκιο. Δεν έγινε αυτό που ισχυρίζεστε. «Έλλειψη σχεδίου». Για όνομα του θεού! Έλλειψη σχεδίου; Πέρασαν ένα εκατομμύριο άνθρωποι χωρίς να «ανοίξει μύτη», χωρίς να δημιουργηθεί πρόβλημα. Στα χρόνια σας ξεκινήσατε την επανακατάληψη από τις πλατείες, από τους δρόμους. Πρόσφυγες, μετανάστες επί ΣΥΡΙΖΑ - ΑΝΕΛ είναι σε δομές όχι πάντα καλές, τρώνε, έχουν υγειονομική περίθαλψη. Αυτό δεν είναι μόνο καλό για τους πρόσφυγες και τους μετανάστες. Είναι καλό για τον τόπο μας, γιατί η άλλη λύση θα ήταν να είναι στις πλατείες, θα ήταν να είναι έξω από τα σπίτια, θα ήταν μια αύξηση της εγκληματικότητας. Δεν υπάρχει. Ξεχάσατε τις συμμορίες, τα πρωτοσέλιδα των εφημερίδων για συμμορίες από αλλοδαπούς εδώ, για συμμορίες από αλλοδαπούς εκεί; Πού τους είχατε τους αλλοδαπούς; Πού τους είχατε; Σας τα είπα στην προηγούμενη επερώτηση. Εκατομμύρια περάσανε. Πού είναι; Τους διώξατε στην Ευρώπη με τρόπο; Πείτε το στην Ευρώπη ότι αυξήσατε τις δευτερογενείς ροές. Πείτε το! Βγείτε και πείτε στην Ευρώπη: «Επί διακυβερνήσεώς μας, τα σύνορά μας ήταν αφύλακτα». Βγείτε και πείτε το. Εγώ δεν ισχυρίζομαι κάτι τέτοιο. Πού είναι τα τέσσερα εκατομμύρια που περάσανε; Κράτηση είχατε θέσεις πέντε χιλιάδες.
Δεν είπε κανείς τέσσερα εκατομμύρια.
Τέσσερα εκατομμύρια. Τα έχω τα στοιχεία, σας τα έχω καταθέσει. Έχετε έρθει αδιάβαστοι. Να σας πω τώρα κάτι; Είναι σοβαρά πράγματα αυτά; Καταθέτετε στα Πρακτικά και σας βλέπουν από το Facebook και από τις τηλεοράσεις. Τι καταθέτετε; Πάρτε τα πάλι και από εμένα. Δημοσίευμα από το «ΠΡΩΤΟ ΘΕΜΑ» είναι το έγγραφο που καταθέσατε. Το άλλο είναι από τη στήλη «Πολιτική» από μια άλλη εφημερίδα. Αυτά καταθέτετε. Αυτή είναι η επιστημονική σας μελέτη για το προσφυγικό; Σας τα καταθέτω κι εγώ πάλι. [[Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] «Οικονομική επιβάρυνση, τουρισμός». Έχετε δίκιο. Θα μπορούσε να γίνει αλλιώς. Θα μπορούσαν από τα νησιά να περάσουν όλοι αυτοί οι άνθρωποι, να μείνουν όλοι αυτοί οι άνθρωποι και να μην υπάρχει επιβάρυνση; Όποιος ασχολείται επιστημονικά με το προσφυγικό - μεταναστευτικό κάνει διαχείριση ζημιάς και η προσπάθειά του είναι να γίνει η μικρότερη δυνατή ζημιά και μετά αυτό το πράγμα να μπορέσει να τραβήξει έναν άλλο δρόμο. Εμείς κάναμε μια καλή διαχείριση της ζημιάς κουτσά - στραβά. Συγχωρέστε με, εγώ δεν εκφράζομαι επαγγελματικά για τους άλλους, επομένως χρησιμοποιώ τις λέξεις στην ουσία. Ναι, όποιος πιστεύει ότι έχει το μπόι να αναμετρηθεί με το μεγαλύτερο μεταναστευτικό φαινόμενο από τον Δεύτερο Παγκόσμιο Πόλεμο και μετά στην Ευρώπη και να πει: «Το κάναμε εξαιρετικά και κανείς δεν είναι σαν εμάς» είναι ψεύτης. Κουτσά - στραβά, γιατί βρήκαμε τίποτα. Βρήκαμε χίλιες εκατόν σαράντα εννέα θέσεις φιλοξενίας και έχουμε φτιάξει πενήντα χιλιάδες και μας λέτε ότι μας καταγγέλλουν; Τρεις φορές έχετε καταδικαστεί από το Ευρωπαϊκό Συμβούλιο. Έχετε καταδικαστεί δεκάδες φορές από ανθρωπιστικές οργανώσεις και όλα αυτά. Για το όνομα του θεού, να είμαστε προσεκτικοί στο τι λέμε και πώς το λέμε. Δεν μου αρέσει αυτό το πράγμα. Δεν μου αρέσει να σταθώ απέναντί σας, αλλά δεν μπορεί να γίνει αλλιώς κιόλας. Δεν μπορεί, λέγονται ψέματα. «Έλλειψη σχεδίου για τα νησιά». Βεβαίως και υπάρχει σχέδιο για τα νησιά. Κύριε Αθανασίου, δεν συμφωνεί η παράταξή σας να κάνουμε κλειστά κέντρα στα νησιά. Δεν συμφωνείτε, είναι πρωτοφανές αυτό. Στο πρόγραμμά σας βάζετε κλειστά κέντρα. Ζητάμε να φτιάξουμε κλειστά κέντρα, για να περιοριστούν κάποια φαινόμενα και κάποια ένταση και τα αρνείστε και δημιουργείτε κινήματα.
Θέλουμε ισομερή καταμερισμό στην ηπειρωτική Ελλάδα.
Δεν μπορεί να θέλετε ισομερή καταμερισμό, εκτός εάν βγείτε και πείτε: «Δεν θέλουμε τη συμφωνία Ευρωπαϊκής Ένωσης - Τουρκίας». Σας προκάλεσα την περασμένη φορά. Πείτε το! Δεν έχει νόημα να λέτε: «Άλλαξαν, είχατε πει στη Χίο για σαράντα οκτώ ώρες». Όταν είχαμε πει στη Χίο για σαράντα οκτώ ώρες, αυτό ίσχυε. Οι συνθήκες άλλαξαν. Το μεταναστευτικό έχει δυναμική. Θέλετε από τη Χίο να τους παίρνουμε σε σαράντα οκτώ ώρες; Καταργείται η συμφωνία. Πείτε το: «Δεν μας νοιάζει, πάρτε τους και ας καταργηθεί η συμφωνία». Ξέρετε τι θα πει καταργείται η συμφωνία; Σας το έδειξα την άλλη φορά. Θα πει τέσσερις με επτά χιλιάδες κάθε μέρα! Αυτό θα πει. Θα το παλέψουμε μαζί; Θα προσπαθήσουμε μαζί; Δεν βλέπω μια τέτοια διάθεση. Ειλικρινά, σας λέω είναι από τις σπάνιες φορές, δεν βλέπω μια τέτοια διάθεση. Έχω κουραστεί. Συνέχεια τα ίδια και τα ίδια και τα ίδια. Και να σας πω κάτι; Θέσεις του κόμματός σας είναι αυτά. Είναι θέσεις του Λαϊκού Κόμματος. Και είναι και θέσεις, κάποια από αυτά, μέσα στο πρόγραμμά σας. Αλλά, εκεί. Τώρα, τι προστέθηκε στο μόνιμο αυτό; Προστέθηκε η ιστορία με τον κ. Βουδούρη. Δεν ξέρω να σας πω πώς θα αντιδρούσε ο ΣΥΡΙΖΑ και δεν είμαι σε αυτή τη θέση, ούτε έχω λόγο, εάν σε εσάς συνέβαινε κάτι τέτοιο. Πιθανόν ο κ. Κικίλιας να έχει δίκιο. Δεν με αφορά, όμως αυτό. Εγώ ασχολούμαι με το μεταναστευτικό - προσφυγικό. Ζητήθηκε η παραίτηση του κ. Βουδούρη. Την έδωσε.
Τέρατα και σημεία καταγγέλλει!
Θα τελειώσω, κύριε Κυριαζίδη. Με έχει καταγγείλει εφημερίδα ότι σε gay pride πάρτι ήμουν ντυμένος νυφούλα. Θα με βάλετε να σας πω αν ήμουν ντυμένος νυφούλα; Θα σας πω, όμως, γι' αυτά. Θα σας πω. Του ζητήθηκε η παραίτηση, την έδωσε, έγινε αποδεκτή. Για εμένα το ζήτημα έχει λήξει. Προχωράμε στο πρόβλημα. Πάμε τώρα να δούμε τις συγκεκριμένες καταγγελίες. Σας ξαναλέω, όμως, ότι από εδώ και μπρος θα πρέπει να τις υιοθετείτε. Δεν συνηθίζεται ένας Υπουργός ή ένας Βουλευτής να πρέπει να αποδείξει την αθωότητά του επειδή κάποιος είπε κάτι. Πάμε, λοιπόν, πολύ συγκεκριμένα. Όσον αφορά τη «SOFTEX», είναι αυτό το περίφημο camp, όπου υπήρχε μια εκτίμηση για 1,5 εκατομμύριο και τελικά, με βάση σχεδιασμούς κ.λπ., - έγινε μία συζήτηση με μη κυβερνητικές οργανώνεις - το κόστος θα έφτανε, περίπου, στα 6 εκατομμύρια. Είναι κατασκευή. Θα σας καταθέσω μετά, γι' αυτό να είστε προσεκτικοί, τις απαντήσεις και το πώς έγινε αυτή η κατασκευή, πώς δηλαδή ζητήθηκε η γνώμη από την UNHCR, χωρίς να δοθούν στοιχεία, πώς η UNHCR δίνει τη γνώμη της χωρίς να ζητηθούν στοιχεία και πώς μετά από τη δημοσιοποίηση του γεγονότος η Ύπατη Αρμοστεία του ΟΗΕ για τους Πρόσφυγες εγκαλεί και λέει ότι «δεν μας είπες ακριβώς τι θέλεις, δεν μας είπες ποιους αφορά, τι εγκαταστάσεις έχει, πόσο κόσμο θα έχει, σε τι σπίτια θα έχει, τι θα κάνει». Θα κατατεθούν εδώ πέρα. Αυτό αφορά την πρώτη κατασκευή. Η δεύτερη κατασκευή αφορά τις διαστάσεις με τα σπιτάκια. Εδώ πέρα θέλω να το καταλάβετε αυτό το πράγμα, γιατί ανεξάρτητα από το ότι σήμερα θα έχουμε, μάλλον, μία ένταση, πρέπει τα κόμματα της δημοκρατικής Αντιπολίτευσης να συνεργαστούν. Υπάρχει, κύριοι Βουλευτές, ένας κίνδυνος. Οι ΜΚΟ και οι θεσμικές οργανώσεις, που πήραν χρήματα και που προσπαθούμε να τα αφήσουν στον τόπο μας, έχουν ένα μοντέλο, το μοντέλο της Αφρικής. Αυτό δεν το λέω με κακία. Κι εγώ στην Αφρική και στο Αφγανιστάν πήγαινα και δούλευα όλα μου τα χρόνια. Έχω γυρίσει όλον τον κόσμο. Είναι η πρώτη φορά που γίνεται πείραμα εφαρμογής της δράσης αυτών των οργανώσεων στην Ευρώπη. Διεκδικούμε το αυτονόητο. Διεκδικούμε τα camp, τα οποία θα φτιάξουμε και θα μείνουν στον τόπο μας, να μην είναι σαν αυτά στην Αφρική, να μην είναι σκηνές - τσαντίρια, να μην είναι τροχόσπιτα ή σπιτάκια που δεν χωράνε τις, συνήθως, πενταμελείς οικογένειες. Δώσαμε στις NGO και στις θεσμικές οργανώσεις τρεις - τέσσερις διαφορετικούς τύπους σπιτιών, βάζοντας έναν όρο μόνο, να είναι πάνω ή ίσα με τριάντα τετραγωνικά μέτρα - είναι ο χώρος ο οποίος προβλέπεται για κάθε έναν που είναι μέσα στα σπιτάκια αυτά - , να έχουν κουζινάκι και να έχουν μπάνιο. Αυτά τα συζητήσαμε με την ECHO. Θα σας καταθέσω στη δευτερολογία μου και τη συζήτηση με την ECHO, την Ευρωπαϊκή Ένωση, η οποία τα απεδέχθη. Και θα σας καταθέσω στη δευτερολογία μου και την απόφαση της UNHCR, η οποία κρίνει ότι η απόφασή μας να δημιουργήσουμε τέτοια μεγαλύτερα σπιτάκια είναι σωστή και αναλαμβάνει να κάνει προεκτάσεις στα σπιτάκια που ήδη έχει παραγγείλει. Δεν καταλαβαίνω. Είναι κατασκευές. Πρέπει να είστε προσεκτικοί. Κοιτάξτε τώρα, να σας πω και το τελευταίο. Δεν είμαι διατεθειμένος να απολογούμαι για τέτοια πράγματα. Είμαι, όμως, διατεθειμένος να εξηγώ. Και ειλικρινά ξέρετε ότι σέβομαι τους κοινοβουλευτικούς θεσμούς και είμαι στη διάθεσή σας. Δεν υπέγραψα αρμοδιότητες στον κ. Βουδούρη. Δεν ήταν απαραίτητο. Ο κ. Βουδούρης εκ του νόμου έχει αρμοδιότητες. Κατά την άποψή μας, δεν ασκήθηκαν σωστά. Όμως προφανώς δεν φταίει το ότι δεν υπέγραψα εγώ κάτι άλλο. Ήθελε αυξημένες αρμοδιότητες; Μπορούμε κάποτε να απαντήσουμε και σε αυτά. Δεν έχω σκοπό, όμως, να συνεχίσω αυτό το πράγμα. Πιστέψτε με, έχουμε ένα πάρα πολύ σοβαρό πρόβλημα και πρέπει να το λύσουμε. Δεν υπάρχουν «σκιές», κύριοι. Κανένας σας δεν κατέθεσε καμμία. Δεν υπάρχουν αναθέσεις. Ένας σας δεν κατέθεσε μία ανάθεση. Έγινε μια αναφορά από τον κ. Μηταράκη στη «ΒΙΑΛ». Έχει δίκιο. Θα του στείλουμε τα έγγραφα. Και έγινε μια αναφορά νομίζω σχετικά με τη σίτιση από έναν άλλο Βουλευτή σας. Δεν υπάρχει ούτε μία απευθείας ανάθεση. Γιατί το παίζετε αυτό συνέχεια; Ποιον θα πείσετε με αυτό το πράγμα; Είναι πάρα πολλά αυτά που είπατε. Δεν ξέρω, κύριε Πρόεδρε, τι χρόνο έχω.
Σας απομένουν οκτώ λεπτά για την πρωτολογία σας, έχετε δέκα για τη δευτερολογία σας και πέντε λεπτά για την τριτολογία σας.
Έχω χρόνο. Νομίζω, λοιπόν, ότι οι ιδεοληψίες πρέπει να αναζητηθούν αλλού. Πάλι τα ίδια και τα ίδια. Και, πραγματικά, δεν έχει νόημα. Θέλει μια επιστημονικότητα αυτή η συζήτηση. Θέλει προτάσεις. Για τα αφύλαχτα σύνορα το είπα. Δεν ισχύει. Το έχει πει το ΝΑΤΟ, το έχει πει η FRONTEX, το έχει πει η Κομισιόν, το έχουν πει ξεχωριστά κράτη. Δεν ισχύει. Όσο αφορά τον διαχωρισμό προσφύγων και μεταναστών, το κάνουμε. Εγώ είμαι αυτός που πάντα στη Βουλή διαχωρίζω πρόσφυγες από μετανάστες και αποδίδω στον καθέναν τον κοινωνικό του ρόλο και το νομικό του καθεστώς. Πιστεύετε ότι θα μπορούσατε να είχατε φτιάξει θέσεις κράτησης για σαράντα χιλιάδες; Γιατί δεν τις είχατε φτιάξει; Υπήρχε χρονιά που είχατε εβδομήντα χιλιάδες! Δεν γίνεται, όταν το δικαιικό μας σύστημα έχει δεκαπέντε χιλιάδες θέσεις. Επίσης, με βάση το πρόγραμμα της Νέας Δημοκρατίας τώρα πια δεν έχουμε παράνομους μετανάστες ή πρόσφυγες. Έχουμε κατά 90% αιτούντες άσυλο. Στο πρόγραμμά σας, κύριοι της Νέας Δημοκρατίας, αναφέρετε ότι οι αιτούντες άσυλο πρέπει να παραμένουν σε ανοιχτά κέντρα. Εμείς θέλουμε και κάποιοι απ' αυτούς που αιτούνται άσυλο να είναι σε κλειστά κέντρα, για να διευκολυνθεί η διαδικασία. Το έχω εδώ μαζί μου το πρόγραμμά σας. Μπορώ να σας το διαβάσω, εάν θέλετε.
Το δεχόμαστε. Έτσι λέμε. Όμως λέμε να φεύγουν γρήγορα.
Κύριε Αθανασίου, ούτε εσείς είχατε βρει τρόπο να φεύγουν γρήγορα, ούτε εγώ έχω βρει. Αυτή τη στιγμή δίνουμε στην Ευρωπαϊκή Ένωση μία τεράστια μάχη. Αφήστε με να σας ενημερώσω. Εγώ ήμουν δύο μέρες τώρα στην Ευρωπαϊκή Ένωση. Είχα συζητήσεις με τις ευρωκοινοβουλευτικές ομάδες όλων των κομμάτων και με την ομάδα του Λαϊκού Κόμματος. Προωθούμε ένα σχέδιο - το οποίο είναι εξίσου απαραίτητο με τη μετεγκατάσταση - με σκοπό να φτιαχτεί ένας ευρωπαϊκός μηχανισμός επιστροφών. Χωρίς επιστροφές δεν μπορεί να υπάρξει μεταναστευτική πολιτική. Δεν μπορούμε, όμως, να τις κάνουμε, όπως δεν μπορέσατε και εσείς. Μπορέσατε και κάνατε επιστροφές στη Γεωργία, στην Αλβανία, στη Βουλγαρία. Έχω τους καταλόγους. Δεν έχετε κάνει καμμία στη Συρία. Έχετε κάνει πενήντα οκτώ ή πενήντα εννιά στο Πακιστάν. Στο Αφγανιστάν καμμία. Αυτή τη στιγμή η σύνθεση έχει αλλάξει. Εμείς λέμε στην Ευρωπαϊκή Ένωση - και συνεχίζουμε έναν μαραθώνιο - ότι θέλουμε ευρωπαϊκό μηχανισμό επιστροφών. Βοηθήστε μέσα στο κόμμα σας. Το Λαϊκό Κόμμα είχε θετική ανταπόκριση σε αυτό το πράγμα, όπως και τα άλλα κόμματα. Ο κ. Σουλτς, με τον οποίο είχα επαφή, επίσης. Όμως δεν μπορούμε να λέμε έτσι πράγματα, τα οποία δεν στοιχειοθετούνται σε τίποτα. Κύριε Αθανασίου, εγώ σας σέβομαι. Είναι δυνατόν τώρα να συζητάμε για τον - δεν ξέρω πώς τον λένε - κ. Ξυλούρη και εγώ να απαντάω στον κ. Ξυλούρη και εάν ξέρω τον κ. Ξυλούρη; Είναι δυνατόν; Είναι επίπεδο αυτό;
Όχι εσείς. Δεν είπα αυτό.
Μου το είπατε και όταν είχαμε σύσκεψη. Θα κάθεται η Κυβέρνηση να απαντά για τον κ. Ξυλούρη - και το κουνήσατε και σαν χαρτί, ότι πρέπει να απολογηθούμε - ότι ο Ξυλούρης έτσι ή ο Ξυλούρης αλλιώς ή αν είναι συγγενής του τραγουδιστή ή δεν είναι συγγενής του τραγουδιστή;
Δεν ξέρω αν έχει συγγένεια με τον τραγουδιστή.
Είναι δυνατόν να γίνεται τώρα αυτή η κουβέντα;
Κύριε Υπουργέ, αυτό είναι ένα πολύ σοβαρό θέμα, διότι δεν μπορεί τη στιγμή που μιλάμε μέσα στο Γραφείο του Πρωθυπουργού να γίνεται αυτή η κατάσταση!
Βεβαίως και μπορεί. Και ξέρετε ότι κάποιες από τις ΜΚΟ κάνουν ανεξάρτητες κινήσεις και εμείς τις περιορίζουμε. Σας ανέφερα στην προηγούμενη επερώτηση που είχαμε ότι έχει ήδη φτιαχτεί και μπαίνει σε λειτουργία για πρώτη φορά στην ελληνική επικράτεια το μητρώο των μη κυβερνητικών οργανώσεων και των θεσμικών οργανώσεων. Την επόμενη εβδομάδα θα καλέσουμε κόσμο και κόμματα, για να το δείξουμε και να δείξουμε τη λειτουργία του. Αυτό είναι ένα ζήτημα. Δεν το θέλαμε, επεβλήθη από την Ευρωπαϊκή Ένωση. Σας το είπα και στις προηγούμενες συζητήσεις που είχαμε. Στην Ευρωπαϊκή Ένωση, κύριοι, οι κυβερνήσεις, η πλειοψηφία, είναι στο κόμμα σας, δεν είναι σε εμάς. Εγώ δεν λέω ότι εσείς μέσα στο κόμμα σας δεν παλέψατε για να γίνουν αλλιώς τα πράγματα, αλλά κατηγορείτε εμάς ότι δεν μπορέσαμε τα λεφτά που έδωσαν στη NGO να τα πάρουμε για τη χώρα μας; Είναι δυνατόν αυτό το πράγμα; Να σας πω κάτι; Πηγαίνουμε σε ένα «Δουβλίνο» τώρα, το οποίο είναι πολύ δύσκολο «Δουβλίνο». Πρέπει να ενώσουμε τις δυνάμεις μας, για να αποφύγουμε πράγματα δύσκολα για τη χώρα μας. Το περασμένο «Δουβλίνο» πέρασε. Να βγω εγώ τώρα και να σας πω ότι ξέρω ότι ήσασταν αντίθετοι με το περασμένο «Δουβλίνο» και δεν καταφέρατε να πείσετε την Ευρωπαϊκή Ένωση; Τι να βγω και να σας πω τώρα, ότι πριν από τόσα χρόνια έγινε αυτό και να κουνώ και το δάχτυλο θεατρικά; Εγώ δεν έχω και Facebook και έτσι…
Και οι Ευρωπαίοι το συμφέρον τους βλέπουν.
Σας παρακαλώ, κύριε Αθανασίου. Να βγω εγώ και να σας λέω ότι δεν καταφέρατε πριν από πέντε χρόνια να αλλάξετε το «Δουβλίνο»; Δεν έχει νόημα αυτό το πράγμα. Ελάτε να μπορέσουμε να συνεργαστούμε, χωρίς να λέμε ψέματα, χωρίς να χρησιμοποιούμε ατάκες για το ποιος έχει καλύτερο λόγο, ποιος έχει χειρότερο λόγο και όλα αυτά τα πράγματα και κυρίως προσπαθώντας να κάνουμε μια επιστημονική δουλειά. Εγώ δεν θα ξαναμιλήσω, σας το λέω αυτό το πράγμα. Εάν δηλαδή μου ξαναπευθυνθεί μια ερώτηση, η οποία να λέει ότι «η τάδε εφημερίδα είπε αυτό, ο τάδε είπε εκείνο, εσύ τι λες;», ρωτήστε τον τάδε από εδώ και μπρος. Και θα σας πω ένα άλλο παράδειγμα - κάπου το είχατε αναφέρει - «γιατί στη Νορβηγία τόσο και στην Ελλάδα παραπάνω;». Θα μπορούσα να σας πω και εγώ ότι δεν ισχύει αυτό το πράγμα, είναι στην Ελλάδα παρακάτω και άντε εσείς να το βρείτε μετά. Δεν έχετε καμμία επιστημονική μελέτη πάνω σ' αυτά τα πράγματα. Με μια φοβερή λαχτάρα αρπάζετε πράγματα, πλίνθους και κέραμους από εδώ και από εκεί, τα ρίχνετε σήμερα εδώ, τα ρίξατε την περασμένη εβδομάδα, θα τα ξαναρίξετε την επόμενη εβδομάδα, για να πάψει να είναι Κυβέρνηση ο ΣΥΡΙΖΑ. Δεν γίνεται έτσι και έτσι δεν θα πάψει να είναι Κυβέρνηση ο ΣΥΡΙΖΑ. Θα τελειώσω με το εξής. Δεν δείχνει καλή γνώση της πραγματικότητας το να ρωτάτε και να γράφετε «πού βρήκατε ότι βοηθήσατε τους πρόσφυγες και τον ανθρωπισμό σας στους πρόσφυγες;». Μην το κάνετε, θα υπάρξουν απαντήσεις. Και οι απαντήσεις δεν είναι καλές και δεν χρειάζεται να υπάρχουν αυτές οι απαντήσεις, χρειάζεται να κοιτάμε προς τα μπροστά. Εμείς έχουμε πενήντα χιλιάδες θέσεις, που οι άνθρωποι κοιμούνται, κάνουν μπάνιο, έχουν τουαλέτα, έχουν ιατροφαρμακευτική περίθαλψη και τρώνε ένα φαΐ - όχι πάντα καλό - τρεις φορές την ημέρα. Λειτουργούν οι υπηρεσίες ασύλου καλύτερα από πριν, όχι με βάση τις ανάγκες, αλλά καλύτερα από πριν και προσπαθούμε συνέχεια να τις αυξήσουμε. Τώρα τι θέλετε να σας πω; Στη δευτερομιλία μου μπορώ να σας έχω τον κατάλογο για κάθε χρόνο, να μου πείτε πού τους βάζατε. Εγώ στον Μαραθώνα ήξερα πού τους βάζατε, μέσα στους στάβλους και δούλευαν, μέσα στα αντλιοστάσια και δούλευαν, στα φανάρια να μαζεύουν δίφραγκα και να πλένουν παρμπρίζ. Σας παρακαλώ πολύ! Αυτή τη στιγμή έχουμε μια τέτοια κατάσταση. Προχωράμε ένα καινούργιο σχέδιο, σύμφωνα με το οποίο σχέδιο μέσα στο επόμενο τρίμηνο θα έχουμε καινούργια αξιοπρεπή camp. Τα αξιοπρεπή camp είναι και ασφάλεια για τη χώρα μας. Δεν είναι μονάχα ένα δικαίωμα των προσφύγων και μεταναστών. Δημιουργούν καλύτερες σχέσεις. Βοηθούν αύριο την πιθανή ένταξη σε όποιον από αυτούς μείνει. Αντί, λοιπόν, να αρχίζουμε κάθε φορά το ίδιο πράγμα και το ίδιο πράγμα, βάλτε πλάτη να βοηθήσετε τη χώρα να γίνει relocation, να γίνει μετεγκατάσταση. Να βοηθήσετε τη χώρα να φτιαχτεί ο ευρωπαϊκός μηχανισμός επιτροπών και να βοηθήσετε τη χώρα να στηρίξει τη συμφωνία Ευρωπαϊκής Ένωσης - Τουρκίας. Λέτε στην ερώτησή σας: Και ποιος αναγνωρίζει, σας καταγγέλλουν ΜΚΟ και NGO. Μας καταγγέλλουν, είναι αλήθεια αυτό το πράγμα. Θέλετε να σας φέρω πόσες καταγγείλανε εσάς, πόσες καταγγείλανε το ΠΑΣΟΚ, πόσες καταγγείλανε την περίοδο που κυβερνούσατε μαζί; Να σας δείξω αποφάσεις του Συμβουλίου της Ευρώπης; Να σας πω, όμως, κάτι; Ποιοι εκτιμούν τη δουλειά που κάναμε; Την εκτιμά ο ελληνικός λαός και αυτό το ξέρετε και προσπαθείτε να την υπονομεύσετε. Δεν βοηθάει. Να σας πω και ποιοι άλλοι; Αναφέρονται στην Ελλάδα θαυμαστικά. Ο ύπατος αρμοστής του Οργανισμού Ηνωμένων Εθνών για τους πρόσφυγες. Ο Γενικός Γραμματέας του Οργανισμού Ηνωμένων Εθνών. Ο Πρόεδρος Ομπάμα. Η Μέρκελ. Ο Ολάντ. Η Κομισιόν. Ο Τίμερμαν. Ο κ. Αβραμόπουλος. Ο κ. Στυλιανίδης. Η DG - ECHO. Και πάει λέγοντας.
Με συγχωρείτε, κύριε Υπουργέ. Διαπιστώσεις κάνετε, λύσεις δεν δώσατε.
Οι λύσεις που έχουμε δώσει, είναι λύσεις που προχωράνε. Εάν φαντάζεστε ότι εδώ πέρα υπάρχει ένας ταχυδακτυλουργός, ο οποίος βγάζει από το καπέλο του μαγικές λύσεις, εγώ αυτός δεν είμαι και κανείς δεν μπορεί να είναι εδώ ειλικρινής και να προτείνει τέτοια πράγματα. Εγώ λέω πολύ συγκεκριμένα: Μέχρι τώρα το αντιμετωπίσαμε ικανοποιητικά. Κάναμε την καλύτερη αντιμετώπιση στην Ευρώπη, αν σκεφθείτε ότι πρώτη φορά βρεθήκαμε σ' αυτή την κατάσταση. Το άσυλο στη Γερμανία λειτουργεί από το 1950. Η υποδοχή στη Σουηδία λειτουργεί από το 1952. Εμείς είχαμε χίλιες εκατόν ενενήντα τέσσερις θέσεις. Ωραία. Μπορώ να κάτσω εδώ και να σας βρίζω δυο μέρες που είχατε φτιάξει μόνο χίλιες εκατόν ενενήντα τέσσερις θέσεις. Και τι θα γίνει; Τι θα κερδίσουμε ως χώρα από αυτό το πράγμα; Ανήλικα. Τι να σας πω; Έχω χίλια πεντακόσια ανήλικα. Δεν θα μπορέσω μέσα στους έξι μήνες να τα τακτοποιήσω. Είναι το λιγότερο που χρειάζομαι.
Ανήλικα ή ασυνόδευτα;
Ασυνόδευτα, να με συγχωρείτε, έκανα λάθος. Δεν έχω, όμως, πια κανένα στα αστυνομικά τμήματα, παρά μονάχα στη φάση της μεταγωγής του. Αλλά το πρόβλημα με τα ανήλικα, για το οποίο δεν είμαστε περήφανοι, είναι ότι πρέπει να φύγουν και μέσα από τα camp, από τη μείξη τους με τους άλλους πρόσφυγες και μετανάστες. Πολύ περισσότερο, που όπως δεν προσπαθήσαμε να αποκρύψουμε, σε αυτή τη φάση οι νεοεισερχόμενοι κατά 80% είναι πλέον μετανάστες και όχι πρόσφυγες. Κι αυτό αλλάζει μια ποιότητα στις σχέσεις. Επομένως, ναι, δεν πρόκειται να πούμε σε εσάς ψέματα, δεν πρόκειται να πούμε ψέματα στον ελληνικό λαό. Νομίζω, όμως, ότι σας κούρασα. Αν χρειαστεί, θα επανέλθω. Σας ευχαριστώ.
Ευχαριστούμε, κύριε Υπουργέ. Προχωρούμε στις αγορεύσεις των Κοινοβουλευτικών Εκπροσώπων. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Άδωνις Γεωργιάδης για δώδεκα λεπτά.
Ευχαριστώ πάρα πολύ, κύριε Πρόεδρε. Κύριε Υπουργέ, θέλω να είμαι ειλικρινής. Έμεινα έκπληκτος από όσα μας είπατε. Περίπου μας εγκαλέσατε, γιατί σας ασκήσανε κριτική, ενώ τα πράγματα πηγαίνουν όσο είναι δυνατόν καλύτερα. Και διαστρεβλώσατε όλες τις θέσεις της Νέας Δημοκρατίας, ενώ εκπροσωπείτε μία κυβέρνηση για την οποία εσείς ο ίδιος παραδεχθήκατε - και αυτό σας τιμά - ότι η κριτική που έκανε ο ΣΥΡΙΖΑ για την Αμυγδαλέζα όταν ήταν αντιπολίτευση, ήταν λανθασμένη. Και όταν εκπροσωπείτε μία κυβέρνηση, η οποία κατά το πρώτο εξάμηνο του 2015, επί της υπουργίας της προκατόχου σας, της κ. Χριστοδουλοπούλου, έκανε ό,τι ήταν δυνατόν για να έλθουν στην Ελλάδα, όσο περισσότεροι πρόσφυγες και παράνομοι μετανάστες γίνεται, έρχεστε εδώ και κάνετε υποδείξεις στη Νέα Δημοκρατία; Μας είπατε να βοηθήσει η Νέα Δημοκρατία για να δημιουργηθεί το Ευρωπαϊκό Σύστημα Επιστροφής. Κύριε Υπουργέ, δεν ξέρετε ότι η Νέα Δημοκρατία στο Συνέδριο της Μασσαλίας του Ευρωπαϊκού Λαϊκού Κόμματος το 2011 ζήτησε και πέτυχε να ψηφίσει το Ευρωπαϊκό Λαϊκό Κόμμα να δημιουργηθεί ο Ευρωπαϊκός Μηχανισμός Επιστροφής; Η Νέα Δημοκρατία, η οποία από την πρώτη στιγμή έδειξε απέναντί σας μια εξαιρετικά ευμενή διάθεση, για να σας δώσει τον χρόνο να αντιμετωπίσετε ένα πρόβλημα, που στην πραγματικότητα κατά ένα πολύ μεγάλο μέρος το δημιούργησε η Κυβέρνηση ΣΥΡΙΖΑ, κατηγορείται τώρα για το εάν σας έχει δώσει την προσπάθεια, την εθνική, να λύσετε το ζήτημα; Όμως, εδώ δεν είμαστε για να ανταλλάσσουμε ωραίες κουβέντες. Εδώ είμαστε για να λύνουμε τα προβλήματα των ανθρώπων. Χθες, κύριε Υπουργέ, ήμουν στη Χίο με τον συνάδελφο κ. Μηταράκη και συνάντησα και τον αντιπεριφερειάρχη και τον δήμαρχο και πολλούς από τους παράγοντες της νήσου. Ξέρετε τι μου είπαν άπαντες ασχέτως κομματικής προελεύσεως; Ότι είχαν φέτος πτώσεις στις πτήσεις τσάρτερ στη νήσο Χίο μείον 70%, κύριε Υπουργέ, και για το 2016 έχουν μηδέν προκρατήσεις, ούτε μία. Σταματάνε οι πτήσεις τσάρτερ εντελώς στη Χίο. Τα ίδια στοιχεία και χειρότερα στη Λέσβο. Τα ίδια στοιχεία και χειρότερα στη Σάμο. Όσο εσείς, κύριε Υπουργέ, βαυκαλίζεστε για τα πολύ ωραία λόγια, που σας λένε οι διεθνείς οργανισμοί, κάποιοι συμπολίτες μας χάνουν τη δουλειά τους. Τι θέλετε να έρθουμε να σας πούμε; Μπράβο, τι ωραία που τα κάνετε; Διαστρεβλώνετε δε, πλήρως τις θέσεις της Νέας Δημοκρατίας. Λέτε ότι η Νέα Δημοκρατία είναι αντίθετη στα κλειστού τύπου προαναχωρησιακά κέντρα. Κατ' αρχάς αυτός ο γλωσσικός αυτοματισμός έχει λίγο εκτραχυνθεί. Όταν μιλάμε για κλειστού τύπου προαναχωρησιακά κέντρα, για να συνεννοούμαστε, κύριοι συνάδελφοι του ΣΥΡΙΖΑ, τι είπε ο κύριος Υπουργός; Ότι εκείνος το προτείνει και η «κακιά» Νέα Δημοκρατία δεν το δέχεται για τα νησιά; Όταν μιλάμε για κλειστού τύπου προαναχωρησιακά κέντρα, μιλάμε για Αμυγδαλέζες. Αυτό ήταν η Αμυγδαλέζα, κλειστού τύπου προαναχωρησιακό κέντρο. Έρχεται τώρα ο Υπουργός του ΣΥΡΙΖΑ και λέει στη Νέα Δημοκρατία, ντροπή στη Νέα Δημοκρατία, που δεν υποστηρίζει τα κλειστού τύπου προαναχωρησιακά κέντρα, δηλαδή την Αμυγδαλέζα, την οποία ο ΣΥΡΙΖΑ έλεγε ως αντιπολίτευση ότι είναι η ντροπή της Ευρώπης και θα το κλείσει; Μα, τώρα, κύριε Υπουργέ, αυτό είναι επίπεδο που κάνατε τώρα; Η Νέα Δημοκρατία ποτέ δεν ήταν αντίθετη στις Αμυγδαλέζες. Η Νέα Δημοκρατία ως κυβέρνηση έκανε Αμυγδαλέζα και η Νέα Δημοκρατία χαίρεται που τώρα ο ΣΥΡΙΖΑ θέλει να κάνει και αυτός πολλές Αμυγδαλέζες και μακάρι και να τις κάνατε, γιατί χρειάζονται για όσους είναι παράνομοι στη χώρα. Όμως, τι λέει η Νέα Δημοκρατία; Είναι ο χώρος των νησιών ο κατάλληλος χώρος για να γίνουν αυτά, κύριε Υπουργέ; Αυτό λέει η Νέα Δημοκρατία. Να σας το πω λίγο με νούμερα, γιατί μιλήσατε είκοσι πέντε λεπτά και έναν αριθμό δεν είπατε, πλην στο τέλος για τα ασυνόδευτα τέκνα; Η Χίος έχει τεσσερισήμισι χιλιάδες πρόσφυγες ή παράνομους μετανάστες σε πληθυσμό σαράντα χιλιάδων, δηλαδή το 11% του πληθυσμού της σήμερα είναι τέτοιοι άνθρωποι. Βρίσκετε λογικό στην Αθήνα να ήταν, ας πούμε, κατ' αναλογίαν πεντακόσιες πενήντα χιλιάδες; Αυτή είναι η αναλογία. Ή δεν σας απασχολεί ότι η Λέσβος έχει οκτώ χιλιάδες σε έναν πληθυσμό εβδομήντα χιλιάδων; Να μην ανησυχούν οι κάτοικοι της Χίου; Να μην ανησυχούν οι κάτοικοι της Λέσβου; Να μην ανησυχούν οι κάτοικοι της Σάμου; Και δεν ήρθατε να πείτε και το πιο σημαντικό, για το οποίο εγκαλείστε, πριν πάω στις καταγγελίες Βουδούρη. Είπατε, κύριε Υπουργέ, με μια πολύ μεγάλη άνεση ότι σας εγκαλούμε - λέει - για τις επιτροπές ασύλου, για το πώς λειτουργούν και αυτά που είπε ο κ. Μηταράκης για τα hot spot. Με συγχωρείτε, εσείς προσωπικά ως Υπουργός Μουζάλας όταν είπατε ότι θα φτιάξετε τα hot spot στα διάφορα νησιά, στα οποία η Νέα Δημοκρατία σας είπε ναι στον δικό σας νόμο, στη δική σας απόφαση, δεν ήταν τα hot spot να είναι χώροι ολιγοήμερης παραμονής αυτών των ανθρώπων; Ναι ή όχι; Δεν πήγατε στα νησιά, και πήγαν και οι δικοί μας Βουλευτές και είπαν ότι θα γίνουν hot spot και σε δύο, τρεις, τέσσερις μέρες θα φεύγουν; Αυτό δεν λέγατε στην Κω για να τους ηρεμήσετε; Αυτό δεν λέγατε στη Λέρο; Αυτό δεν λέγατε στα υπόλοιπα νησιά; Έρχεται, λοιπόν, η Νέα Δημοκρατία και σας λέει ότι, κύριε Υπουργέ, τους λέγατε ότι θα είναι για λίγες ημέρες και κάθονται για εβδομάδες και μήνες. Έχετε να τους δώσετε κάποια απάντηση γι' αυτό; Και λέτε φταίει η Νέα Δημοκρατία; Ή δεν θέλετε να σας εγκαλέσουμε γι' αυτό; Κύριε Υπουργέ, θέλουμε, λοιπόν, μια συγκεκριμένη απάντηση. Αυτά στα νησιά είναι hot spot ή είναι κέντρα; Για να ξέρουν και οι τοπικές κοινωνίες και η τοπική αυτοδιοίκηση και όσοι μένουν εκεί γιατί πράγμα μιλάμε. Ή εκτός και εάν τους εξαπατήσατε τους νησιώτες και τους είπατε ότι θα είναι hot spot αλλά είχατε από την αρχή σκοπό να κάνετε κέντρα. Άλλο το ένα, άλλο το άλλο. Τρίτον, φέρατε εδώ έναν νόμο και είπατε ότι σε ενάμιση μήνα η πρωτοβάθμια και δευτεροβάθμια επιτροπή θα έχει κρίνει ποιοι είναι πρόσφυγες και ποιοι είναι μετανάστες. Ο δικός μας νόμος είναι. Μάλιστα. Δεν έπρεπε να μας δώσετε σήμερα ένα στοιχείο; Πόσες επιτροπές έγιναν; Πόσοι έκαναν αίτημα; Είπατε ότι έκανε αίτημα το 90%. Μάλιστα. Μπορείτε να μας πείτε, από αυτό το 90% που έκανε αίτημα, ποιος είναι ο αριθμός τους, πόσοι από αυτούς κρίθηκε - και από την πρωτοβάθμια και από τη δευτεροβάθμια - ότι είναι πρόσφυγες και χρήζουν ασύλου και πόσοι από αυτούς κρίθηκε ότι είναι παράνομοι μετανάστες; Αυτό κάνει ένας σοβαρός Υπουργός. Δεν κατηγορεί την Αντιπολίτευση. Καταθέτει στη Βουλή τα επίσημα στοιχεία και λέει τόσο δουλέψαμε, αυτό λέει ο νόμος μας, αυτό πετύχαμε, πάρτε το. Αντί να κάνετε όλο αυτό, ξεκινήσατε μια επίθεση στη Νέα Δημοκρατία. Και γιατί ξεκινήσατε επίθεση στη Νέα Δημοκρατία; Διότι σας εγκαλέσαμε για τις καταγγελίες του κ. Βουδούρη. Εδώ πρέπει να σταθούμε λίγο για να ξεκαθαρίσουμε ορισμένα πράγματα, κύριε Υπουργέ, γιατί εδώ εμένα προσωπικά με καταπλήξατε. Παίρνω λέξη προς λέξη αυτά που είπατε στην ομιλία σας. «Μπορεί ο Υπουργός να απαντάει στις καταγγελίες του καθενός;». Σας απαντώ ευθέως: Όχι, δεν μπορεί κανένας Υπουργός να κάθεται να απαντάει στις καταγγελίες του καθενός. Συμφωνούμε. Η σωστή ερώτηση, όμως, εδώ δεν είναι αυτή. Η σωστή ερώτηση είναι. Πρέπει ο Υπουργός να απαντάει στις καταγγελίες του έως χθες γενικού του γραμματέα; Γιατί ο έως χθες γενικός σας γραμματέας δεν είναι ο καθένας. Είναι ένας άνθρωπος που η δική σας Κυβέρνηση επέλεξε, εσείς τον είχατε συνεργάτη, αυτός ήταν στο γραφείο σας. Άρα δεν είναι ο καθένας. Εγώ άντε να δεχθώ - γιατί μου έκανε εντύπωση - ότι ο κ. Βουδούρης είναι ένας συκοφάντης. Υπενθυμίζω για τον ελληνικό λαό που με ακούει τι είπε ο κ. Βουδούρης, στο οποίο ούτε σήμερα απαντήσατε ειρήσθω εν παρόδω. Το είπε σε εσάς και το έστειλε και στον κύριο Πρωθυπουργό. Είπε ότι στην Νορβηγία ο κάθε μετανάστης κοστίζει 12.000 ευρώ - αυτό είναι το κατά κεφαλήν κόστος για τη διαχείριση του δηλαδή - και στην Ελλάδα κοστίζει 15.000 ευρώ. Αν αθροίσουμε τα ποσά, αφού έχουμε εξήντα χιλιάδες εγκλωβισμένους ανθρώπους στην Ελλάδα, σε ετήσια βάση προκύπτει διαφορά 180.000.000 ευρώ. Δηλαδή ο γενικός σας γραμματέας, όχι ο καθένας, το έως χθες δεξί σας χέρι, ο άνθρωπος που είχατε επιλέξει ως Κυβέρνηση να έχετε εκεί, σας κατηγορεί - δεν λέει ότι τα κλέψατε - ότι δεν ξέρετε τι γίνεται, ότι έχετε χάσει τον έλεγχο και ότι χάνετε 180.000.000 ευρώ. Να μη σας ρωτήσει η Αντιπολίτευση; Μην μου πείτε ότι είναι συκοφαντίες του κ. Βουδούρη. Γιατί στο συνέδριο του ΣΥΡΙΖΑ μια χαρά τον είδα τον κ. Βουδούρη. Πρώτος - πρώτος ήταν στις καρέκλες και παρακολουθούσε το συνέδριο. Μου κάνει εντύπωση αυτό. Εάν αυτά που είπε ο κ. Βουδούρης είναι αληθή, τότε οφείλετε να απαντήσετε τι έχει συμβεί με αυτά τα 180.000.000 ευρώ. Εάν αυτά που είπε ο κ. Βουδούρης είναι ψευδή και συκοφαντίες, τι δουλειά είχε στο συνέδριο σας στις πρώτες σειρές; Έχετε στο συνέδριό σας συκοφάντες, οι οποίοι λένε ότι έχετε χάσει 180.000.000 ευρώ; Ή φταίει πάλι η Νέα Δημοκρατία, επειδή σας ρωτάει; Προσπεράσατε και το θέμα της συλλήψεως αυτού του λαθροδιακινητού, λέγοντας ότι το έγραψε το «ΠΡΩΤΟ ΘΕΜΑ». Ένα λεπτό γιατί ομολογώ ότι δεν μπορούμε να συνεννοηθούμε, κύριε Υπουργέ. Θέλω σε αυτό συγκεκριμένη απάντηση και προσωπικά δεν θα δεχθώ καμμία υπεκφυγή. Το αν το έγραψε το «ΠΡΩΤΟ ΘΕΜΑ», η «ΑΥΓΗ», η «ΚΑΘΗΜΕΡΙΝΗ» ή οποιοσδήποτε άλλος, είναι ένα θέμα για να συζητάμε μεταξύ μας. Το αν ισχύει ή όχι μας ενδιαφέρει. Ρωτάμε, λοιπόν, ρητώς. Συνελήφθη ένας κύριος κουρδικής ή τουρκικής καταγωγής - μπορεί να κάνω λάθος ως προς την καταγωγή του - στην Κόρινθο…
Κουρδικής.
Κουρδικής, πολύ ωραία. Χαίρομαι που το γνωρίζετε. Συνελήφθη σε ένα κύκλωμα διακινήσεως λαθρομεταναστών. Ήταν ένας άνθρωπος που πληρωνόταν με το κεφάλι, για να τους περνάει. Ο ίδιος ισχυρίστηκε, κατά την Αστυνομία, στην κατάθεσή του ότι ήταν δικός σας συνεργάτης - όχι δικός σας συνεργάτης προσωπικός, αλλά συντονιστής στο κέντρο του Σκαραμαγκά. Άρα υπό την έννοια αυτή επιλεγείς - κατά μία έννοια - από το Υπουργείο Μεταναστευτικής Πολιτικής. Είναι αληθές αυτό ή ψευδές; Αυτό ρωτάμε.
Θα σας πω μετά.
Το ότι το έγραψε το «ΠΡΩΤΟ ΘΕΜΑ», τι σημασία έχει; Εγώ θέλω να το μάθω. Σας έχω καταθέσει προσωπικά και σχετική ερώτηση από δημοσιεύματα του κορινθιακού Τύπου, πριν το δημοσιεύσει το «ΠΡΩΤΟ ΘΕΜΑ», αφού δεν θέλετε να απαντήσετε στο «ΠΡΩΤΟ ΘΕΜΑ». Είναι μείζον θέμα το Υπουργείο Μεταναστευτικής Πολιτικής να έχει επιλέξει για συντονιστή στον Σκαραμαγκά, που είναι ένα από τα μεγαλύτερα κέντρα, ένα άτομο που είναι μέλος κυκλώματος λαθροδιακινητών. Δεν μπαίνω καν στη συζήτηση για το τι λένε οι διεθνείς οργανισμοί. Πρώτα από όλα γιατί ξέρετε πάρα πολύ καλά ότι η Ύπατη Αρμοστεία έχει βγάλει και εναντίον σας ανακοινώσεις. Εγώ έκανα μια απλή αναζήτηση στο google και βγήκαν δυο, τρεις και για το ότι δεν αφήνετε δημοσιογράφους να μπουν στα hot spots έχει βγάλει ανακοίνωση και για την επιχείρηση στην Ειδομένη έχει βγάλει ανακοίνωση. Άμα αρχίσουμε τώρα να μετράει ο ένας ανακοινώσεις, που έχει κάνει ο κάθε διεθνής οργανισμός για τον άλλον, δεν βγάζουμε άκρη. Εγώ προτιμώ να σας φέρω εδώ τις ανησυχίες των νησιωτών, τους οποίους επισκέπτομαι και κλαίνε τη μοίρα τους στα νησιά. Είμαι βέβαιος ότι και ο συνάδελφος από τη Σάμο το ξέρει. Ξέρει πάρα πολύ καλά ο συνάδελφος από τη Σάμο - και ας είναι από τον ΣΥΡΙΖΑ - ότι η Σάμος φέτος πάτωσε στον τουρισμό. Τι θα τους πείτε; Θα πάτε στον ξενοδόχο της Σάμου και θα του πείτε: «Μα δες τι ωραία λόγια μου λέει ο Ομπάμα;». Με τα ωραία λόγια του Ομπάμα θα θρέψει αυτός τα παιδιά του την άλλη μέρα; Σοβαρευτείτε και λίγο, όταν μιλάτε στη Βουλή. Πάμε τώρα για να το μαζέψουμε. Κύριε Υπουργέ, γιατί οι καταγγελίες Βουδούρη έχουν σημασία για τη Νέα Δημοκρατία; Θα το εξηγήσω. Υπήρχε στην Ελλάδα, αυτή η γενική συζήτηση ότι δήθεν η Αριστερά είχε κάποιου είδους ηθικό πλεονέκτημα. Ήσασταν οι καλοί άνθρωποι κι εμείς οι δεξιοί, οι κεντροδεξιοί, οι κεντρώοι ήμασταν οι κακοί. Εγώ είμαι δεξιός. Μην παρεξηγηθώ. Το «εμείς» το λέω γενικά. Ακούστε τι συμβαίνει. Βγαίνει ο κ. Βουδούρης και λέει αυτό για τα 180 εκατομμύρια. Μάλιστα. Βγαίνει ο κ. Αρτεμίου, ο δικηγόρος των offshore και των «Panama Papers» από την Κύπρο, τον πιάνουν να βγαίνει από το Μέγαρο Μαξίμου και τι ανακοινώνει; Ότι είχε πάει, λέει, στο Μέγαρο Μαξίμου, για να συζητήσει για μία μεγάλη επένδυση. Μάλιστα δεν μας απαντάει η λαλίστατη κ. Γεροβασίλη, για ποια επένδυση πήγε εκεί ο κ. Αρτεμίου; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου μόνο ένα λεπτό, κύριε Πρόεδρε. Γιατί για να πάει για μία επένδυση στο Μέγαρο Μαξίμου και όχι στον αρμόδιο Υπουργό είναι μια μεγάλη επένδυση. Δεν μας λέει ο κ. Αρτεμίου, ο δικηγόρος των «Panama Papers» και των offshore της Κύπρου, γιατί πήγε στο Μέγαρο Μαξίμου και για ποια επένδυση επρόκειτο; Γιατί η κ. Γεροβασίλη έβγαλε ωραίες ανακοινώσεις κατά της Νέας Δημοκρατίας και του Προέδρου, αλλά για την ουσία Αρτεμίου δεν είπε τίποτα. Απ' ό,τι φαίνεται, η υπόθεση έχει και συνέχεια. Δεν περνάει η μέρα η σημερινή και σας διαβάζω την κατάληξη της επιστολής προς τον κ. Τσίπρα του έως σήμερα διευθυντού ειδήσεων της ΕΡΤ και παλιού αρθρογράφου της «ΑΥΓΗΣ». Ακούστε τι γράφει, κυρίες και κύριοι συνάδελφοι του ΣΥΡΙΖΑ και των υπολοίπων κομμάτων, ο διευθυντής ειδήσεων της ΕΡΤ: «Ήρθα στην ΕΡΤ για δουλειά και όχι δουλειές…». Καταλαβαινόμαστε τώρα; Με το «δουλειές» εννοεί δουλίτσες. Αυτό το λέει ποιος προς την Κυβέρνηση και προς τον κ. Τσίπρα; Το λέει ο διευθυντής ειδήσεων της ΕΡΤ που διορίσατε εσείς, ο αρθρογράφος της «ΑΥΓΗΣ». Δηλαδή, με συγχωρείτε, ο Βουδούρης είναι συκοφάντης, που λέει ότι χάθηκαν 180 εκατομμύρια, ο Αρτεμίου κατά τύχη είδε φως και μπήκε στο Μαξίμου, που είναι μες στα «Panama Papers» και στις offshore, ο Καπάτος εδώ, που κατηγορεί ότι τον διώχνουν, επειδή δεν τους άφησε να κάνουν δουλίτσες είναι και αυτός συκοφάντης και τον φέρνουν με δικαστικό κλητήρα έξω. Ε, για ποιο ηθικό πλεονέκτημα της Αριστεράς, βρε παιδιά, μιλάμε; Εδώ εσείς μέσα σε ενάμιση χρόνο έχετε μπει σε όλα τα κόλπα. Δεν σας προλαβαίνουμε. Περί αυτού πρόκειται. Για να αποσείσετε, λοιπόν, από πάνω σας τις κατηγορίες, κύριε Μουζάλα, δεν θα έρθετε εδώ να κατηγορήσετε τη Νέα Δημοκρατία αλλά θα έρθετε εδώ να μας πείτε ότι ο κ. Βουδούρης έκανε λάθος, γιατί, παραδείγματος χάριν, η διαχείριση δεν είναι στη Νορβηγία 15.000 αλλά είναι τόσο ή ότι στην Ελλάδα δεν είναι 12.000 αλλά είναι τόσο κατά κεφαλή, όπως το είπε ο κ. Βουδούρης. Θα μας αποδείξετε ότι αυτά που λέει ο κ. Βουδούρης είναι συκοφαντίες. Διότι ο κ. Βουδούρης δεν είναι ο καθένας, αλλά είναι ο Γενικός σας Γραμματέας, επαναλαμβάνω. Εμένα μου προξενεί μεγάλη κατάπληξη. Εγώ εάν ήμουν Υπουργός και ο γενικός μου γραμματέας προχωρούσε σε μία τέτοια καταγγελία, το επόμενο δευτερόλεπτο θα είχα απαντήσει. Θα είχα συγκαλέσει έκτακτη συνέντευξη Τύπου για να βγω και να πω: «Παίζει με την τιμή και την υπόληψή μου ο γενικός μου γραμματέας;». Εσείς, αν δεν σας καλούσε σήμερα εδώ η Νέα Δημοκρατία, δεν θα είχατε απαντήσει κι εσείς και ο κ. Τσίπρας. Άρα σας παρακαλώ πάρα πολύ, επειδή αυτή η διαδικασία ονομάζεται κοινοβουλευτικός έλεγχος, έχουμε το συνταγματικό δικαίωμα να σας κρίνουμε και έχετε τη συνταγματική υποχρέωση να μας απαντάτε, να μας πείτε με στοιχεία, πόσο κατά κεφαλή μάς κοστίζει ο κάθε μετανάστης, πρόσφυγας, παράνομος μετανάστης στην Ελλάδα, πόσο σε άλλες χώρες της Ευρώπης, για να καταλάβουμε, εάν αυτά που λέει ο κ. Βουδούρης είναι αληθή ή ψευδή. Το εάν συμπαθείτε τον κ. Βουδούρη, το αν σας συμπαθεί ο κ. Βουδούρης, μας είναι παγερά αδιάφορο. Τελευταίο ερώτημα. Σήμερα διορίσατε νέο γενικό γραμματέα. Είπατε προηγουμένως στην ομιλία σας ότι δεν χρειάζονταν να του παραχωρήσετε αρμοδιότητες, μιλώντας για τον κ. Βουδούρη. Στον νέο γενικό γραμματέα που διορίσατε σήμερα, παραχωρήσατε αρμοδιότητες ή ακολουθήσατε το ίδιο μοντέλο με τον κ. Βουδούρη; Για να καταλάβουμε, σε λίγους μήνες μπορεί να βγει κι αυτός και να μας πει ότι δεν μπορεί να συνεργαστεί με τον κ. Μουζάλα και παραιτείται και κάνει όσα κάνει ή τώρα, μαθαίνετε από το παρελθόν και τώρα θα του δώσετε αρμοδιότητες; Ευχαριστώ πολύ.
Ευχαριστούμε, κύριε Γεωργιάδη. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ και Βουλευτής Χίου κ. Ανδρέας Μιχαηλίδης για έξι λεπτά. Ο κύριος Υπουργός θα λείψει για ένα λεπτό από την Αίθουσα αλλά θα επιστρέψει. Ορίστε, κύριε συνάδελφε, έχετε τον λόγο.
Κυρίες και κύριοι συνάδελφοι, έχει ειπωθεί επανειλημμένα νομίζω σ' αυτή την Αίθουσα ότι η Νέα Δημοκρατία πολλές φορές αντλεί την αντιπολιτευτική ύλη της, τα αντιπολιτευτικά της θέματα από τα πρωτοσέλιδα των εφημερίδων και, μάλιστα, συγκεκριμένα πρωτοσέλιδα συγκεκριμένων εφημερίδων οι οποίες έχουν αναλάβει, ως γνωστόν, εργολαβικά την αποδόμηση της Κυβέρνησης. Σήμερα με την ερώτηση την οποία κατέθεσαν οι συνάδελφοι, φαίνεται ότι διευρύνουν τον χώρο από τον οποίον αντλούν αντιπολιτευτική ύλη και περιλαμβάνουν έναν απομακρυνθέντα, αποπεμφθέντα γενικό γραμματέα ενός Υπουργείου. Επιτρέψτε μου έναν πολύ σύντομο σχολιασμό επιλεκτικά, αυτών των οποίων ακούστηκαν προηγουμένως. Ακούσαμε - και επειδή μας ακούνε στη Χίο, αγαπητέ συνάδελφε - για τεσσερισήμισι χιλιάδες πρόσφυγες στη Χίο. Κάποιοι θα γελάνε στη Χίο. Μάλλον δεν είστε καλά πληροφορημένος. Ακούσαμε ένα επιχείρημα ότι εγκαταλείφθηκε ο Δήμος της Χίου με κάποιες λίγες εκατοντάδες χιλιάδες ευρώ, να αντιμετωπίσει όλο το ζήτημα του προσφυγικού. Να σας υπενθυμίσω, κύριε συνάδελφε, ότι η Περιφέρεια Βορείου Αιγαίου, έχει λάβει 5 εκατομμύρια ευρώ επιπλέον για να αντιμετωπίσει αντίστοιχα ζητήματα. Θεωρώ, λοιπόν, ότι όσον αφορά στην ουσία του ερωτήματος, το οποίο έχετε καταθέσει, κύριοι συνάδελφοι, ότι σ' ένα βαθμό απαντήθηκαν και θα ακολουθήσουν και άλλες απαντήσεις από τον Υπουργό. Θα ήθελα να σημειώσω μόνο ως προς το σκέλος της οικονομικής διαχείρισης ότι στον ν.4375/2016, τον οποίο αυτή η Κυβέρνηση ψήφισε, προβλέπεται μεταξύ πολλών άλλων η σύσταση αυτοτελούς Διεύθυνσης Οικονομικών Υπηρεσιών Μεταναστευτικής Πολιτικής στο άρθρο 28, καθώς και Ειδικής Γραμματείας Συντονισμού και Διαχείρισης Πόρων από το αρμόδιο Ευρωπαϊκό Ταμείο. Νομίζω ότι με δύο τέτοιους θεσμούς, μάλλον κουτοπονηριά θα θεωρήσει κανείς ότι προσπαθούμε να τους ξεγελάσουμε και να ακολουθήσουμε τις τακτικές, τις οποίες αναφέρετε στην ερώτησή σας. Ως προς το σκέλος της απορρόφησης των κονδυλίων, να υπενθυμίσω πως τα ποσά, τα οποία κατά καιρούς αναφέρονται μ' έναν νεφελώδη τρόπο, αφορούν τη χώρα συνολικά. Δηλαδή δεν αφορούν μόνο την Κυβέρνηση αλλά και τις διεθνείς και μη κυβερνητικές οργανώσεις που δραστηριοποιούνται στη χώρα, και μάλιστα, σε βάθος πενταετίας. Δεν είναι, δηλαδή, όλα άμεσα εκταμιεύσιμα τα ποσά, στα οποία αναφέρεστε και τα ποσοστά απορρόφησης στα οποία αναφέρεστε. Θα προσπαθήσω, επίσης, πολύ συνοπτικά να ασχοληθώ με την ουσία των ζητημάτων, που άπτονται της διαχείρισης του προσφυγικού. Πρώτα - πρώτα θα μου επιτρέψετε να υπογραμμίσω τον πρωτοφανή όγκο του προσφυγικού και δευτερευόντως μεταναστευτικού κύματος, που κατά το 2015 και ως την υπογραφή της συμφωνίας της Τουρκίας τον Μάρτιο του 2016 έχει λάβει, πραγματικά, εκρηκτικές διαστάσεις. Από τη χώρα μας το 2015 πέρασαν περίπου τρεις στους τέσσερις από το 1,2 εκατομμύριο ανθρώπων, που αναζήτησαν καταφύγιο στην Ευρώπη. Το πρωτοφανές για τα μεταπολεμικά δεδομένα αυτό προσφυγικό κύμα λίγοι το αρνούνται. Διάφοροι, όμως, μεταξύ αυτών και η Νέα Δημοκρατία, κάνουν ότι δεν το αντιλαμβάνονται, καθώς, βεβαίως, και το ότι αυτό μπορεί να σημαίνει για τη διαχείρισή του. Ένα δεύτερο σημείο είναι οι διοικητικές αδυναμίες της Ελλάδας. Αυτή η διάσταση αναφέρεται κατ' αρχάς στη ραγδαία αποδυνάμωση κρίσιμων κρατικών υπηρεσιών, που αποτελούσε κεντρικό γνώρισμα των πολιτικών σας, πέρα, βέβαια, από τη ναρκοθέτηση των διαφόρων πολιτικών που επέβαλαν τα μνημόνια, την αδυναμία της κρατικής μηχανής να αντιμετωπίσει το προσφυγικό, η οποία βεβαίως σχετίζεται, τουλάχιστον σε ένα μεγάλο μέρος της προηγούμενης περιόδου, άμεσα με την ίδια τη μεταναστευτική πολιτική της Νέας Δημοκρατίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] ¨Ενα τρίτο σημείο είναι αυτή η ίδια η συμφωνία Ευρωπαϊκής Ένωσης - Τουρκίας. Εδώ θα πρέπει κατ' αρχάς να υπενθυμίσουμε μία βασική αιτία, που έκανε αναγκαία αυτή τη συμφωνία, που δεν είναι άλλη από την άρνηση πολλών ευρωπαϊκών κυβερνήσεων να μετέχουν στον καταμερισμό, για να μην αναφερθώ ακόμα και στο κλείσιμο των συνόρων, με τα όποια προβλήματα αυτό θα μπορούσε να δημιουργήσει στη χώρα μας. Επίσης θα ήθελα να αναφέρω ότι μόλις τέσσερις ημέρες από την επίσημη ανακοίνωση του Ευρωπαϊκού Λαϊκού Κόμματος μετά τη Σύνοδο του Μάαστριχτ, οι ηγέτες της ευρωπαϊκής Δεξιάς προσπαθούν να καταστήσουν και πάλι την Ελλάδα το εξιλαστήριο θύμα, κατονομάζοντάς την ως μοναδική υπεύθυνη για την καθυστέρηση της διαδικασίας του ασύλου. Είναι, τουλάχιστον, εξοργιστικό να λέγεται αυτό από δυνάμεις, που αρνούνται να αναλάβουν τις δικές τους ευθύνες. Παρεμπιπτόντως επιτρέψτε μου να ξαναρωτήσω Ποια είναι η θέση της Νέας Δημοκρατίας και του Προέδρου της γι' αυτή την ανακοίνωση; Ολοκληρώνω, κύριε Πρόεδρε.
Ολοκληρώστε, παρακαλώ.
Κυρίες και κύριοι συνάδελφοι, οι παραπάνω ενδεικτικές αναφορές αποτελούν ψηφίδες μίας πολιτικής, που εφαρμόζουμε για να αντιμετωπίσουμε ένα πολύπλοκο ζήτημα, το οποίο προφανώς και υπερβαίνει οποιαδήποτε μεμονωμένη χώρα. Γνώμονά μας για την αντιμετώπιση του προσφυγικού αποτελούν οι διαχρονικές αξίες της Αριστεράς, τις οποίες λοιδορείτε εκ συστήματος, συνάδελφοι της Νέας Δημοκρατίας, η αλληλεγγύη και ο αντιρατσισμός, οι οικουμενικές ανθρωπιστικές αξίες, οι αρχές της ευρωπαϊκής αλληλεγγύης και βέβαια το Διεθνές Δίκαιο. Αντί, λοιπόν, να ψάχνουν για δήθεν «σκιές», αντί να αφήνουν στο απυρόβλητο τα συγγενή τους ευρωπαϊκά δεξιά κόμματα και κυβερνήσεις, αντί να «κλείνουν το μάτι» - όπως βλέπουμε σε ορισμένες περιπτώσεις να συμβαίνει τελευταία τόσο στο κεντρικό όσο και στο τοπικό επίπεδο - σε ξενοφοβικές λογικές και πρακτικές, καλούμε τους συναδέλφους της Νέας Δημοκρατίας να ασκήσουν τον αντιπολιτευτικό τους ρόλο με όρους δημοκρατικής υπευθυνότητας. Ευχαριστώ.
Ευχαριστούμε τον κ. Μιχαηλίδη. Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή κ. Παναγιώτης Ηλιόπουλος, Βουλευτής Μαγνησίας.
Κύριε Πρόεδρε, πραγματικά θα ήταν για γέλια η σημερινή συνεδρίαση, αν δεν αφορούσε ένα τόσο σημαντικό θέμα ίσως το σημαντικότερο θέμα της πατρίδας μας. Θα ξεκινήσω με τη Νέα Δημοκρατία. Φεύγει ο Άδωνις Γεωργιάδης. Σε λίγο θα καταθέσω κάτι που σας αφορά, καθίστε, κύριε Γεωργιάδη, και εσάς και τον γυρολόγο φίλο σας - της βουλευτικής έδρας εννοώ - τον κ. Βορίδη. Έχω κάποια χαρτιά που σας αφορούν. Μας κάλεσε, λοιπόν, εδώ η Νέα Δημοκρατία σήμερα, να μιλήσουμε κατ' αυτούς για το προσφυγικό, για εμάς για το λαθρομεταναστευτικό, όσο και αν σας πονάει και εσάς της Νέας Δημοκρατίας, που δεν την αναφέρατε ποτέ αυτή τη λέξη, όσο και εσάς, βέβαια, του ΣΥΡΙΖΑ, με τις ιδεοληψίες. Μας καλεί, λοιπόν, η Νέα Δημοκρατία σήμερα εδώ και θα διαβάσω ακριβώς τι λέει η ερώτησή της. Αδυνατούμε ως χώρα, να διασφαλίσουμε τις απαραίτητες συνθήκες διαβίωσης στους πρόσφυγες και μετανάστες, αλλά και να εξασφαλίσουμε και το απαραίτητο επίπεδο διαχείρισης, διαφάνειας τόσο για την ελληνική όσο και την ευρωπαϊκή κοινωνία. Κάπου αλλού ρωτάει: «Ποιες είναι οι συμβάσεις συνολικά που προέκυψαν βάσει απευθείας αναθέσεων;». Τη Νέα Δημοκρατία, λοιπόν, τη νοιάζει μόνο αυτό. Γιατί οι μίζες σήμερα πάνε στους συριζαίους και δεν πάνε στους νεοδημοκράτες και τους πασοκτζήδες; Γιατί δεν περνάνε καλά οι πρόσφυγες και τα προσφυγάκια, κατ' εσάς, στα κέντρα; Γιατί δεν ξέρω αν ήσασταν εκεί, κύριε Γεωργιάδη, όταν πήγαινε ο γραφικός Υπουργός σας, τότε στην Αμυγδαλέζα και υπερηφανευόταν ότι έχουν και κλιματισμό τα κέντρα αυτά, στα οποία τους φιλοξενούσατε, μάλλον το ένα κέντρο, αυτό της Αμυγδαλέζας. Ένα είχατε κάνει για να το δείχνετε, με air - condition κ.λπ.. Τα ίδια και καλύτερα κομφόρ τούς έχει σήμερα ο ΣΥΡΙΖΑ. Θα διαβάσω και θα καταθέσω στα Πρακτικά δημοσιεύματα του γυρολόγου φίλου σας, του Βορίδη. «Όταν μεγαλώσω η Ελλάδα θα έχει τριάμισι εκατομμύρια αλλοδαπούς». Περισσότερους θα έχει. Και λέει παρακάτω: «Σταματήστε το, Μάκης Βορίδης». Σε ένα άλλο λέει: «Η Ευρώπη έχει σύνορα. Όχι στην Τουρκία, Μάκης Βορίδης». Ένα άλλο δημοσίευμα είναι πολύ ενδιαφέρον για εσάς, τους νεοδημοκράτες: «Φωτιά και τσεκούρι στους προσκυνημένους, στον κ. Καραμανλή και την Νέα Δημοκρατία, που ξεπούλησαν την Κύπρο το 1974 και στηρίζουν την εξευτελιστική εξωτερική πολιτική του ΠΑΣΟΚ, Μάκης Βορίδης. Συμφωνούμε και επαυξάνουμε. Επίσης σε άλλο δημοσίευμα ο Μάκης Βορίδης - που δεν είναι στη νιότη του, κοτζάμ μαντράχαλος είναι εδώ - με τον Αντιπρόεδρο του Εθνικού Μετώπου της Γαλλίας. Μπράβο! Μάκης Βορίδης δημοκράτης και σήμερα λέει άλλα. Τελευταίο και καλύτερο - να το δείξουμε και στην κάμερα - αυτό που ψηφίσατε, κύριε Γεωργιάδη, όταν κατεβαίνατε υποψήφιος Περιφερειάρχης Αττικής. Διαβάζω ακριβώς τι έλεγε το προεκλογικό σας φυλλάδιο: «Όχι τζαμί στο Βοτανικό. Αν θέλετε να γίνει το κέντρο των Αθηνών το μεγαλύτερο ισλαμικό γκέτο των Βαλκανίων - και το διαβάζω, γιατί συμφωνώ μαζί σας - φτιάχνοντας το τζαμί στο Βοτανικό, ψηφίστε έναν από τους υπόλοιπους εννέα. Εάν, όμως, όχι, έχετε μια επιλογή, Άδωνις Γεωργιάδης. Σκεφθείτε ένα πράγμα. Η παραχώρηση γης στην Ι.Μ. Βατοπεδίου θεωρήθηκε σκάνδαλο, η δωρεάν παραχώρηση γης και τα χρήματα των Ελλήνων φορολογουμένων που δίνονται για το τζαμί, τι είναι;». Καταθέτω για τα Πρακτικά τα δημοσιεύματα και την αφισάρα του κ. Γεωργιάδη. [[Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα σας πω εγώ τι είναι. Είναι η πολιτική αλητεία και η δική σας και του Βορίδη και όλων στην Νέα Δημοκρατία, που ψηφίζετε υπέρ των τζαμιών. Αυτή είναι η πολιτική αλητεία. Είστε ένας γυρολόγος, γυρνάτε από κόμμα σε κόμμα, μήπως και εξασφαλίσετε καμιά έδρα. Πολύ καλά ωραία ήταν αυτά που λέγατε και συμφωνούμε. Όμως η βουλευτική έδρα πάνω απ' όλα. Ψηφίζει, λοιπόν, η Νέα Δημοκρατία τζαμιά, με χέρια και με πόδια και στέλνει εδώ κάποιους, δήθεν την ακροδεξιά πτέρυγα της Νέας Δημοκρατίας, τον κ. Βορίδη, τον κ. Γεωργιάδη, κάποιους Βουλευτές από τα νησιά για να υπερασπιστούν τα δίκαια των Ελλήνων. Αυτή είναι η Νέα Δημοκρατία. Να μην ξεχάσω επίσης και την αδελφή του Προέδρου σας με την Action Aid, με τα τζαμιά, το ξανάπαμε κ.λπ..
Κύριε Πρόεδρε, θα ήθελα τον λόγο.
Πάμε τώρα στον ΣΥΡΙΖΑ. Έρχεται εδώ ο Υπουργός του ΣΥΡΙΖΑ, χωρίς να πει κανένα στοιχείο. Ο ΣΥΡΙΖΑ έρχεται εδώ με τις ιδεοληψίες και τον απίστευτο ρατσισμό εναντίον των Ελλήνων. Κύριοι του ΣΥΡΙΖΑ, πρέπει να σας κοιτάξει κανένας γιατρός. Αυτές οι ιδεοληψίες χρειάζονται ψυχίατρο, γιατί μισείτε οτιδήποτε εθνικό, οτιδήποτε ελληνικό, έχετε ένα τεράστιο μίσος εναντίον των Ελλήνων και μια τόσο μεγάλη αγάπη για τους λαθρομετανάστες. Γιατί δεν τους βάζετε σπίτι σας; Στο θέμα της παιδείας προχθές μας είπε ο Υπουργός σας, ο Παππάς, τι θέλει για τα παιδιά των ανθρώπων του ΣΥΡΙΖΑ. Δεν ξέρω τι εννοούσε. Προφανώς εννοούσε κάποιον άλλον, εκτός από τον Αρχηγό σας, τον Πρωθυπουργό της χώρας. Πρέπει να το παραδεχθούμε ότι δίνει το καλό παράδειγμα. Στέλνει τα παιδιά του σε ένα σχολείο, που δεν έχει κανέναν λαθρομετανάστη, στις Σχολές Hill. Πολύ καλά κάνει, απλά ο μέσος Έλληνας δεν έχει επιλογή. Του την έχετε στερήσει εσείς, της Νέας Δημοκρατίας, που χασκογελάτε, με τον αντιρατσιστικό νόμο, γιατί όποιος μιλάει εναντίον των λαθρομεταναστών, εμπίπτει πλέον στον αντιρατσιστικό νόμο, που χεράκι - χεράκι ο ΣΥΡΙΖΑ με την Νέα Δημοκρατία τον είχαν ψηφίσει. Σχολές Hill, λοιπόν, για τον Πρόεδρο του ΣΥΡΙΖΑ και Πρωθυπουργό της χώρας αλλά σχολεία με λαθρομετανάστες για όλους τους υπόλοιπους Έλληνες. Αυτός είναι ο αντιρατσισμός σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εκτός αν εννοεί ο κ. Παππάς τη συναναστροφή με λαθρομετανάστες για τα παιδιά ενός άλλου Υπουργού του ΣΥΡΙΖΑ, του κ. Σκουρλέτη, του οποίου τα παιδιά όντως κάνουν παρέα με λαθρομετανάστες. Γιατί, όμως, κάνουν παρέα με λαθρομετανάστες; Για να καίνε την Αθήνα, την ελληνική σημαία, τα γραφεία του πολιτικού κόμματος και να κάνουν περήφανο τον ψευτοεπαναστάτη Υπουργό Σκουρλέτη. Αυτός, λοιπόν, είναι ο ΣΥΡΙΖΑ, που με τις ιδεοληψίες του έχει γεμίσει την πατρίδα μας με λαθρομετανάστες. Για την παιδεία, σας τα είπα. Δίνετε εκατομμύρια επί εκατομμυρίων, για να πηγαίνουν τα παιδιά των λαθρομεταναστών σχολείο, που δεν θέλουν κιόλας να ενσωματωθούν. Θέλουν να σηκωθούν να φύγουν. Το ίδιο θέλουμε κι εμείς γι' αυτούς. Σχετικά με την υγεία έχετε κατακλύσει τα νοσοκομεία με λαθρομετανάστες, οι οποίοι μπαίνουν - βγαίνουν δωρεάν και κάνουν τα πάντα δωρεάν. Αν ένας ταλαίπωρος Έλληνας δεν μπορεί να πληρώσει τις ασφαλιστικές του εισφορές, σαφώς και του έρχεται ο λογαριασμός μέσω TAXIS και το πληρώνει για την υπόλοιπη ζωή του και αν ζήσει.
Τα έχεις χάσει.
Τα έχεις χάσει εσύ και όλο σου το κόμμα. Τα έχετε χάσει.
Σας παρακαλώ! Μην απαντάτε από κάτω. Μην κάνετε διάλογο.
Δυστυχώς θα απευθυνθώ για άλλη μια φορά…
Έχει δωρεάν ασφάλιση δυόμισι εκατομμύρια κόσμος.
Ούτε σας ακούω ούτε σας βλέπω.
Ούτε κι εγώ.
Μη διακόπτετε, σας παρακαλώ.
Είστε ένα «απόκομμα» του 4%, ένα μαγαζάκι του 4%.
Εγκληματικές οργανώσεις δεν βλέπουμε εμείς.
Εντάξει δεν σε ακούει κανένας. Δεν έχεις μικρόφωνο.
Στον κύριο Πρόεδρο απευθύνομαι.
Είστε ένα μαγαζάκι του 4%. Το εξαργυρώνετε αυτό το 4%, τώρα που μας έχετε «κατσικωθεί» στον σβέρκο, στην εξουσία. Πολύ σύντομα θα φύγετε και θα απαλλαγούμε από εσάς. Δυστυχώς θα έρθουν αυτοί εδώ και θα συγκυβερνήσετε όλοι μαζί, πλην Χρυσής Αυγής. Θα συγκυβερνήσετε και θα δείξετε το πραγματικό σας πρόσωπο, ούτως ώστε μετά να έρθει η Χρυσή Αυγή του ελληνισμού, επιτέλους, και να ξεκαθαρίσει το τοπίο, να μπει μια τάξη, να γίνει το κράτος ξανά κράτος, να νοικοκυρευτεί. Θα πω πολύ απλά και έτσι θα κλείσω ότι με όλους εσάς εδώ μέσα - αυτό το λέω κάθε μέρα σε όλους αυτούς που με συναντούν - δυστυχώς έχουμε μπλέξει. Ευτυχώς θα έρθουν σύντομα εκλογές, θα συγκυβερνήσετε και θα καταλάβει όλος ο ελληνικός λαός τα χάλια σας. Καλά εσείς ούτε 15% δεν παίρνετε. Εσείς ούτε 25% δεν παίρνετε. Θα αναγκαστείτε να συγκυβερνήσετε. Θα σας καταλάβει ο λαός. Θα πέσουν οι μάσκες και θα έρθει η Χρυσή Αυγή του ελληνισμού είτε σας αρέσει είτε όχι, επιτέλους για να σωθεί η πατρίδα μας, να σωθεί η Ελλάδα μας να έχουν μέλλον τα παιδιά μας. Γιατί με εσάς το μόνο μέλλον που θα έχουν, θα είναι σαρία, τρομοκρατία και οι μουσουλμάνοι θα είναι περισσότεροι από τους Έλληνες. Αν νομίζετε ότι αυτό θα περάσει, πλάναστε πλάνην οικτρά. Έρχεται η Χρυσή Αυγή, για να σώσει την πατρίδα. Γελάστε όσο θέλετε. Εμείς θα γελάσουμε στο τέλος μαζί με τους Έλληνες πολίτες.
Τον λόγο έχει ο κ Γεωργιάδης για ένα λεπτό, επί προσωπικού.
Ακούστε, αγαπητέ.
Μην απευθύνεστε εκεί αλλά εδώ.
Να απευθυνθεί στον ελληνικό λαό.
Δεν λέω για εσάς.
Κάνατε λάθος. Δεν είμαι σαν τους άλλους που νομίζετε ότι δεν θα σας απαντήσω.
Ο χειρότερος είστε.
Κάντε λίγο ησυχία. Εγώ δεν σας διέκοψα καθόλου. Δεν χάνω ποτέ την ψυχραιμία μου από τέτοια.
Εσείς από το πρωί μέχρι το βράδυ τσιρίζετε.
Μάλιστα. Λοιπόν, ακούστε τώρα αφού τσιρίζω. Πολύ ωραίο το κόλπο με τις αφίσες. Θα μπορούσα να απαντήσω παραδείγματος χάριν με όλα τα βιβλία και τα άρθρα του κ. Μιχαλολιάκου και του κ. Κασιδιάρη υπέρ του Χίτλερ και το πώς τώρα λέτε ότι δεν είστε ναζί.
Καλά, καλά.
Άρα θα ήταν πολύ ωραίο, να κάνουμε μια τέτοια συζήτηση στη Βουλή.
Ναι, ναι.
Ως προς το τζαμί, ήμουν σε ομιλία…
Προς τα εδώ, κύριε Γεωργιάδη, όχι προς τα εκεί. Δεν θα κάνουμε διάλογο.
Ήμουν σε ομιλία με πεντακόσια άτομα προ δύο εβδομάδων - μπορούσατε να έρθετε - ανοικτή στο κοινό στο Δημαρχείο του Αλίμου και εκεί εξήγησα σε όσους με ρώτησαν - πεντακόσια άτομα και όποιος ήθελε ήταν μέσα - και όλοι πείστηκαν από τα επιχειρήματα. Θα επανέλθω. Θα πάω, όμως, στην ουσία, γιατί εμένα με ενδιαφέρει το καλό του ελληνικού λαού στ' αλήθεια και όχι όπως εσάς.
Πάντα, πάντα.
Λοιπόν, εσείς κύριοι της Χρυσής Αυγής, είστε αυτοί οι οποίοι με την ψήφο σας στην προεδρική εκλογή, ρίξατε την κυβέρνηση του Αντώνη Σαμαρά..
Και καλά κάναμε.
Και καλά κάνατε, λέτε.
Του προδόταρου Σαμαρά. Και θα το ξανακάναμε εκατόν πενήντα φορές.
Μη με διακόπτεις.
Κύριε Γεωργιάδη, ξέρετε πού ήμουν;
Μη με διακόπτετε.
Θα σας διακόψω.
Κύριε Ηλιόπουλε, δεν έχετε τον λόγο.
Κύριε Πρόεδρε, ξέρετε από πού ήρθα για να ψηφίσω; Από τις φυλακές Κορυδαλλού που με είχε κλείσει αυτό το πολιτικό κάθαρμα ο Σαμαράς και θα μου πει ότι τον ρίξαμε;
Πρώτα απ' όλα στη φυλακή σάς έκλεισε η δικαιοσύνη και κανένας Σαμαράς.
Έχετε ακούσει τον Μπαλτάκο;
Δεν γίνεται έτσι, όμως. Κύριε Γεωργιάδη…
Εδώ πέρα είναι ο Μπάμπης. Πες μας, Μπάμπη, ποιος μας έκλεισε φυλακή…
Επανέρχομαι. Δευτερόλεπτα θέλω.
Παρακαλώ! Αφήστε τα για τη δευτερολογία σας.
Η Χρυσή Αυγή, που υποτίθεται ότι είναι ένα κόμμα που ανησυχεί για το μεταναστευτικό, διά της πράξεώς της έκανε Υπουργό την κ. Τασία Χριστοδουλοπούλου, που άνοιξε τα σύνορα και ήρθαν στην Ελλάδα ενάμισι εκατομμύριο και κάθεται και κάνει υποδείξεις στη Νέα Δημοκρατία. Υπενθυμίζω, για να γραφτεί στα Πρακτικά, κύριε Πρόεδρε, ότι, όταν σε αυτή τη Βουλή ψηφίσαμε για να φτιάξουμε τα κλειστού τύπου κέντρα, την Αμυγδαλέζα που ανέφερε προηγουμένως, η Χρυσή Αυγή ψήφισε «ΟΧΙ» μαζί με τον ΣΥΡΙΖΑ. Για να ξέρει ο κόσμος…
Πούλησε κανένα Κοράνι τώρα και μη μιλάς!
Δεν θα μου πεις εσύ πότε θα μιλάω.
Κύριε Γεωργιάδη!
Κάνεις λάθος! Δεν σε ορίσαμε εδώ πέρα χωροφύλακα ποιος θα μιλάει και ποιος όχι, εντάξει;
Μην πω τίποτε για τον Σαμαρά σου.
Εσύ, λοιπόν, με την ψήφο σου άνοιξες τα σύνορα και εσύ με την ψήφο σου έκλεισες τα κέντρα. Λοιπόν, μην κάνεις υποδείξεις σε μας!
Κύριε Γεωργιάδη, τελειώσατε. Ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ κ. Παπαθεοδώρου έχει τον λόγο.
Κύριε Πρόεδρε, κύριε Υπουργέ, κύριοι Βουλευτές, ακούγοντας όλα αυτά προηγουμένως, αναρωτήθηκα αν, προσερχόμενος στο Βήμα, στη δευτερολογία σας θα ξεκινούσατε πάλι με αυτό που είπατε: «Μα, να ξαναπούμε πάλι τα ίδια;». Αυτό είπατε προηγουμένως. Θα μου επιτρέψτε να σας πω - δεν έχω καμμία διάθεση αντιπαράθεσης για αυτό το θέμα - ότι ήταν προκλητικό. Ήταν προκλητικό, γιατί προκαλείτε τέτοιες φωνές, κύριε Υπουργέ, δυστυχώς. Θα ξαναπούμε τα ίδια και πολλές φορές θα ξαναπούμε τα ίδια, γιατί τα προβλήματα υπάρχουν, κύριε Υπουργέ και όταν έρχονται οι συγκεκριμένοι πολίτες από τα συγκεκριμένα νησιά στα οποία αναφέρεστε, τα προβλήματά τους θέλουν να λύσουν, αλλά όχι τα ατομικά τους προβλήματα ο καθένας. Την περιοχή τους θέλουν να σώσουν, κύριε Υπουργέ! Μιλήσατε προηγουμένως. Επισκεφθήκαμε με την κ. Γεννηματά το «ΒΙΑΛ» στη Χίο. Ξέρετε κάτι; Ακούσαμε από δύο διαφορετικούς συναδέλφους δύο διαφορετικά νούμερα. Ο ένας συνάδελφος λέει: «Τεσσερισήμισι χιλιάδες». «Γελάει ο κόσμος», λέει ο άλλος συνάδελφος, «δεν είναι για τεσσερισήμισι, είναι πολύ λιγότεροι». Ξέρετε, λοιπόν, τι θα σας πω; Πήγαμε στη Χίο - και εγώ δεν είμαι από την Χίο, απλώς είμαι υπεύθυνος του τομέα αυτού - και ρώτησα εγώ προσωπικά τρεις διαφορετικούς θεσμικούς παράγοντες του νησιού πόσοι είναι οι πρόσφυγες και οι μετανάστες στο νησί. Κύριε Υπουργέ, πήρα τρεις διαφορετικές τέτοιου είδους απαντήσεις. Ξέρετε γιατί πήρα τρεις διαφορετικές απαντήσεις; Δεν θέλω να εκθέσω τους ανθρώπους, αλλά και οι τρεις είχαν δίκιο. Είχαν δίκιο, λοιπόν, γιατί, όταν έρχονται και παίρνουν τα τρίπτυχα - ξέρετε τι είναι τα τρίπτυχα - φεύγουν, γιατί δεν μπορούν να μείνουν, γιατί το hot spot ως κέντρο φιλοξενίας είναι γεμάτο. Επανέρχονται μετά από λίγο καιρό, κύριε Υπουργέ και μένουν πού; Κύριοι συνάδελφοι, γιατί δεν το είπατε; Πού μένουν μετά; Σε αυτό το οποίο ονομάσατε «άτυπο κέντρο φιλοξενίας του δήμου»; Φαντάζομαι ότι έχετε περάσει από εκεί και όχι ότι έχετε περάσει μόνο, αλλά μήπως έχετε διαπιστώσει ότι δεν είναι ανθρώπινες οι συνθήκες; Ξέρετε ότι κοιμούνται παντού, όπου μπορούν, γιατί δεν υπάρχουν χώροι; Έτσι, λοιπόν, επειδή ακριβώς αυτά είναι τα προβλήματα, πρέπει να ξαναμιλήσουμε και θα ξαναμιλάμε γι' αυτά τα ζητήματα. Όμως, είπατε και κάτι άλλο, κύριε Υπουργέ και το βρίσκω και αυτό προκλητικό. Μου το έστειλαν προηγουμένως και μου είπαν «γιατί μας ακυρώνει έτσι;». Είπατε ότι δεν υπάρχει υγειονομικό πρόβλημα στα νησιά. Μήπως έχετε ρωτήσει τους αστυνομικούς και τους λιμενικούς; Μήπως έχετε διαισθανθεί το γεγονός ότι δεν θέλουν να αποκαλύψουν ζητήματα τα οποία θα μας εκθέσουν, κύριε Υπουργέ, ως χώρα; Ξέρετε ότι πολλοί άνθρωποι από αυτούς έχουν προσβληθεί από ασθένειες και δεν το ομολογούν;
Όπως;
Τι είναι αυτά που λέτε;
Δεν ξέρετε; Να ρωτήσετε, παρακαλώ.
Ποιες ασθένειες;
Να ρωτήσετε τους συνδικαλιστές αστυνομικούς και λιμενικούς.
Τι λέτε;
Θα σας πω τι έχουν. Μήπως ξέρετε πόσοι νοσηλεύτηκαν ή πόσοι αποπειράθηκαν να νοσηλευτούν στη Χίο και δεν υπάρχουν φάρμακα;
Αποπειράθηκαν να νοσηλευτούν;
Και θα μου πείτε πού;
Αποπειράθηκαν;
Στη Χίο, στην εκλογική σας περιφέρεια. Και επειδή οι άνθρωποι αυτοί έχουν αίσθηση του καθήκοντος, κάτι που δεν ξέρω αν έχετε…
Απόπειρα νοσηλείας;
Όχι απόπειρα. Αποπειράθηκαν, αλλά δεν μπορούν. Δεν υπάρχουν φάρμακα. Δεν βρίσκουν φάρμακα και ξέρετε κάτι; Καλά κάνετε και το λέτε, γιατί, όταν θα γυρίσετε ξανά στο νησί σας, θα σας εξηγήσουν και ποιοι αστυνομικοί νοσηλεύτηκαν και ποιοι λιμενικοί. Αυτά, όμως, προκαλούν, κύριοι συνάδελφοι, αυτός ο τρόπος αντιμετώπισης. Έχετε ακούσει για το μαντού; Ρωτάω επειδή θέλετε να κάνουμε διάλογο.
Τι είναι η μαντού, κύριε, ξέρετε; Τι είναι αυτά που λέτε;
Όπως οι ίδιοι δεν το έχουν αποκαλύψει, καλό είναι και εσείς να πάτε να τους ρωτήσετε.
Είμαι γιατρός. Τι λέτε; Λέτε για μαντού; Μαντού σημαίνει ότι ήρθε σε επαφή κάποια στιγμή στη ζωή του με ένα...
Ηπατίτιδα ξέρετε τι σημαίνει, κύριε γιατρέ; Ξέρετε;
Αυτό δεν σημαίνει ότι είναι ασθενής. Τι είναι αυτά που λέτε; Δεν ντρέπεστε λίγο να τα λέτε αυτά από το Βήμα της Βουλής;
Ξέρετε πόσοι έχουν βγει εκτός υπηρεσίας στο νησί, στο οποίο υποτίθεται ότι εκπροσωπείτε τον κόσμο; Αυτό σας λέω.
Αυτά που λέτε είναι απαράδεκτα. Είναι ντροπή να τα λέτε αυτά.
Να κρατηθεί ο χρόνος, κύριε Πρόεδρε, διότι δεν τον διακόπτεται όταν με διακόπτει.
Καλύτερα να σταματήσετε να ομιλείτε διότι εκτίθεστε!
Σας λέω απλώς, λοιπόν, ότι αυτά είναι καταγγελίες από συνδικαλιστικές ενώσεις που υπάρχουν. Υπάρχουν οι καταγγελίες αυτές και είναι επώνυμες. Είπατε προηγουμένως, κύριε Υπουργέ, ότι ευτυχώς ο νέος γραμματέας υποδοχής που έχει έρθει, έρχεται σε ένα περιβάλλον που έχει σταθεροποιηθεί. Έχει σταθεροποιηθεί αυτό το περιβάλλον με αυτά τα προβλήματα, όταν στο ίδιο νησί της Χίου ξέρετε ότι δεν υπάρχει ακόμη, μετά από τόσους μήνες, συντονιστής; Πήγαμε σε επιτόπια επίσκεψη για να ρωτήσουμε ποιος είναι ο συντονιστής που να μπορεί να μας μιλήσει για τα προβλήματα και διαπιστώσαμε ότι δεν υπάρχει συντονιστής. Αντίθετα, κύριε Υπουργέ, διαβάζουμε - και απαντήστε και στη δικιά μας ερώτηση - ότι σε ορισμένες περιπτώσεις για ορισμένους συντονιστές υπάρχει απόφαση για τον διορισμό τους. Οι αποφάσεις αυτές δεν έχουν βγει πουθενά, τουλάχιστον εμείς δεν τις είδαμε. Δεν είναι γνωστές. Δεν είναι γνωστές οι αρμοδιότητές τους. Δεν είναι γνωστό το εύρος των εξουσιών τους. Πέρα από μία νεαρή συντονίστρια που έγινε γνωστή μετά από καταγγελία Βουλευτού σας - και περιμένει, σύμφωνα με τον Υπουργό, να προσληφθεί γιατί κρίθηκε, λέει, ότι έχει επαρκή προσόντα - , υπάρχουν μια σειρά άλλοι οι οποίοι δεν έχουν οριστεί και κάποιοι άλλοι οι οποίοι ακούγονται ότι είναι πρώην δήμαρχοι, παιδικοί φίλοι του Υπουργού. Ό,τι θέλει λέει ο καθένας, γιατί ακριβώς δεν υπάρχει σχέδιο. Περί αυτού πρόκειται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ζητώ την ανοχή σας, διότι για δύο λεπτά, τουλάχιστον, με είχαν διακόψει. Μας κάνει πολύ μεγάλη εντύπωση η διαχείριση - που έχει σταθεροποιηθεί κατά τα άλλα! - του προσφυγικού. Ο προϋπολογισμός των δύο έργων που προέκυψαν λόγω της αυξημένης προσφυγικής ροής είναι 12 εκατομμύρια ευρώ. Ενώ αυτά τα 12 εκατομμύρια ευρώ θα έπρεπε να τα πάρει ως έκτακτη επιχορήγηση λόγω των συνθηκών η χώρα μας, αυτό δεν κατέστη δυνατό. Αντίθετα, υπάρχει ή δεν υπάρχει σε αυτά τα δύο έργα συμμετοχή του 25% του ελληνικού κράτους; Υπάρχει. Εάν υπάρχει - και απαντήστε μου αν κάνω λάθος - συμμετοχή 25% από τον προϋπολογισμό του ελληνικού κράτους, τα 3 εκατομμύρια ευρώ στα 12 εκατομμύρια…
Για ποια έργα λέτε;
Το πρώτο έργο είναι για την επιμόρφωση των παιδιών των προσφύγων. Το δεύτερο έργο - θα σας το δώσω - είναι στην περίοδο 2014-2020 και έχει κάνει με τα επείγοντα μέτρα τα οποία θα πρέπει να λάβετε άμεσα. Η Ευρωπαϊκή Επιτροπή, όπως είπατε προηγουμένως, έδωσε με τη διαδικασία επειγόντων μέτρων ήδη 6 εκατομμύρια ευρώ. Πόσο θα φτάσει ο τελικός προϋπολογισμός όλης αυτής της διαχείρισης; Είχαμε ζητήσει να μάθουμε - και δεν μας απαντήσατε - πόσο έχει κοστίσει μέχρι τώρα. Να σας πω και κάτι άλλο, στο οποίο θα ήθελα μια απάντηση και θα την αναμένω. Κύριε Υπουργέ, είναι τόσο δύσκολο, λόγω της επείγουσας κατάστασης, της έκτακτης κατάστασης, να υπάρξει μια ειδική σελίδα στη «ΔΙΑΥΓΕΙΑ» όπου θα αναρτώνται τα πάντα, έτσι ώστε να μην μιλάει κανένας για αναθέσεις; Γιατί μέχρι τώρα ούτε από το Υπουργείο Εθνικής Αμύνης, αλλά ούτε από τα άλλα Υπουργεία έχουμε ένα συνολικό νούμερο που να λέει ότι μέχρι τώρα κόστισε τόσο και τα επόμενα χρόνια προβλέπουμε ότι θα κοστίσει τόσο. Κλείνω με αυτό. Υπάρχει ένα ζήτημα σχεδιασμού. Πράγματι, τα νησιά δεν μπορούν να αντέξουν την παραμονή όλων αυτών των προσφύγων και των οικονομικών μεταναστών. Προτείναμε, κύριε Υπουργέ, να υπάρξει συνεννόηση με την Ευρωπαϊκή Ένωση για έστω και προσωρινή αποσυμφόρηση, με εγκατάσταση των ανθρώπων αυτών στην ενδοχώρα, χωρίς να παραβιάζεται η συμφωνία, και το ξέρετε πάρα πολύ καλά αυτό. Η συμφωνία δεν γράφει κάτι τέτοιο. Η εφαρμογή της συμφωνίας που επιλέξατε εσείς να κάνετε έχει εγκλωβίσει αυτούς τους ανθρώπους στα νησιά. Ναι, αλλά ο οικονομικός μαρασμός θα δημιουργήσει μια νέα μετανάστευση και η νέα μετανάστευση είναι όταν τα παιδιά μας ρωτούν ότι έκλεισε η τουριστική περίοδος, ξέρουμε ότι το χρόνο έχουμε 80% κάτω και από εκεί και πέρα δεν θα μπορέσουμε να ζήσουμε στο νησί μας. Σε αυτά οφείλετε να απαντήσετε. Και αυτά θα τα λέμε και θα τα ξαναλέμε.
Σας ευχαριστούμε, κύριε Παπαθεοδώρου. Ο κ. Χρήστος Κατσώτης, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο.
Σας ευχαριστώ, κύριε Πρόεδρε. Η επερώτηση όπως φαίνεται ενδείκνυται για το ρατσιστικό ντελίριο που ακούσαμε προηγουμένως από τη Χρυσή Αυγή για άλλες ακροδεξιές λογικές ή προσεγγίσεις στο θέμα, αλλά και για τη συνέχεια του αποπροσανατολιστικού παιχνιδιού της διαφθοράς και της διαπλοκής, που συνολικά παίζεται την τελευταία περίοδο όχι βέβαια ότι δεν υπάρχει, αλλά αυτή θα υπάρχει όσο υπάρχει αυτό το σύστημα που σαπίζει. Είχαμε τονίσει και στην προηγούμενη συζήτηση ότι οι διαχειριστικές πολιτικές γύρω από το θέμα των προσφύγων γίνονται με λογικές αγοράς, μπίζνας, επιχειρηματικά συμφέροντα συγκρούονται γιατί τα λεφτά είναι πολλά και η σύγκρουση αυτή μεταφέρεται και εδώ. Πίσω από τη σημερινή επερώτηση υπάρχει η επιλογή της Ευρωπαϊκής Ένωσης με την οποία, κύριοι, συμφωνείτε όλοι σας να επιχορηγούνται αφειδώς οι μη κυβερνητικές οργανώσεις. Ως τώρα πήραν 87 εκατομμύρια ευρώ, όπως είπε ο κύριος Υπουργός, εκτός εάν έχουν δοθεί άλλα το τελευταίο διάστημα. Από αυτά - που έχει πει και ο αρμόδιος Υπουργός ότι δεν ελέγχονται από την Κυβέρνηση αυτά τα κονδύλια της ΜΚΟ - φαίνεται ότι πρέπει να προσφέρουν πολύ σημαντικό έργο για να διασφαλίζουν και τον μη απολογισμό τους στα κράτη - μέλη στα οποία δρουν και επιχορηγούνται για συγκεκριμένο έργο. Πίσω, λοιπόν, από τη σημερινή συζήτηση με αυτό το περιεχόμενο κρύβεται η αιτία που γεννά το προσφυγικό που είναι η υλοποίηση των ιμπεριαλιστικών σχεδιασμών στην περιοχή, που φουντώνουν εδώ τα παιχνίδια και οι πολεμικές συγκρούσεις. Με αυτούς τους σχεδιασμούς συμφωνεί η αστική τάξη της χώρας μας, καθώς και οι πολιτικές δυνάμεις που το υπηρετούν. Κρύβονται οι αποφάσεις της Ευρωπαϊκής Ένωσης για τη διαχείριση του προσφυγικού και μεταναστευτικού, όπως η Συμφωνία Ευρωπαϊκής Ένωσης και Τουρκίας που εγκλωβίζει διπλά χιλιάδες πρόσφυγες στη χώρα μας. Σύμφωνα με τα στοιχεία μας, εξήντα χιλιάδες εννιακόσιοι δέκα είναι οι εγκλωβισμένοι πρόσφυγες και μετανάστες στη χώρα. Άμα κάνουμε λάθος διορθώστε μας, κύριε Υπουργέ. Τα νησιά εξακολουθούν να έχουν τη μερίδα του λέοντος, καθώς σύμφωνα με τα στοιχεία μας βρίσκονται δεκαπέντε χιλιάδες εξακόσιοι τριάντα πέντε, πάλι εάν κάνουμε λάθος διορθώστε μας. Στη βόρειο Ελλάδα βρίσκονται δεκατρείς χιλιάδες πεντακόσιοι έντεκα, στην κεντρική Ελλάδα δύο χιλιάδες ογδόντα εννιά, στην Αττική οχτώ χιλιάδες εξακόσιοι έξι, στη νότιο Ελλάδα διακόσιοι ένας, στις δομές φιλοξενίας της Ύπατης Αρμοστείας εννιά χιλιάδες επτακόσιοι εβδομήντα ένας, στις μη οργανωμένες δομές δύο χιλιάδες τριακόσιοι ενενήντα επτά και εκτός δομών εκτιμάται ότι βρίσκονται οχτώ χιλιάδες επτακόσιοι. Είναι σωστό, κύριε Υπουργέ, ότι έπρεπε να μετεγκατασταθούν από την Ελλάδα σε άλλα κράτη - μέλη εξήντα έξι χιλιάδες πρόσφυγες; Είναι επίσης, σωστό ότι τρεις χιλιάδες επτακόσιοι μόνο, έφυγαν το ενδεκάμηνο ισχύος του προγράμματος; Είναι σωστό ότι επτά χιλιάδες έχουν περάσει από τις ελληνικές αρχές καθώς και από τις υπηρεσίες Ευρωπαϊκής Ένωσης, αλλά τα άλλα κράτη - μέλη δεν ανοίγουν θέσεις για να τις παραλάβουν; Επίσης, πρέπει να μας πείτε ποια είναι τα κριτήρια της μετεγκατάστασης. Αποκλείονται ή όχι οι ευπαθείς ομάδες, οι ανήλικοι; Είναι κριτήριο η αποδοτικότητα, η μη επιβάρυνση των λεγόμενων συστημάτων πρόνοιας ή όχι; Αυτά είναι στοιχεία που θα πρέπει να μας τα δώσετε, γιατί προς το παρόν δεν έχουν δημοσιοποιηθεί αυτά τα κριτήρια. Κρίνεται από τη συζήτηση η στήριξη όλων των πολιτικών δυνάμεων εκτός ΚΚΕ σε αυτή την απαράδεκτη συμφωνία και τις στρατηγικές συνέπειες για τους πρόσφυγες, τους μετανάστες, αλλά και τον πληθυσμό της χώρας μας στη Συμφωνία Ευρωπαϊκής Ένωσης - Τουρκίας; Απέναντι στους πρόσφυγες, αλλά και στους κατοίκους των νησιών, καθώς και των άλλων περιοχών πρέπει να απολογηθείτε όλοι σας για τη στήριξη αυτής της συμφωνίας. Η Κομισιόν απειλεί ότι θα επιστραφούν πίσω στη χώρα μας, ως πρώτης χώρας εισόδου από άλλες χώρες, θέτοντας σε εφαρμογή τον κανονισμό του Δουβλίνο ΙΙΙ, που και με αυτόν έχετε συμφωνήσει, κύριε Υπουργέ. Η Ευρωπαϊκή Ένωση χρηματοδοτεί τις ΜΚΟ και την ελληνική Κυβέρνηση ακριβώς γιατί θέλει να εγκλωβίσει στη χώρα μας τους πρόσφυγες, να αποτρέψει να πάνε σε άλλες χώρες που είχαν ως προορισμό τους. Οι συνθήκες διαβίωσης, υγιεινής και υγείας, παρά τη χρηματοδότηση, είναι ακόμη σε άθλιο επίπεδο. Αυτές οι συνθήκες οδηγούν στις διαδηλώσεις, σε συγκρούσεις, σε επεισόδια στα hot spots. Πολλοί διαμένουν σε σκηνές και ο χειμώνας που έρχεται θα είναι πολύ βαρύς πάνω από τη ζωή τους, από την υγεία τους και αυτό χρειάζεται να αντιμετωπιστεί άμεσα. Ήδη η καθυστέρηση είναι μεγάλη και η όποια ακόμη υπάρξει μπορεί να αποβεί και μοιραία για κάποιους από αυτούς. Το φαγητό σε πολλές δομές δεν τρώγεται. Οι ευθύνες μπορεί να καταμερίζονται, αλλά οι κύριες ανήκουν στην Κυβέρνηση, που δεν μπορεί παρά να διασφαλίσει φαγητό για ανθρώπους. Βάλτε ρήτρες, κύριε Υπουργέ, σε όσους τέλος πάντων παίζουν με τη ζωή των ανθρώπων. Τα προσφυγόπουλα που μέχρι τώρα έχουν καταγραφεί σε σχολεία είναι μόνον χίλια πεντακόσια από τα χιλιάδες προσφυγόπουλα που στερούνται της στοιχειώδους εκπαίδευσης. Τα υπόλοιπα παιδιά πού είναι; Τα ασυνόδευτα παιδιά, πρέπει άμεσα, χωρίς άλλη καθυστέρηση, κύριε Υπουργέ, να μεταφερθούν σε ειδικές δομές. Το είπατε κι εσείς ότι δεν μπορεί να είναι στα ΚΑΠ με τους άλλους πρόσφυγες. Πρέπει να μεταφερθούν σε ειδικές δομές και επειδή το χρήμα υπάρχει και εν πάση περιπτώσει κανείς δεν θα σας παρεξηγήσει ή δεν θα σας ζητήσει εξηγήσεις εδώ γιατί κάνατε την ειδική δομή και κόστισε τόσο. Επίσης, πρέπει να πούμε ότι οι καθυστερήσεις, ιδιαίτερα για την επανένωση των παιδιών με τους γονείς τους, είναι εγκληματική, κύριε Υπουργέ. Δεν μπορεί να μην προχωρά άμεσα η επανένωση. Πρέπει εδώ να κάνετε τα πάντα για να προχωρήσει αυτή η διαδικασία. Η υλοποίηση των αποφάσεων της Ευρωπαϊκής Ένωσης έχει όλες αυτές αλλά και πολλές άλλες συνέπειες για τους πρόσφυγες και τους κατοίκους της χώρας μας. Είναι ανάγκη άμεσα να αποσυμφορηθούν τα νησιά. Δεν μπορούμε να κατανοήσουμε, κύριε Υπουργέ, γιατί δεν μεταφέρονται στην ηπειρωτική Ελλάδα τουλάχιστον αυτοί που έχουν πάρει μια πρώτη έγκριση στο αίτημα ασύλου. Γιατί δεν γίνεται αυτό; Το επιχείρημα ότι δεν υπάρχουν κατάλληλοι χώροι δεν μπορεί να επαναληφθεί, κύριε Υπουργέ. Η Ευρωπαϊκή Ένωση με τις τελευταίες αποφάσεις της συνεχίζει με τις περιοριστικές πολιτικές μετανάστευσης και ασύλου, πολιτικές που προκαλούν εκτεταμένη ανθρώπινη δυστυχία. Επιμένει στο δόγμα της αποτροπής των ξεριζωμένων που ζητούν άσυλο στον καπιταλιστικό παράδεισο. Η προστασία των εξωτερικών συνόρων, η πολιτική αποτροπή των προσφύγων και των μεταναστών είναι κατευθύνσεις της Ευρωπαϊκής Ένωσης που έρχεται να υλοποιήσει η ευρωπαϊκή συνοριοφυλακή και ακτοφυλακή, η οποία ήδη έχει αναλάβει το έργο και ήδη τα κράτη - μέλη στελεχώνουν, εφοδιάζουν με εξοπλισμό αυτό τον νέο κατασταλτικό μηχανισμό, ώστε να επιτευχθεί πλήρης ικανότητα για ταχεία αντίδραση και επιστροφές έως το τέλος τους έτους. Επίσης, προχωράει η ταχεία θέσπιση του αναθεωρημένου κώδικα συνόρων της Σένγκεν με την οποία επιβάλλονται συστηματικοί έλεγχοι σε όλους τους ταξιδιώτες που διέρχονται από τα εξωτερικά σύνορα της Ευρωπαϊκής Ένωσης. Προχωράει επίσης σύστημα εισόδου - εξόδου πριν από το τέλος του 2016. Είναι έτοιμη η πρόταση της επιτροπής για τη δημιουργία Ευρωπαϊκού Συστήματος Πληροφοριών και άδειας ταξιδιού, ώστε να καταστεί δυνατή η διενέργεια από πριν ελέγχων ασφάλειας σε ταξιδιώτες που απαλλάσσονται από την υποχρέωση θεώρησης και να μην τους επιτρέπεται η είσοδος όπου κρίνεται αναγκαίο.
Ολοκληρώστε, σας παρακαλώ.
Τελειώνω, κύριε Πρόεδρε, με συγχωρείτε. Τελειώνοντας πρέπει να πω ότι το Ευρωπαϊκό Συμβούλιο απευθύνει ήδη έκκληση με στόχο περαιτέρω προσπάθειες, προκειμένου να επιτευχθούν οι επιστροφές από τα ελληνικά νησιά στην Τουρκία, τη στιγμή που οι επανεγκαταστάσεις και οι μετεγκαταστάσεις γίνονται με πάρα πολύ μικρούς ρυθμούς. Ζητεί, επίσης, να συνεχιστούν οι εργασίες σχετικά με τη μεταρρύθμιση του κοινού ευρωπαϊκού συστήματος ασύλου. Το είπατε κι εσείς σήμερα εδώ. Και εμείς πιστεύουμε ότι θα είναι ακόμα πιο τραγικό για τους ίδιους τους πρόσφυγες, για τα δικαιώματά τους. Θα είναι σε ακόμα πιο αντιδραστική κατεύθυνση όλη η διαχείριση του προσφυγικού το επόμενο διάστημα. Το Ευρωπαϊκό Συμβούλιο θα επανέλθει στο θέμα αυτόν τον Δεκέμβρη, λέει, και από όλες τις μέχρι σήμερα αποφάσεις φαίνεται ότι το πλαίσιο αυτό θα είναι σε πολύ αντιδραστική κατεύθυνση. Εμείς λέμε, κύριε Υπουργέ, ότι πρέπει να διασφαλιστεί να πάνε με ασφάλεια στις χώρες προορισμού τους οι πρόσφυγες, να εξασφαλιστούν αξιοπρεπείς συνθήκες προσωρινής φιλοξενίας μέχρι την ολοκλήρωση της καταγραφής τους και άμεση επανένωση των οικογενειών, με προτεραιότητα στους ασυνόδευτους. Τέλος, όσον αφορά τις διάφορες καταγγελίες για την οικονομική διαχείριση, εμείς καλούμε να διερευνηθούν όλες αυτές οι καταγγελίες, να αποδοθούν οι ευθύνες, εάν υπάρχουν κι όπου υπάρχουν. Και πρέπει να πούμε ότι είμαστε ριζικά αντίθετοι με αυτό που είπατε για τις νέες Αμυγδαλέζες που θέλετε να κάνετε στα νησιά και στην υπόλοιπη Ελλάδα. Ε, φτάνει! Τα στρατόπεδα συγκέντρωσης πρέπει να τελειώσουν. Είπαμε προσωρινά ανοιχτά κέντρα φιλοξενίας και βεβαίως να προχωρήσει και να μην πάνε πίσω τα προσφυγικά δικαιώματα, εκεί που θέλουν, αν θέλετε, όλες αυτές οι δυνάμεις οι οποίες προσεγγίζουν από άλλη ρατσιστική πλευρά όλο το ζήτημα. Αυτοί που τους σκοτώνουν θέλουν και ξανά πάλι εδώ να τους σκοτώσουν δεύτερη φορά, μέσα από αυτές τις μεγάλες ανατροπές στα προσφυγικά δικαιώματα.
Ευχαριστούμε, κύριε Κατσώτη. Ο Κοινοβουλευτικός Εκπρόσωπος από το Ποτάμι, κ. Γρηγόρης Ψαριανός, έχει τον λόγο.
Ευχαριστώ πολύ, κύριε Πρόεδρε. Άκουσα πολύ προσεκτικά τον Υπουργό, τον οποίο προσωπικά, παρ' όλο που είναι Υπουργός αυτής της Κυβέρνησης, τον εκτιμώ και τον σέβομαι και πιστεύω ότι προσπαθεί να κάνει πράγματα. Για αυτό τον άκουσα πολύ προσεκτικά και άκουσα που είπε επί λέξει ο Υπουργός, εσείς: «Ελάτε να συνεργαστούμε, να βάλουμε πλάτη, να λύσουμε αυτό το πρόβλημα, χωρίς ψέματα», είπατε, «και χωρίς αντάρτικα». Αυτό το είπατε ως εκπρόσωπος της «Κυβέρνησης Πινόκιο», που μας έχει φλομώσει στο ψέμα και που επί τέσσερα - πέντε χρόνια είχε ένα συνεχές, διαρκές αντάρτικο. Από τότε που έσκασε αυτή η κρίση, που από την πρώτη στιγμή λέγαμε ότι «η κρίση έφερε τα μνημόνια και όχι τα μνημόνια την κρίση», εσείς μας καταχεριάζατε στα κανάλια ότι είμαστε εκπρόσωποι των δανειστών. Τα θυμάστε αυτά εσείς οι τωρινοί εκπρόσωποι των δανειστών, η Κυβέρνηση την οποία εκπροσωπείτε και στην οποία συμμετέχετε, κύριε Μουζάλα. «Η κρίση έφερε τα μνημόνια και όχι τα μνημόνια την κρίση». Τώρα το λένε αυτό συριζαίοι. Εκπροσωπώντας τους δανειστές; Έγιναν γερμανοτσολιάδες, δωσίλογοι, κουκουλοφόροι, Τσολάκογλου, Κουίσλινγκς; Για να μην το γενικεύσω πάρα πολύ και συνεχίσω σε αυτό το στυλ και σε αυτήν την ένταση, θέλω να σας πω ότι όταν εμείς, στην αρχή της Κυβέρνησης ΣΥΡΙΖΑ - ΑΝΕΞΕΛ, της πρώτης φοράς αριστεροδεξιάς Κυβέρνησης, αυτής, λέγαμε ότι είναι οι μετανάστες, οι πρόσφυγες και όχι οι λαθρομετανάστες, αλλά οι παρανόμως διακινούμενοι μετανάστες, υπήρχαν πολλοί συριζαίοι που έλεγαν ότι «δεν υπάρχουν μετανάστες και πρόσφυγες, όλοι άνθρωποι είναι», κάτι τέτοιες εξυπνάδες, κάτι τέτοιες ιδεοληψίες. Χαίρω πολύ. Και οι νεκροί και οι ζωντανοί άνθρωποι είναι, όλοι άνθρωποι είναι, όλα τα όντα που υπάρχουν σε αυτήν τη γη είναι άνθρωποι. Αλλά είναι άλλο οι μετανάστες και άλλο οι πρόσφυγες. Άλλη αντιμετώπιση ήθελε η μία κατηγορία και άλλη η άλλη και άλλη η τρίτη, δηλαδή οι παρανόμως διακινούμενοι μετανάστες. Αυτές είναι τρεις διαφορετικές κατηγορίες και θέλουν τρεις διαφορετικές αντιμετωπίσεις. Και υπήρχε η κ. Τασία, η κυρία Υπουργός, που είχε ανοίξει τις αγκάλες της χώρας, και έλεγε ότι έχουμε μια μεγάλη καρδιά και ανοιχτή αγκαλιά και λιάζονταν στις πλατείες αυτοί οι «μεταναστο - προσφυγο - άνθρωποι», οι οποίοι μετά εξαφανιζόντουσαν για την Ευρώπη. Αυτά δεν τα λέω εγώ, τα λέει η κ. Τασία κι άλλα πολλά ενδιαφέροντα τέτοια. Εσείς λείπατε τότε. Δεν ξέρω αν ήσασταν στη χώρα. Εάν ήσασταν εδώ θα πρέπει να τα έχετε ακούσει αυτά. Όταν ανοίξαμε, λοιπόν, τα σύνορα και υποδεχθήκαμε με αγάπη όχι τους Σύρους πρόσφυγες, αλλά ανθρώπους από τη Μακρέμπ, από το Αλγέρι, από το Μαρόκο, από τη Μαυριτανία, από τη Νιγηρία, από τη Ζιμπάμπουε, από το Αφγανιστάν, από το Πακιστάν, οι οποίοι δεν ήταν πρόσφυγες της κρίσης της Συρίας, δώσαμε το σύνθημα ότι «Είμαστε μια ανοιχτή χώρα, ελάτε» και μάλιστα απειλούσαμε την Ευρώπη. Μπροστά στην κ. Τασία, ήταν ο κ. Πάνος δίπλα, ο οποίος απειλούσε την Ευρώπη ότι θα πλημμυρίσουμε τα «Βερολίνα» και τις Βρυξέλλες με λαθρομετανάστες, ότι εάν δεν είσαστε εντάξει, θα ανοίξουμε τις πόρτες και θα σας τους ξεφορτώσουμε εκεί. Ο κ. Πάνος Καμμένος τα έλεγε αυτά, της αριστερής Κυβέρνησης. Ο Υπουργός Εθνικής Άμυνας της αριστερής Κυβέρνησης! Σήμερα είχαμε άλλο ένα επεισόδιο, ένα θλιβερό επεισόδιο πάλι στη Μόρια, στη Λέσβο, άλλη μια εξέγερση με εμπρησμούς, με φωτιές, με συλλήψεις και προσαγωγές. Ήταν η πολλοστή φορά που έγινε και όχι μόνο στη Λέσβο, ή στη Λέσβο ή στη Μυτιλήνη, δεν θυμάμαι, σε κάποιο από αυτά τα νησιά. Αυτό ήταν αστείο.
Ωραίο αστείο.
Καλό αστείο; Επιτυχημένο; Όπως και η στροφή τριακοσίων εξήντα μοιρών, που έλεγε ο Πρωθυπουργός.
Κάντε άλλη μία!
Και από την άλλη μεριά!
Ο Πρωθυπουργός το έλεγε αυτό. Απόφοιτος Πολυτεχνείου. Ο Πρωθυπουργός έλεγε «Μην περιμένετε από εμένα να κάνω στροφή τριακοσίων εξήντα μοιρών». Έχει, όμως, κάνει στροφή και ενενήντα και εκατόν ογδόντα και τριακοσίων εξήντα και επτακοσίων είκοσι μοιρών. Θέλω να πω ότι η Κυβέρνηση αυτή και την πρώτη και τη δεύτερη φορά, η Κυβέρνηση ΣΥΡΙΖΑ - ΑΝΕΞΕΛ, η αριστερή, έχει αποτύχει παταγωδώς στη διαχείριση αυτής της κρίσης, την οποία σε ένα μεγάλο βαθμό προκάλεσε, την οποία σε ένα μεγάλο βαθμό αρνήθηκε από την αρχή να αντιμετωπίσει. Έκλεισε την Αμυγδαλέζα ως σύγχρονο Νταχάου, γιατί ήταν πολύ απάνθρωπες οι συνθήκες. Τώρα την ανοίξαμε ξανά την Αμυγδαλέζα - και είναι «Μουζάλας Resort» ή «ΣΥΡΙΖΑ - ΑΝΕΞΕΛ Resort»; - και άλλες είκοσι, τριάντα που ανοίξαμε και που θα έπρεπε να έχουμε ανοίξει και ως κέντρα μετακίνησης και για να αποδώσουμε άσυλο σε αυτούς που δικαιούνται άσυλο και να διευκολύνουμε αυτούς που θέλουν να πάνε αλλού και να γυρίσουμε, να επαναπροωθήσουμε προς τα πίσω αυτούς που δεν έχουν κανένα τέτοιο δικαιολογητικό, για να απαιτήσουν άσυλο ή μετεγκατάσταση σε άλλη χώρα. Στις πρόσφατες δηλώσεις, οι μεταναστευτικές εισροές έχουν αυξηθεί 750% σε σχέση με το 2014 και το 2015. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα πάρω κι από τη δευτερολογία μου χρόνο.
Δεν υπάρχει δευτερολογία στους κοινοβουλευτικούς. Θα έχετε, όμως, μια ανοχή όπως δείξαμε στους υπόλοιπους ομιλητές. Συνεχίστε.
Ένα λεπτό, κύριε Πρόεδρε. Ακούσαμε λοιπόν τις πρόσφατες δηλώσεις του Αναπληρωτή Υπουργού Μεταναστευτικής Πολιτικής πως αν καταπέσει η συμφωνία Ευρωπαϊκής Ένωσης - Τουρκίας θα περάσουμε πολύ δύσκολες στιγμές. Ζητάει τώρα από όλα τα κόμματα να πιέσουν τους Ευρωπαίους εταίρους και τα αδελφά τους κόμματα στην Ευρώπη ο καθένας, να βάλουν πλάτη για να κρατηθεί η συμφωνία αυτή με νύχια και με δόντια. Σωστό. Ακούσαμε τις καταγγελίες της Βουλευτού του ΣΥΡΙΖΑ της κ. Σταμπουλή ότι μέλος του κόμματος όχι μόνο πήρε έργο σίτισης προσφύγων, ύψους 750 χιλιάδων ευρώ, αλλά θα ελέγχεται από την κόρη του αυτό το έργο. Ακούσαμε και αιχμές για σπατάλες στο προσφυγικό από τον Οδυσσέα Βουδούρη. Εγώ θέλω να επαναφέρω το ερώτημα: Με το κόστος ζωής στη Νορβηγία και με το κόστος ζωής στην Ελλάδα, η διαφορά από 12 χιλιάδες εκεί, με 15,5 έως 18 χιλιάδες εδώ, όπως είπε ο κ. Βουδούρης στο ραδιόφωνο, ποια είναι; Ποιο είναι το κόστος κατά άτομο εδώ; Πρέπει ο Υπουργός να απαντήσει. Πόσο στοιχίζει κατά άτομο στην Ελλάδα ένας πρόσφυγας ή ένας μετανάστης, σε σχέση με τις 12 χιλιάδες της Νορβηγίας; Η Νορβηγία, νομίζω, ότι δεν παίρνει και πολλά λεφτά από την Ευρωπαϊκή Ένωση για να διευθετήσει τέτοια ζητήματα. Εμείς παίρνουμε πολλά λεφτά, τα οποία τα διαχειρίζονται κάποιες ΜΚΟ και κάποιοι «ημέτεροι». Νομίζω ότι κάνουν μεγάλο αλισβερίσι και γίνεται μεγάλο νταλαβέρι με το προσφυγικό, το οποίο η Κυβέρνηση το χρησιμοποιεί και ως μοχλό πίεσης προς την Ευρώπη και ως σύστημα «να τακτοποιήσουμε διάφορα πελατάκια». Δεν θέλω να πω τώρα ονόματα και διευθύνσεις, τι γίνεται στα νησιά, τι γινόταν στην Ειδομένη, τι γινόταν στην Ηγουμενίτσα, πόσοι δικηγόροι και ποιανού κόμματος μέλη ήταν αυτοί, οι οποίοι υπερασπίζονταν τα ανθρώπινα δικαιώματα αυτών των ανθρώπων και έλεγαν για την ελεύθερη διακίνηση των ανθρώπων κ.λπ.. Αυτά τα πράγματα τα έχουμε ακούσει δεκάδες φορές και με αυτές τις ανόητες και ηλίθιες πολιτικές, τις ατελέσφορες και τις απολύτως αναποτελεσματικές - όχι τις δικές σας, κυρίως τις προηγούμενες. Αλλά και οι δικές σας τώρα δεν είναι και οι καλύτερες. Μας είπατε εδώ «κουτσά στραβά». Το δέχομαι. Αλλά αυτές οι φασιστικές αθλιότητες ρατσιστών και εγκληματιών και παραφρόνων δυναμώνουν, που εντείνονται και ακούγονται μέσα στη Βουλή - και ντρέπομαι που τα ακούω - από τέτοιες πολιτικές, ανόητες, ατελέσφορες και ιδεοληπτικές προκαλούνται, ότι είναι όλοι άνθρωποι. Δηλαδή και οι ισοβίτες από το Μαρόκο που έχουν πέντε φόνους ο καθένας και είναι εδώ πέρα ανάμεσά μας είναι και αυτοί άνθρωποι.
Ολοκληρώστε σας παρακαλώ, κύριε Ψαριανέ. Έχετε υπερβεί τον χρόνο κατά πολύ.
Θα ήθελα να πω πάρα πολλά περισσότερα πράγματα και με πολύ περισσότερα στοιχεία και να δώσω και νούμερα συγκεκριμένα για πράγματα που συμβαίνουν στη Χίο, στη Λέσβο, στην Κω, στη Λέρο και για τον τουρισμό του καλοκαιριού. Τα αντίσκηνα στον Πλάτανο, στην Κω, στη Σάμο, στο Πυθαγόρειο και στο Βαθύ και παντού ήταν το χάος. Για να μην πω για άλλα πράγματα που γίνονταν στη Λέσβο, που και πέρσι και πρόπερσι το καλοκαίρι ήμουν εκεί και γινόταν το νταλαβέρι με τις εξωλέμβιες και με τα φουσκωτά. Άλλα μεγάλα νταλαβέρια αυτά! Νομίζω ότι πραγματικά είναι εθνικό θέμα και νομίζω ότι πραγματικά πρέπει όλοι μαζί να κάνουμε πράγματα. Αλλά όλοι μαζί! Πρέπει να θυμηθείτε ότι το «ή αυτοί ή εμείς» εσείς το λέγατε. «Αποφάσισαν χωρίς εμάς, προχωράμε χωρίς αυτούς» εσείς το λέγατε. «Αυτοί είναι πουλητάρια, τομάρια και ξεπουλημένοι δωσίλογοι», εσείς το λέγατε. Άντε, πάμε τώρα όλοι μαζί!
Προχωρούμε με τον κ. Βασίλειο Κόκκαλη, Βουλευτή Λάρισας και Κοινοβουλευτικό Εκπρόσωπο των Ανεξαρτήτων Ελλήνων.
Ευχαριστώ, κύριε Πρόεδρε. Κυρίες και κύριοι συνάδελφοι, δόξα τω Θεώ, υπάρχουν πάρα πολλά θέματα, για τα οποία μπορούμε να αντιδικούμε, να μαλώνουμε, να χρησιμοποιούμε βαριές εκφράσεις σε αυτήν την Αίθουσα. Νομίζω ότι το προσφυγικό, αλλά και το μεταναστευτικό δεν είναι ένα θέμα, το οποίο χρήζει και αξίζει τέτοιας αντιμετώπισης. Είναι ένα θέμα εθνικό. Δυστυχώς, με την επίκαιρη ερώτηση της Νέας Δημοκρατίας συμβαίνει το αντίθετο. Δεν το αντιλαμβάνεται, δεν το εκλαμβάνει ως εθνικό θέμα. Άκουσα χαρακτηριστικά να αναφέρει ο κ. Κουμουτσάκος ότι δεν κάνουμε αντιπολίτευση για την αντιπολίτευση. Όμως, ας πάρουμε τα πράγματα από την αρχή. Αυτήν τη στιγμή η Κυβέρνηση διαχειρίζεται ένα πολύ δύσκολο θέμα, ένα πρωτόγνωρο θέμα. Κανείς δεν αμφισβητεί τη δύσκολη πραγματικότητα για κάποια συγκεκριμένα νησιά. Κανείς! Γιατί πρέπει επιτέλους να σοβαρευτούμε σε αυτήν την Αίθουσα και να μην λέμε αηδίες. Κανείς δεν το αμφισβητεί. Κανείς δεν αμφισβητεί ότι στους χιλιάδες θα υπάρξει και μια καταγγελία, όπως είπε ο κ. Παπαθεοδώρου. Όμως, δεν μπορώ να μην μπω στον πειρασμό να αναφέρω λίγο ένα ιστορικό γεγονός. Ποιο ήταν και ποιο είναι το νόημα της επίκαιρης ερώτησης της Νέας Δημοκρατίας; Η απουσία σχεδίου; Οι συνθήκες διαβίωσης στα hotspots; Τα κονδύλια; Δεν μπορούμε να μιλάνε για απουσία σχεδίου τα συγκεκριμένα κόμματα. Θα αναφερθώ, κύριε Υπουργέ, στη συνθήκη του Δουβλίνου. Το 2015 ήταν αδύνατον να έχουν έρθει όλοι οι πρόσφυγες και οι μετανάστες στην Ελλάδα. Και είναι αδύνατον να φταίει η Τασία για τους πρόσφυγες και για τους μετανάστες. Να γνωρίζει, κύριοι της Νέας Δημοκρατίας, ο κόσμος που μας βλέπει ότι δεν αντιταχθήκατε καθόλου στη Συνθήκη του Δουβλίνου. Δεν είπατε «Εμένα ως χώρα δεν με συμφέρει αλλοδαπός, ο οποίος διέρχεται από την Ελλάδα και δεν θέλει να παραμείνει στην Ελλάδα και επιδιώκει άσυλο στην Γερμανία να επανέρχεται αναγκαστικά εδώ». Αυτά τα είπατε στον κόσμο; Εξηγήσατε; Πόσα χρόνια ίσχυε αυτή η Συνθήκη; Αναγκαστικά επέστρεφαν εδώ οι αλλοδαποί. Προσωπική μου άποψη είναι ότι οι περισσότεροι δεν ήθελαν να μείνουν εδώ. Αποδεχθήκατε πλήρως αυτή τη Συνθήκη. Ο μόνος που είχε αντιταχθεί, πρώτος, για την άμεση αναστολή ήταν ο Πάνος Καμμένος. Σύμφωνα μ' αυτή τη Συνθήκη αναγκάζονταν οι περισσότεροι να μείνουν στην Ελλάδα. Έρχονται, λοιπόν, αυτά τα συγκεκριμένα κόμματα και εγκαλούν τώρα την Κυβέρνηση λέγοντας «δεν έχετε σχέδιο από το 2015. Δεν έχετε σχέδιο στη διαχείριση του μεταναστευτικού». Το λέμε και μεταναστευτικό και προσφυγικό. Συγγνώμη, θα έπρεπε να ντρέπεστε τόσα χρόνια που δεν αντιταχθήκατε σ' αυτή τη Συνθήκη. Καλά είπε ο Υπουργός «Βάλτε πλάτη για το Δουβλίνο ΙΙΙ». Βάλτε πλάτη. Υπάρχουν πολλά θέματα για τα οποία μπορούμε να αντιδικούμε. Όχι όμως γι' αυτό. Είναι ευαίσθητο εθνικό θέμα. Η καλύτερη απάντηση σ' αυτή την επίκαιρη επερώτηση των Βουλευτών της Νέας Δημοκρατίας είναι το ίδιο το Ευρωπαϊκό Συμβούλιο πριν τέσσερις ή πέντε μέρες. Τι είπε; Το Ευρωπαϊκό Συμβούλιο απευθύνει έκκληση, με στόχο τα κράτη - μέλη να ανταποκριθούν πλήρως στα αιτήματα για την εξασφάλιση πόρων, τους οποίους προσδιορίζουν οι σχετικοί οργανισμοί της Ευρωπαϊκής Ένωσης ως αναγκαίους, προκειμένου να παρασχεθεί υποστήριξη στην Ελλάδα. Δηλαδή, το Ευρωπαϊκό Συμβούλιο αναγνωρίζει ότι η Ελλάδα θέλει στήριξη. Αναγνωρίζει αυτό που πέτυχε η Ελληνική Κυβέρνηση, να μεταφερθεί το θέμα στην Ευρωπαϊκή Ένωση, να είναι ευρωπαϊκό. Κι εσείς τι κάνετε; Το αντίστροφο. Δεν είναι ελληνικό το θέμα. Είναι ευρωπαϊκό. Δεν συμβάλλετε, δυστυχώς, με τη στάση σας να παραμείνει ευρωπαϊκό το θέμα. Ενδεικτικά σας αναφέρω ότι την ανάγκη υποστήριξης της Ελλάδος την αναγνωρίζουν οι ίδιοι οι Ευρωπαίοι εταίροι μας, κάτι το οποίο δεν αναγνωρίζετε εσείς. Από τους τετρακόσιους διερμηνείς που κρίθηκαν απαραίτητοι από την Ευρωπαϊκή Ένωση, μόνο οι είκοσι δύο ή οι είκοσι πέντε έχουν φτάσει στην Ελλάδα. Επίσης, από τους τετρακόσιους πενήντα δυο εμπειρογνώμονες που κρίθηκαν απαραίτητοι από την Ευρωπαϊκή Υπηρεσία Υποστήριξης μόνο εκατόν είκοσι διατέθηκαν. Παρ' όλα αυτά έχουν «τρέξει» όλες οι διαδικασίες, όσο πιο γρήγορα, με την υπάρχουσα δυναμική προσωπικού και θα συνεχιστεί μέχρι να περαιωθεί η όλη διαδικασία των αιτημάτων. Πρέπει να καταλάβουμε ότι όσο αυξάνουν οι απαιτήσεις και ο αριθμός των αιτημάτων ασύλου τόσο αυξάνεται και η ανάγκη για διάθεση προσωπικού. Άσυλο. Είναι μια μεγάλη κουβέντα. Αν κατάλαβα καλά, ένας αγορητής από τη Νέα Δημοκρατία αναφέρθηκε στο άσυλο. Παραπονιέστε για ποιο λόγο καθυστερούν οι απαντήσεις στα αιτήματα ασύλου; Είναι δυνατόν; Ποιο ήταν το νομοθετικό πλαίσιο των προηγούμενων κυβερνήσεων στην ενδυνάμωση της Υπηρεσίας Ασύλου, στη διαδικασία των προσφυγών; Ο ν.3907/2011 μόνο. Κι έρχεστε τώρα να μας πείτε γιατί δεν εξετάζονται πολύ γρήγορα. Κύριε Αθανασίου, είχε πάρει η τότε Κυβέρνηση κονδύλια για τη διαχείριση. Πού πήγαν όλα αυτά; Επαναλαμβάνω ότι δεν είναι μια εύκολη πραγματικότητα για τα νησιά μας, για τη Λέσβο. Δεν είναι καθόλου εύκολη. Υπάρχουν πολλά θέματα, για τα οποία μπορούμε να αντιδικούμε. Πρέπει όμως κι εσείς να συμβάλλετε στον εθνικό αυτό στόχο, στην επίλυση του εθνικού προβλήματος, - το είπε ο κύριος Υπουργός και αξίζει συγχαρητήρια - να βάλετε πλάτη για το Δουβλίνο III. Ο κ. Σημίτης «εγκληματικά» υπέγραψε και δυστυχώς, η Ελλάδα έγινε αυτό που έγινε. Αυτή είναι η ουσία του προβλήματος για το σχέδιο για τη μετανάστευση, για το σχέδιο για τους πρόσφυγες. Σας ευχαριστώ.
Ευχαριστούμε τον κ. Βασίλειο Κόκκαλη, Βουλευτή Λάρισας, Κοινοβουλευτικό Εκπρόσωπο των Ανεξαρτήτων Ελλήνων. Τον λόγο έχει ο Κοινοβουλευτικός Εκπρόσωπος της Ένωσης Κεντρώων, κ. Γεώργιος - Δημήτριος Καρράς, Βουλευτής Β΄ Αθηνών.
Κύριε Πρόεδρε, σας ευχαριστώ. Θα μου επιτρέψει ο αγαπητός φίλος και συνάδελφος, προλαλήσας, να διορθώσω: Οι διαδικασίες ασύλου με τον τελευταίο ν.4375 και με την τροποποίηση που ήρθε με τη συμμετοχή δικαστών στις επιτροπές ενδικοφανών προσφυγών, χειροτέρεψαν, γιατί δόθηκαν μεν κατά τον νόμο μεγαλύτερες εγγυήσεις, χρονικά όμως δεν μπορούν παρά να δυσλειτουργήσουν και για τον λόγο ότι προβλέπονται τελικά τέσσερις βαθμοί κρίσεως για μία αίτηση ασύλου: Ο πρώτος στην Υπηρεσία Ασύλου, ο δεύτερος στην ενδικοφανή προσφυγή που γίνεται ενώπιον την Επιτροπής Ενδικοφανών Προσφυγών και συμμετέχουν δικαστές, ο τρίτος βαθμός στην αίτηση ακυρώσεως στο διοικητικό εφετείο που προβλέπεται από τη νομοθεσία και ο τέταρτος στην αίτηση αναιρέσεως ενώπιον του Συμβουλίου της Επικρατείας. Αν θέλει κανείς τελικά να παραμείνει στην Ελλάδα, έστω κι αν δεν έχει καμμία πιθανότητα επιτυχίας, ευδοκιμήσεως, θα ασκήσει αυτά τα ένδικα δικαιώματα που του παρέχονται, θα δημιουργήσει κοινωνικές, οικογενειακές συνθήκες τέτοιες που τελικά θα παραμείνει, θα λάβει άδεια διαμονής λόγω μακροχρονίου διαμονής κι έτσι δεν θα αντιμετωπιστεί το πρόβλημα. Σήμερα, όμως, στη συζήτηση αυτή την οποία ομολογώ ότι την παρακολούθησα με πολλή προσοχή απ' αρχής, φοβάμαι ότι πρέπει να αρχίσουμε να προετοιμαζόμαστε για τα χειρότερα. Άκουσα τον κ. Μουζάλα, ο οποίος προέβη σε δύο μεγάλες αλήθειες, αλλά και σε δύο μεγάλες ομολογίες. Συγχωρέστε με, κύριε Υπουργέ. Μιλήσατε, λοιπόν, και είπατε ότι το Μεταναστευτικό - Προσφυγικό είναι διαχείριση ζημίας. Συμφωνώ απόλυτα μαζί σας. Συμφωνώ απόλυτα μαζί σας στη διαχείριση ζημίας. Ποια θα είναι όμως η έκταση της ζημίας, την οποία θα υποστεί η Ελλάδα, η χώρα μας, από αυτήν την κρίση τη μεταναστευτική - προσφυγική; Υπερβαίνει, βέβαια, τα ελληνικά όρια και τις ελληνικές δυνατότητες. Δεν μπορώ να το αμφισβητήσω αυτό. Όμως η διαχείριση ζημίας προς την κατεύθυνση αυτή, είναι και διαχείριση οικονομικών πόρων. Και εκεί, λοιπόν, θέλω να πω ότι και στη διαχείριση των οικονομικών πόρων επικράτησαν οι ιδεοληψίες και η αντιμετώπιση κρατισμού, την οποία πληρώνουμε. Αναφέρθηκε προηγουμένως ο καλός συνάδελφος του ΣΥΡΙΖΑ στο άρθρο 28 του ν.4375, που δημιούργησε κατά την άποψή του μία αυτοτελή υπηρεσία διαχειρίσεως του μεταναστευτικού - προσφυγικού προβλήματος. Όμως, δεν είναι αυτή η αλήθεια. Η λεγόμενη αυτή υπηρεσία, η οποία διαχειρίζεται τα οικονομικά, είναι υποκείμενη απευθείας στον Υπουργό Εσωτερικών. Φεύγουμε, όμως, από αυτό. Τι είχε ως αποτέλεσμα αυτό το οποίο έγινε; Να μην δοθούν πόροι. Οι πλειονότητα των ευρωπαϊκών πόρων, κύριε Υπουργέ - το γνωρίζετε καλύτερα από μένα - διοχετεύεται μέσω μη κυβερνητικών οργανώσεων ή μέσω των υπηρεσιών του ΟΗΕ. Δεν ξέρω το ποσοστό. Ξέρω ότι επικρατεί αυτό. Και έγινε το επόμενο σφάλμα, για να στερήσει πόρους, που θα διαχειρίζεται το ελληνικό κράτος. Πέρασε το Υπουργείο Οικονομικών ένα βραδάκι έναν νόμο περίεργο, στον οποίο είπε ότι ανοίγει ειδικό λογαριασμό, κατά παρέκκλιση των ισχυουσών διατάξεων του δημοσίου λογιστικού, στην Τράπεζα της Ελλάδος, ούτως ώστε να κατευθύνονται οι χορηγίες από την Ευρωπαϊκή Ένωση και από τις άλλες χορηγίες, κατά παρέκκλιση του δημοσίου λογιστικού. Ξέρετε ότι αυτό είναι τροχοπέδη, διότι η Ευρωπαϊκή Ένωση επιβάλλει, αν ένα κράτος λαμβάνει χρήματα, να γίνεται μέσω των διαδικασιών και κανόνων διαφάνειας και του ευρωπαϊκού λογιστικού; Θελήσατε να το αποφύγετε. Δεν το καταλογίζω στον κ. Μουζάλα. Δεν ξέρω καν αν το ξέρει αυτό, αν το αντελήφθη, διότι προήλθε από το Υπουργείο Οικονομικών. Έκανα επίκαιρη ερώτηση. Δεν έλαβα απάντηση. Μου είπε το Υπουργείο Οικονομικών ότι είναι αρμοδιότητα του Υπουργείου Οικονομίας, μου είπε το Υπουργείο Οικονομίας ότι είναι του Υπουργείου Οικονομικών. Δεν κατέληξαν να δουν ποιος είναι αρμόδιος και ποιος είναι αναρμόδιος. Απέφυγαν την απάντηση. Καταθέτω την ερώτησή μου για τα Πρακτικά. [[Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στο άλλο θέμα, των μη κυβερνητικών οργανώσεων. Ναι, προσφέρουν έργο. Άκουσα ότι επιχειρείτε τη δημιουργία μητρώων και ότι τις επόμενες ημέρες, εβδομάδες θα καλέσετε τα κόμματα σε διάλογο. Αυτό αρκεί, κύριε Μουζάλα; Υπάρχει πιστοποιημένη μη κυβερνητική οργάνωση στην Ελλάδα; Ξέρουμε τους κανόνες υπό τους οποίους λειτουργούν; Γνωρίζουμε τις υποκρυπτόμενες σκοπιμότητες, τις οποίες εξυπηρετούν ή έχουμε παραδώσει αυτόν τον τομέα σε άλλους, τους οποίους δεν μπορούμε να ελέγξουμε; Θα ήμουν ικανοποιημένος, κύριε Μουζάλα, αν λέγατε ότι εισάγετε διαδικασίες πιστοποίησης πλέον, οι οποίες θα πρέπει άμεσα να εφαρμοστούν, γιατί δεν τις έχουμε δει. Τουλάχιστον, εγώ δεν τις γνωρίζω. Αν τις έχετε εισαγάγει, θα είναι δική μου η άγνοια, αλλά δεν το νομίζω.
Όπως το λέτε είναι.
Δεύτερον, μια μεγάλη αλήθεια για τον κ. Μουζάλα, τον οποίο οφείλω να πω ότι τον βλέπω με συμπάθεια. Υπονόησε κάτι, το οποίο φοβούμεθα όλοι. Υπονόησε - μίλησε με τη λέξη «ένταξη» - ότι πρέπει πράγματι - κανείς δεν διαφωνεί - να ζήσουν με αξιοπρέπεια στα camp, να έχουν όλες τις δυνατότητες υγείας, εκπαίδευσης τα μικρά παιδιά, να έχουν την υγεία τους, να έχουν τη νοσηλεία τους, να έχουν την πλήρη σίτιση. Όλα αυτά είναι σεβαστά και τα αποδεχόμεθα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω συντομότατα, κύριε Πρόεδρε. Εκεί υπονοήσατε την ένταξη, κύριε Μουζάλα. Είπατε ότι πιθανόν να υπάρξει και ανάγκη ένταξης κάποιων. Η ένταξη αυτή θα είναι πλέον ομολογημένη, με την έννοια ότι δεν θα μπορέσει να λειτουργήσει ούτε η υπηρεσία ασύλου ούτε η συμφωνία Τουρκίας - Ευρωπαϊκής Ένωσης; Αυτό εγώ το φοβάμαι, προσωπικά. Λόγω και της διεθνούς αναταραχής που υπάρχει στον περίγυρό μας φοβάμαι ότι κάποια στιγμή η συμφωνία της 18ης Μαρτίου Ευρωπαϊκής Ένωσης - Τουρκίας δεν θα μπορέσει να λειτουργήσει, διότι η μεγαλοσχήμων πολιτική της Τουρκίας θα επιδιώξει μέσω πιέσεων προς την Ελλάδα να λύσει άλλα προβλήματα. Δεν είναι του παρόντος, αλλά όσον αφορά τις ροές, οι οποίες θα προκύψουν - φοβούμαι - με το ενός γενικευμένου πλέον πολέμου στην Μέση Ανατολή, θα αντιμετωπίσουμε πολύ χειρότερα πράγματα, τα οποία δεν είμαστε σε θέση καν να προβλέψουμε και δεν θέλω να τα προβλέψουμε. Για την ένταξη, τώρα, κύριε Υπουργέ. Η Ελλάδα - εγώ δεν έχω πολλές αντιρρήσεις σε αυτό - γηράσκει δημογραφικά. Η Ελλάδα έχει πρόβλημα υπογεννητικότητας. Έχει πρόβλημα - αν θέλετε - και νέων ανθρώπων. Αυτή την ένταξη μπορείτε να την πετύχετε ή θα είναι όπως των προηγούμενων περιόδων, «γιούργια, όλοι μέσα», όπως μπήκαν αυτοί οι οποίοι βρίσκονται τώρα; Αν οι εξήντα χιλιάδες γίνουν περισσότεροι, έχετε πρόγραμμα εντάξεως, κατευθύνσεως, ούτως ώστε να αποβούν χρήσιμοι στην Ελλάδα, έστω και αν παραμείνουν; Θα θυμίσω κάτι άλλο - και ολοκληρώνω - γιατί και η Νέα Δημοκρατία δεν τα έκανε καλύτερα. Θα θυμίσω το άρθρο 22 του ν.4375 όπου εκεί κατ' ανάγκη δόθηκαν άδειες παραμονής σε δεκαοκτώ χιλιάδες πεντακόσιες οικογένειες, για τις οποίες επί πενταετία τουλάχιστον δεν είχε εξεταστεί σε δεύτερο βαθμό το αίτημα του ασύλου και για λόγους κοινωνικούς προβλέφθηκε ότι έχουν δημιουργήσει οικογένειες, έχουν δημιουργήσει συνθήκες εργασίας και παραμένουν στην Ελλάδα. Θα φτάσουμε στο ίδιο; Αντιμετωπίστε τα αυτά, κύριε Υπουργέ - όχι προσωπικά - η Κυβέρνηση συνολικά, γιατί δυστυχώς δεν αντέχει περισσότερο να λύσει αυτό το πρόβλημα. Και η τελευταία μου ερώτηση: Ο συντονιστής της εφαρμογής της συμφωνίας Ελλάδας - Τουρκίας, ο κ. Μάρτιν Φερβέι, έχει αναλάβει τα καθήκοντά του ή και αυτός είναι μια ελπίδα του μέλλοντος; Ευχαριστώ πολύ, κύριε Πρόεδρε.
Ευχαριστούμε τον κ. Καρρά, με τον οποίο ολοκληρώθηκε ο κύκλος των Κοινοβουλευτικών Εκπροσώπων. Μπαίνουμε στον κύκλο των δευτερολογιών των επερωτώντων Βουλευτών με πρώτο τον κ. Κουμουτσάκο. Μετά θα ακολουθήσουν οι κύριοι Αθανασίου, Δημοσχάκης, Κυριαζίδης και ο κύριος Υπουργός. Κύριε Κουμουτσάκο, έχετε τον λόγο.
Η περιγραφή της τοποθέτησης του κυρίου Υπουργού: Καταιγίδα ερωτήσεων, ξηρασία απαντήσεων. Σε λίγο θα ρωτούσατε εμάς, κύριε Υπουργέ, «ποιος είναι αυτός ο Βουδούρης». Είχατε, όμως, επαρκή χρόνο και τον αξιοποιήσατε, να διαμορφώσετε και να μας παρουσιάσετε το δόγμα του «κουτσά στραβά». Είναι το δόγμα που θα ακολουθήσετε σε αντιμετώπιση του προσφυγικού. Είναι επικίνδυνο δόγμα, γιατί το ζήτημα είναι πολύ κρίσιμο, είναι εθνικών διαστάσεων. Μας εγκαλέσατε, επίσης, ότι λέμε τα ίδια και τα ίδια. Οι καταγγελίες του κ. Βουδούρη, όμως, δεν είναι τα ίδια, είναι καινούργια. Τα ίδια και τα ίδια τα ακούσαμε από εσάς, όχι από εμάς. Κάτι ακόμα, επειδή υπήρξε απόπειρα να γίνει μάθημα προς τη Νέα Δημοκρατία ότι «αυτό το θέμα είναι εθνικό» και δεν πρέπει να ασκείτε τέτοιου είδους κριτική. Το θέμα είναι εθνικό. Αυτό όμως επιβάλλει σιωπή στην Αντιπολίτευση; Πού ακούστηκαν αυτά τα πράγματα; Ακριβώς επειδή είναι εθνικό, ακριβώς επειδή είναι σοβαρό, ακριβώς επειδή είναι ζωτικό, όταν βλέπουμε ότι τα πράγματα πηγαίνουν στραβά, θα κάνουμε αυτό που επιβάλλει το καθήκον μας και ο θεσμικός μας ρόλος. Και θα το κάνουμε αυστηρά και δίκαια. Αυστηρά, όμως, σίγουρα. Υποδείξεις σε εμάς, όσον αφορά τη στάση μας στην Ευρωπαϊκή Ένωση κι αν στηρίξαμε ή δεν στηρίξαμε, από τα έδρανα της κυβέρνησης δεν μπορεί να ακούγονται. Ήταν το πρώτο πράγμα που κάναμε. Το έκανε ο Πρόεδρος του Κόμματος αμέσως μετά την εκλογή του. Έχουμε καταθέσει - και να σας πω κάτι, για μία παραδοσιακή αντίληψη περί αντιπολίτευσης, ως μη οφείλαμε - εικοσιπέντε προτάσεις για το πώς βλέπουμε, πώς αντιμετωπίζουμε, πώς σκεφτόμαστε το θέμα του προσφυγικού. Πού είναι, λοιπόν, η στείρα αντιπολίτευση; Ζητήσατε, όμως, βοήθεια, ειδικά στο relocation. Προφανώς, οι Ευρωπαίοι δεν είναι εντάξει απέναντι στην Ελλάδα στο θέμα της επανεγκατάστασης. Προφανώς, υπάρχουν μεγάλες δυσκολίες. Και προφανώς, αυτές οι δυσκολίες μεγαλώνουν, καθώς σε πολλά κράτη της Ευρώπης και της Ευρωπαϊκής Ένωσης παίρνουν το πάνω χέρι ή εν πάση περιπτώσει, αυξάνουν την επιρροή τους δυνάμεις ακραίες, που προέρχονται από το πιο μαύρο παρελθόν της σύγχρονης ευρωπαϊκής ιστορίας. Και θα γίνει πιο δύσκολο το relocation. Ετοιμαστείτε, λοιπόν. Ετοιμάστε ένα σχέδιο Β, γιατί τα πράγματα δείχνουν ότι θα είναι πιο δύσκολα. Επίσης, χρειάζεται ένα σχέδιο Β, κύριε Υπουργέ, - ελπίζω να έχετε ξεκινήσει να το δουλεύετε στο σκιώδες Υπουργείο σας, γιατί είναι ένα Υπουργείο χωρίς αρμοδιότητες απ' ό,τι καταλαβαίνω - για το τι θα γίνει εάν καταπέσει η Συμφωνία Ευρωπαϊκής Ενώσεως - Τουρκίας. Το ενδεχόμενο δεν είναι μακρινό. Όλοι το απευχόμαστε, αλλά το ενδεχόμενο είναι υπαρκτό. Οι σχέσεις Ευρωπαϊκής Ένωσης και Τουρκίας δεν πάνε καλά. Και ό,τι συμβαίνει στην περιοχή αυτή τη στιγμή απομακρύνει ακόμη περισσότερο την Τουρκία από την Ευρώπη. Δεν έχει συμπεριφορές μιας παραδοσιακής συμμάχου ευρωπαϊκής χώρας αυτή την εποχή η Τουρκία. Κι αναφέρομαι στα θέματα αμφισβήτησης της Λωζάννης και σε όλα τα άλλα. Πάμε, λοιπόν, όμως, σε συγκεκριμένες ερωτήσεις που δεν μας απαντήσατε. Η ιστορία του διακινητή ή μη διακινητή, που ανέδειξε συγκεκριμένη κυριακάτικη εφημερίδα, το «ΠΡΩΤΟ ΘΕΜΑ». Τι πρέπει να κάνει η Αντιπολίτευση; Να κάνει ότι δεν το διάβασε; Να κάνει ότι δεν υπάρχει; Αφού δεν το διαψεύσατε ούτε σήμερα. Διαψεύστε το τουλάχιστον, για να ξέρουμε πού βρισκόμαστε. Όσον αφορά το κόστος του προσφυγικού, ποιο είναι το κόστος του προσφυγικού; Δεν μπορούμε να το ξέρουμε; Τον Φεβρουάριο σας είπα ότι η Τράπεζα της Ελλάδος μιλούσε για 600 εκατομμύρια το 2016, εσείς λέγατε 1 δισεκατομμύριο. Πλησιάζουμε στο τέλος του χρόνου. Δεν μπορούμε να έχουμε μια ακριβή αποτίμηση; Είναι δυνατόν να μην έχουμε μια ακριβή αποτίμηση; Τι γίνεται με εκείνον το θεσμό, κύριε Υπουργέ, των χιλιάδων ενοικιαζόμενων διαμερισμάτων για εγκατάσταση των προσφύγων; Πώς προχωρά; Υλοποιείται, δεν υλοποιείται, υπάρχουν αντιδράσεις, δεν υπάρχουν αντιδράσεις; Και τέλος, επειδή δεν θέλω να υπερβώ τον χρόνο, όσον αφορά το Υπουργείο Μετανάστευσης, δεν μπορεί να επικαλείστε, ούτε εσείς ούτε οι γενικοί σας γραμματείς ούτε η Κυβέρνηση ότι υπάρχει μία ομιχλώδης αρμοδιότητα, χωρίς να ξέρουμε ποιος έχει την ευθύνη, ποιος δεν έχει την ευθύνη, ποιος έχει δικαίωμα υπογραφής, ποιος δεν έχει δικαίωμα υπογραφής. Προχωρήστε στο θέμα του Υπουργείου Μετανάστευσης. Είναι ανάγκη. Γιατί; Το Προσφυγικό, κύριε Υπουργέ, το ξέρετε ως χειριστής - πιστεύω - καλά. Το Προσφυγικό έχει τέσσερις φάσεις, τέσσερα στάδια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή]] Τελειώνω, κύριε Πρόεδρε, με αυτό. Το αρχικό είναι η αποτροπή. Καλό είναι και οφείλει κάθε κράτος να αποτρέψει, όσο μπορεί, να γίνει το ίδιο χώρος υποδοχής ενός ωστικού προσφυγικού κύματος. Το δεύτερο είναι η διαχείριση των συνόρων, δηλαδή πώς θα διαχειριστούμε αυτούς που θα περάσουν. Το τρίτο στάδιο είναι ο έλεγχος, η τάξη, η ασφάλεια, η δημόσια υγεία. Και το τέταρτο στάδιο είναι η εξοικείωση αυτών που μένουν με τη νέα πραγματικότητα. Εξοικείωση λέω, συμφιλίωση λέω, και ενδεχομένως ένταξη αυτών των ανθρώπων στη νέα πραγματικότητα. Αυτή τη στιγμή η Ελλάδα και στα τέσσερα στάδια του προσφυγικού αντιμετωπίζει ανοιχτά, πολύ σοβαρά ζητήματα δυσλειτουργιών, αναποτελεσματικότητας και αυτό είναι ένα πολύ, μα πολύ κρίσιμο ζήτημα. Δεν αντέχει η χώρα να έχει και στα τέσσερα στάδια του προσφυγικού τόσο ανοιχτά μεγάλα ζητήματα. Κάντε κάτι. Δώστε μας απαντήσεις. Και ίσως με δική σας πρωτοβουλία κάποια στιγμή να εμφανιστεί ένα ολόκληρο καταγεγραμμένο σχέδιο ή έγγραφο που να έχουμε την πλήρη εικόνα, να την έχει η Εθνική Αντιπροσωπεία, να την έχουν οι πολίτες, να την έχει ο λαός, ώστε να μην υπάρχουν παρεξηγήσεις, ώστε να μην υπάρχουν - αν θέλετε - αλληλοκατηγορίες, χωρίς να έχουμε τα στοιχεία. Κάντε αυτό που επιβάλλει το καθήκον σας. Πείτε στην Εθνική Αντιπροσωπεία, πείτε στον ελληνικό λαό πού ακριβώς βρίσκεται η χώρα, τι αντιμετωπίζει και πώς θα το αντιμετωπίσει. Όσο αυτό δεν είναι καθαρό, τόσο μπορεί να μπαίνουμε σε μία ατέρμονα συζήτηση, όπου εμείς να ρωτάμε καλόπιστα και εσείς να μην απαντάτε, κακόπιστα. Ευχαριστώ πολύ.
Συνεχίζουμε με τον κ. Αθανασίου. Θερμή παράκληση, κύριε Αθανασίου, να είστε πολύ σύντομος, διότι στην πρωτολογία σας καλύψατε τον χρόνο και της πρωτολογίας και της δευτερολογίας κατά τέσσερα λεπτά. Νομίζω ότι έγινε κατανοητή η άποψη του Προεδρείου και πιστεύω να την σεβαστείτε, κύριε Αθανασίου. Ορίστε, έχετε τον λόγο.
Ευχαριστώ, κύριε Πρόεδρε. Εξάλλου, τρεις συνάδελφοι πριν από εμένα έχουν φύγει, οπότε μπορώ να χρησιμοποιήσω τον χρόνο. Δεν θα αργήσω, βέβαια, ούτως ή άλλως.
Οι συνάδελφοι που δεν βρίσκονται στην Αίθουσα από την Κοινοβουλευτική σας Ομάδα και οι οποίοι τοποθετήθηκαν στην πρώτη τους παρέμβαση κάλυψαν και αυτοί τη δευτερολογία, την οποία εδικαιούντο.
Κύριε Πρόεδρε, το είπα αυτό, γιατί ξέρω…
Θα σας πω συγκεκριμένα. Είχατε στην πρωτολογία σας πέντε λεπτά. Εσείς μιλήσατε δώδεκα. Η πρωτολογία και η δευτερολογία σε ό,τι σας αφορά είναι σύνολο οχτώ λεπτά και εσείς μιλήσατε δώδεκα λεπτά στην πρωτολογία. Άρα, τώρα σας έβαλα τρία λεπτά αυστηρά. Σεβαστείτε τον χρόνο.
Κύριε Πρόεδρε, το ρολόι παρακαλώ - εάν θέλετε - το μηδενίζετε; Έχει ήδη περάσει το ένα λεπτό.
Κύριε Αθανασίου, έχετε σκοπό να παίξουμε; Είναι σε γνώση μου και ο χρόνος και θα σας δώσω επιπλέον είκοσι πέντε δευτερόλεπτα, που σας αφαίρεσα εγώ. Συνεχίστε, παρακαλώ.
Ευχαριστώ πολύ, κύριε Πρόεδρε. Ήθελα να πω τα εξής πολύ επιγραμματικά, κύριε Υπουργέ. Φέτος, οι μειωμένες ροές - όπως μου δόθηκε η ευκαιρία να πω και στην πρωτολογία μου - οφείλονται στο γεγονός και μόνο ότι η Τουρκία προσδοκά - και πιέζει προς αυτή την κατεύθυνση - να μπει σε καθεστώς ελεύθερης βίζας. Δεν οφείλονται στις πολιτικές και σε πρόγραμμα της Κυβέρνησης. Δεύτερον, αναφερθήκατε και σε προηγούμενη επίκαιρη επερώτηση που είχαμε και δεν μπορώ να καταλάβω εάν το είπατε μειωτικά για τον πρώην Πρωθυπουργό Αντώνη Σαμαρά, που είπε ότι θα επανακαταλάβουμε τις πόλεις, αναφερόμενος προφανώς - εκεί μάλλον θα αναφέρεστε - στην έκθεση του επιτρόπου Μούιζνιεκς, που είπε ότι είπε ο Σαμαράς «θα επανακαταλάβουμε τις πόλεις». Μα, αυτό ήταν μια πολιτική τοποθέτηση, ένα ρητορικό σχήμα. Δεν εννοούσε ότι θα έρθει ο Αλάριχος των Οστρογότθων για να καταλάβει την Αθήνα, αλλά ότι θα υπάρξει μία ασφάλεια και μία τάξη στο κέντρο των Αθηνών. Τώρα για τα νησιά. Το είπα και πριν, αναλύοντας τις διατάξεις και τις συμφωνίες που έχουμε με την Τουρκία, αλλά και επιπλέον με τις διατάξεις του νόμου, που ψηφίσατε το 2016. Από πού προκύπτει ότι πρέπει όσοι εισέρχονται να παραμένουν στα νησιά; Αντίθετα, σύμφωνα με τους διεθνείς κανόνες, αλλά και από τις διατάξεις που ανάφερα, μπορούν κάλλιστα ενόψει του ότι δεν επαρκούν οι δομές στα νησιά μας και ειδικά στη Λέσβο που αναφέρομαι, να πάνε σε άλλα μέρη της Ελλάδος, στην ηπειρωτική Ελλάδα, στην Κρήτη, ενδεχομένως - ενδεικτικά αναφέρομαι - στην Τρίπολη, στην Αττική. Άρα, λοιπόν, δεν μπορούμε να το ισχυριζόμαστε αυτό, πολύ περισσότερο όταν σας πω, κύριε Πρόεδρε, ότι στη Λέσβο οι πραγματικές δυνατότητες φιλοξενίας στο Καράτεπε και στη Μόρια δεν ξεπερνούν τις δύο χιλιάδες. Δηλαδή, αν έρθουν είκοσι χιλιάδες αύριο, θα μείνουν στη Λέσβο; Είναι κάτι το οποίο δεν μπορώ να το αντιληφθώ. Για την ταυτοποίηση των επιτροπών τώρα. Σας είπα και ιδιαίτερα ότι εμείς είμαστε σύμφωνοι και θα ψηφίσουμε, ειδικά στις δευτεροβάθμιες επιτροπές, στις προσφυγές, να είναι και συνταξιούχοι δικαστικοί - διοικητικοί δικαστές συνταξιούχοι - για να έχουμε περισσότερες δυνατότητες για τη στελέχωση των επιτροπών. Δεν θα είχαμε καμμία αντίρρηση. Τώρα για αυτό που είπε ο κ. Κόκκαλης, αν έχουμε πρόγραμμα ή όχι, δεν κατάλαβα. Ο κ. Κόκκαλης έχει φύγει. Εκεί υπάρχει πρόβλημα και εκεί μας επικαλείστε τους Ευρωπαίους; Εγώ το έχω πει και άλλη φορά και το λέω ευθαρσώς ότι διακατέχονταν όλοι αυτοί οι Ευρωπαίοι που έρχονταν, κύριε Πρόεδρε, από μια - επιτρέψτε μου να το πω - υποκρισία. Έρχονταν στην πατρίδα μας, κάνανε διαπιστώσεις, αλλά δεν είδαμε καμμία λύση ποτέ. Σας αναφέρω τα παραδείγματα του Φάινμαν, του καγκελάριου της Αυστρίας, του κ. Σουλτς, καλλιτεχνών πάρα πολλών, οι οποίοι ήρθαν και δεν μπορώ να καταλάβω γιατί επανερχόμεθα.
Να ολοκληρώνουμε, κύριε Αθανασίου.
Το πρόγραμμα της Νέας Δημοκρατίας θα το πω περιληπτικά σε τέσσερις γραμμές. Έπειτα, κύριε Υπουργέ - δεν το περίμενα από εσάς να το πείτε - για ποιους στάβλους μιλάτε ότι βάλαμε τους πρόσφυγες; Ξέρετε πώς ζούσαν οι πρόσφυγες στο κέντρο της Μόριας μέχρι το 2014 και αρχές του 2015; Σήμερα έχετε εικόνα να δείτε τι κατάσταση επικρατεί με τις λοιμώξεις, οι οποίες υπάρχουν, με συνωστιζόμενους ανθρώπους, μητέρες μέσα στον ήλιο να θηλάζουν τα παιδιά τους κάτω από τα δέντρα κ.λπ.; Για ποιες συνθήκες μιλάτε; Εμείς είχαμε αξιοπρεπείς συνθήκες. Βεβαίως, είχαμε λιγότερο κόσμο.
Κύριε Αθανασίου…
Τελείωσα, κύριε Πρόεδρε.
Νομίζω ότι πλέον και τα όρια της ανοχής του Προεδρείου έχουν εξαντληθεί.
Αναφέρομαι μονάχα σε κάτι, επειδή ειπώθηκε. Το πρόγραμμά μας είναι σαφέστατο. Θέλουμε άμεση αποσυμφόρηση των νησιών, άμεση στελέχωση των επιτροπών ασύλου, έτσι ώστε να επιταχυνθούν οι διαδικασίες των επιτροπών ασύλου, αποτελεσματικό έλεγχο των θαλασσίων ορίων στο Αιγαίο και μάλιστα, κυρίως, από ελληνικές δυνάμεις, έλεγχο των ΜΚΟ όσον αφορά τη χορήγηση άδειας και τη λειτουργία στη συνέχεια να γνωμοδοτούν - είπαμε πώς θα γίνεται αυτό - και λήψη μέτρων ανακούφισης των νησιών μας. Αυτό βέβαια δεν είναι αρμοδιότητα δική σας, αλλά νομίζω ότι ειδικά για το ζήτημα αυτό, για το οποίο δεσμευθήκαμε και σε σύσκεψη του Μαξίμου και ο κ. Φλαμπουράρης είπε ότι θα βοηθήσει…
Καλώς κύριε Αθανασίου.
Για τον ΦΠΑ, για να μην καταργηθεί…
Ολοκληρώσατε κύριε Αθανασίου. Σας παρακαλώ.
Ευχαριστώ κύριε Πρόεδρε, και ευχαριστώ και για την ανοχή σας.
Τον λόγο έχει ο κ. Δημοσχάκης, ο οποίος ήταν ο μοναδικός από τους επερωτώντες Βουλευτές που ήταν συνεπέστατος όσον αφορά τον χρόνο της πρωτολογίας του.
Θα είμαι και στη δευτερολογία μου, κύριε Πρόεδρε, ευχαριστώ πολύ.
Εγώ οφείλω να το επισημάνω, κύριε Δημοσχάκη.
Κύριε Υπουργέ, η ουσία είναι ότι αποδεικνύεται και μέσω των καταγγελιών του Γενικού Γραμματέα σας, ότι όλους αυτούς τους μήνες βαδίζατε στα τυφλά στο θέμα του μεταναστατευτικού - προσφυγικού. Αναλωθήκατε σε πρόχειρες λύσεις και το χειρότερο είναι ότι δείχνοντας περισσή αλαζονεία δεν δεχόσασταν και όποιες προτάσεις σας κάναμε. Όμως σας έκανα μια ερώτηση στην πρωτολογία μου. Αν θα στείλτε την υπόθεση στον εισαγγελέα. Δεν απαντήσατε.
Ποια υπόθεση;
Σας προτρέπω να διατάξετε ένορκο διοικητική εξέταση για τη διαπίστωση ή μη των καταγγελλομένων και το πόρισμα αυτής της ΕΔΕ να το διαβιβάσετε στον εισαγγελέα, ανεξάρτητα αν θα διατάξει προκαταρκτική έρευνα ή προανάκριση. Όμως ιδρύσατε ως κόμμα και ως Κυβέρνηση ένα Υπουργείο φάντασμα. Δεν ήταν αναγκαίο. Χωρίς δομές, χωρίς υποδομές, χωρίς αρχές, χωρίς αξίες, το βάλατε να περπατήσει. Διαχειριστική αρχή ήταν η Ελληνική Αστυνομία και το Λιμενικό Σώμα. Εν τοις πράγμασι, όμως, τα αγνοήσατε τα σώματα ασφαλείας και σχεδόν στο αντικείμενο αυτό τα καταργήσατε. Αφού θέλατε να φτιάξετε ένα Υπουργείο, γιατί δεν ιδρύσατε υπουργείο για τον οικουμενικό ελληνισμό, που το έχουμε ανάγκη; Πεντακόσιες χιλιάδες νεομετανάστες βρίσκονται στο εξωτερικό, σε όλη την υφήλιο και έχουν ανάγκη της προστασίας και της καθοδήγησης του ελληνικού κράτους. Δυστυχώς, όμως, ούτε το αυτονόητο δεν τους δώσατε, την ψήφο που ζητούσαν. Ωστόσο, όμως, δεν φρουρείτε τα σύνορα όπως οφείλετε. Δεν ζητήσατε από τα κράτη - μέλη τη συνδρομή της κοινής φρούρησης όπως οφείλατε. Στην πιο δύσκολη ιστορική φάση του ζητήματος των αλλοδαπών στην Ελλάδα, όσον αφορά τη χώρα μας, έχουμε τη χειρότερη Κυβέρνηση και έναν κακό Υπουργό, που δεν αντιλαμβάνεται το μέγεθος του προβλήματος και την αποστολή του. Πολλές φορές ζητήσαμε να προχωρήσουμε σε μια κοινή πολιτική για το μεταναστευτικό - προσφυγικό, αλλά εσείς επιλέξατε να ακολουθήστε τον δικό σας δρόμο, που μας οδήγησε σ' αυτό το χάος. Ουδέποτε ιστορικά Αντιπολίτευση παρείχε τόσο μεγάλες ανοχές σε Κυβέρνηση και αντί να πείτε στον Πρόεδρό μας ένα ευχαριστώ και μάλιστα με κεφαλαία γράμματα, μας εγκαλείτε όλους εδώ, στην Αίθουσα του Ελληνικού Κοινοβουλίου. Ξέρετε πώς λέγεται αυτό, το ότι δεν λέτε ένα ευχαριστώ, αλλά μας εγκαλείτε εδώ δέκα Βουλευτές της Αντιπολίτευσης σε επίκαιρη επερώτηση; Από την έναρξη του προβλήματος ενεπλάκησαν στη διαχείριση και οι Ένοπλες Δυνάμεις, με αποτέλεσμα να αποσπώνται από την κύρια αποστολή τους, που είναι η προάσπιση της εθνικής άμυνας και της ακεραιότητας της χώρας στον Έβρο, στα νησιά και όχι μόνο. Είναι κατάντια ο Έλληνας στρατιώτης να υπηρετεί αυτούς που παραβιάζουν τα σύνορα της πατρίδας και πάνω απ' όλα, στη συνέχεια να ασχημονούν και να μας προπηλακίζουν. Η Ελλάδα δέχεται, κύριε Υπουργέ, ειρηνική επίθεση στα νησιά μας και στον ακριτικό Έβρο με πολιορκητικό κριό την Κυβέρνησή σας. Άλλοι έρχονται από την Ανατολική Θράκη και άλλοι που ήταν εδώ εγκλωβισμένοι επί μήνες φεύγουν για την Τουρκία. Η Αστυνομία και ο Ελληνικός Στρατός στα σύνορα του Έβρου παρακολουθούν αμήχανοι αυτή την εικόνα, αυτόν τον βιασμό των ελληνικών συνόρων, συνόρων που στεριώθηκαν με αγώνες και πολέμους. Το λέω εγώ που είμαι σε απόσταση πεντακοσίων μέτρων από τον ποταμό Έβρο, εκεί όπου γεννήθηκα. Εσείς γεννηθήκατε στην Αθήνα και δεν γνωρίζετε τον δικό μας πόνο.
Κύριε Δημοσχάκη, ολοκληρώστε.
Κύριε Υπουργέ, θέλω να υπογραμμίσω ότι είστε η Κυβέρνηση όλων των Ελλήνων. Έχετε ιστορική ευθύνη. Η ιστορία θα σας κρίνει αυστηρά, γιατί δεν φρουρήσατε την πατρίδα μας και την εγκαταλείψατε στο έλεος των αλλοδαπών. Δημιουργήσατε και δημιουργείτε εκρηκτικό κλίμα και μείγμα στη χώρα. Όσοι έρχονται παραμένουν ως καθίζημα, γιατί φέρατε τη σύγχρονη Αυστροουγγαρία με τη δική σας ολιγωρία και αδιαφορία στα βόρεια σύνορά μας. Φυλάξτε, επιτέλους, τα σύνορα. Το χρωστάτε στον ελληνικό λαό, στην πατρίδα μας. Εάν δεν μπορείτε, φύγετε. Το οικονομικό πρόβλημα που έχει η Ελλάδα αργά ή γρήγορα θα ξεπεραστεί με πολύ πόνο. Αυτό, όμως, το οποίο δημιουργείτε δεν θα ξεπεραστεί εύκολα. Ο πόνος θα είναι πόνος καταστροφής. Λυπάμαι πολύ που κάνω αυτή τη διαπίστωση, ξέρω όμως τι λέω. Ευχαριστώ πολύ, κύριε Πρόεδρε.
Ο κ. Κυριαζίδης, ο τελευταίος επερωτών Βουλευτής, έχει τον λόγο για δύο λεπτά, προκειμένου να δευτερολογήσει, με μία ελάχιστη ανοχή.
Ευχαριστώ, κύριε Πρόεδρε. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, θα πρέπει να απαντήσετε σήμερα γιατί θα ξαναεπανέλθουμε. Είναι εθνικό ζήτημα, είναι ένα βαρύ ζήτημα, δεν μπορούμε να το ξεπερνούμε με απλές αναφορές. Εισήλθαν και εξήλθαν από τη χώρα, όπως εσείς λέτε με έγγραφά σας, περίπου ένα εκατομμύριο άνθρωποι. Πόσους απ' αυτούς έχουμε καταγράψει; Πρέπει να πάρουμε μία απάντηση. Δεύτερον, σε ό,τι αφορά τις ασθένειες στους χώρους των hotspots, επειδή είπατε ότι όλα βαίνουν καλώς, έχω να σας πω τα εξής: Έχουμε εξήντα εννέα κρούσματα ηπατίτιδας και αναφέρομαι σ' αυτά που έχουν δηλωθεί. Έχουμε οκτώ κρούσματα ελονοσίας, μιας ασθένειας την οποία η χώρα είχε λησμονήσει. Έχουμε είκοσι τέσσερα κρούσματα φυματίωσης. Έχουμε εξακόσια τριάντα πέντε κρούσματα ανεμοβλογιάς. Επίσης, έχουμε και προσβολή λιμενικών. Αυτά αναφέρονται σε επίσημα έγγραφα, τα οποία καταθέτω. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον, πότε οι αστυνομικοί, οι πυροσβέστες και οι λιμενικοί πήραν τα μέσα, τα υλικά προς προστασία; Πριν από τρεις μήνες. Απροστάτευτοι τόσο καιρό.
Έτσι τους βρήκαμε. Τι να κάνουμε;
Δεν τους βρήκατε έτσι. Επειδή κάνατε αυτή την αναφορά, έτσι ομιλείτε για το κέντρο της Αθήνας που όμως, απεγκλωβίστηκε από την μια μόνιμη κατάληψη. Συνοικίες ολόκληρες των Αθηνών πήραν ανάσα. Τα καταστήματα λειτουργούν σε περιοχές, όπως του Ψυρρή, στην περίοδο 2012-2014.
Πότε;
Το ξέρετε πάρα πολύ καλά. Και ας ήσασταν εκείνοι που διαμαρτυρόσασταν σε ό,τι αφορά τα προαναχωρησιακά, τα κλειστά, Αμυγδαλέζα με εκείνες τις φωνές τις άναρχες. Είναι γνωστό. Σε ό,τι αφορά, κύριε Υπουργέ, τις αναφορές, που προσπαθείτε να αποφύγετε, του Γενικού σας Γραμματέα, λες και είναι, όπως είπατε κάποιος. Δεν είναι κάποιος. Αναφέρεται σε ό,τι αφορά την προμήθεια των οικίσκων σε διαστάσεις, ενώ αναφέρεται περίπου στα 8.000 ευρώ, εσείς, βεβαίως, επιλέγετε το διαφορετικό κατά εξήντα εκατοστά παραπάνω με 12.000 ευρώ. Σε ό,τι αφορά στην «SOFTEX» του Κορδελιού. Εκεί σε ό,τι αφορά την εξασφάλιση ΜΚΟ, την ανθρώπινη βοήθεια με τη μεσολάβηση του Χρήστου Στυλιανίδη, δυόμισι χιλιάδες θέσεις, έτσι ώστε να παραμείνουν, δυόμισι εκατομμύρια, εσείς από το γραφείο σας λέτε ότι το απορρίψατε και οδηγείτε το κόστος σε 8,6 εκατομμύρια. Αυτά είναι καταγεγραμμένα και οφείλετε να λάβετε θέση επ' αυτών. Δεν είναι κάτι αφηρημένο. Είναι συγκεκριμένα. Ο Γενικός σας Γραμματέας. Για να δούμε, γιατί είπα προηγουμένως, κλείνοντας την πρωτολογία μου, γι' αυτή την παράλληλη κομπίνα. Εδώ έχουμε την τροπολογία, που μας έρχεται καθυστερημένα τον Φεβρουάριο μόνο και μόνο για να υπάρξουν αναθέσεις.
Κύριε Κυριαζίδη, σας παρακαλώ ολοκληρώστε.
Ολοκληρώνω, κύριε Πρόεδρε. Λέει ότι κατά παρέκκλιση κάθε νομοθεσίας και οποιασδήποτε ευρωπαϊκής νομοθεσίας προχωράτε σε αναθέσεις. Θα καταθέσω και την τροπολογία, που έχει κατατεθεί από πλευράς σας. Έρχομαι, βεβαίως, στο πώς αντιμετωπίζονται από τη δική σας πλευρά αυτά τα hot spot, που έχετε κάνει ή τα κέντρα φιλοξενίας στους νομούς. Σας διαβάζω του προσφάτως εκλιπόντος Περιφερειάρχη - εκφράζοντας και επίσημα εκ του Βήματος της Βουλής τα συλλυπητήρια όλων μας για έναν εργάτη της Τοπικής Αυτοδιοίκησης - του κ. Παυλίδη που λέει ότι έχουμε συνδράμει, έχουμε βοηθήσει. Μέχρι σήμερα δεν έχουμε πάρει καμία οικονομική υποστήριξη από πλευράς του κράτους και ελλείψει κονδυλίων δεν είμαστε σε θέση πλέον να διασφαλίσουμε την παραμονή στο συγκεκριμένο κέντρο φιλοξενίας, εννοώ στη ΒΙΠΕ Δράμας. Αυτά, κύριε Υπουργέ, ενώ από την άλλη πλευρά, βλέπουμε πώς από την πλευρά σας, δικών σας ανθρώπων - έχουν αναφερθεί και από τους συναδέλφους σας στις Σέρρες, στην Καλαμάτα, στη Χίο, στο Λιτόχωρο, όπου εκεί φιλοξενούνταν διακόσιοι πρόσφυγες κατ' επιλογή της νεολαίας του ΣΥΡΙΖΑ, διότι εκεί επέλεξε να κάνει τις διακοπές της η νεολαία του ΣΥΡΙΖΑ - επιλέξατε αυτά τα κέντρα, κύριε Υπουργέ.
Κύριε Κυριαζίδη, ήδη έχετε υπερβεί κατά πολύ τον χρόνο σας. Σας παρακαλώ πολύ, ολοκληρώστε.
Αυτά είναι καταγεγραμμένα και συγκεκριμένα, για να δούμε ποιες είναι οι επιλογές σας και πώς γίνονταν οι αναθέσεις. Εννιάμισι ευρώ την ημέρα από πλευράς σας, ενώ σε προηγούμενο χρόνο σε οποιονδήποτε πολίτη ήταν 4,5 ευρώ το άτομο.
Τι 9,5 ευρώ;
Αυτό πλήρωσε η ελληνική πολιτεία, ο Έλληνας φορολογούμενος εδώ για τη φιλοξενία των προσφύγων…
Και με αυτό ολοκληρώσατε, κύριε Κυριαζίδη.
…και στη συνέχεια το ίδιο κέντρο φιλοξενίας, που δημιουργήθηκε σε συγκεκριμένο κέντρο στο Λιτόχωρο. Για να συνεννοούμαστε, κύριε Υπουργέ.
Κύριε Κυριαζίδη, ολοκληρώσατε.
Καταθέτω τα σχετικά έγγραφα στα Πρακτικά. Ευχαριστώ, κύριε Πρόεδρε.
Τον λόγο έχει ο Υπουργός για τη δευτερολογία του.
Πόσο χρόνο έχω, κύριε Πρόεδρε;
Κύριε Υπουργέ, έχετε τον λόγο για δέκα λεπτά στη δευτερολογία σας. Όμως το σύνολο του χρόνου σας είναι είκοσι λεπτά η πρωτολογία, δέκα λεπτά η δευτερολογία και πέντε λεπτά η τριτολογία, σύνολο τριάντα πέντε λεπτά. Εσείς στην πρωτολογία σας μιλήσατε δεκαπέντε λεπτά. Επομένως, έχετε ακόμα αρκετό χρόνο. Κύριε Υπουργέ, έχετε τον λόγο.
Ας ξεκινήσουμε ήρεμα. Κύριε Παπαθεοδώρου, έχουμε σχέδιο για τα νησιά. Είναι πιθανόν να μην αρέσει. Όμως έχουμε σχέδιο για τα νησιά. Εδώ πέρα να ξεκαθαρίσουμε το εξής και είμαι βέβαιος ότι εσείς το ξέρετε. Δεν μπορούμε να μεταφέρουμε κόσμο από τα νησιά, χωρίς να τον χάσουμε από τη συμφωνία Ευρώπης - Τουρκίας. Αυτό είναι δεδομένο, ό,τι και να λέμε. Είναι γραμμένο, είναι άποψη της Κομισιόν, είναι άποψη των κρατών. Το παλεύουμε να το πετύχουμε. Δεν το έχουμε πετύχει, όμως.
Διαπραγματευτείτε να αλλάξει αυτό.
Συνέχεια, κύριε Παπαθεοδώρου. Εγώ έχω δει έντεκα Υπουργούς Εσωτερικών σε ενάμιση μήνα. Την περασμένη βδομάδα είδα όλες τις Κοινοβουλευτικές Ομάδες των κομμάτων. Έχω πάει τρεις φορές στην Τουρκία για αυτό, γιατί πρέπει να συμφωνήσει και η Τουρκία. Είναι μια σωστή σκέψη. Δεν έχει σημασία αν είναι δική μας ή δική σας. Σημασία έχει που συμφωνούμε. Προσπαθούμε πάρα πολύ να το κάνουμε και σας παροτρύνω να βοηθήσετε ο καθένας από εσάς μέσα από τα κόμματά του στην Ευρώπη. Από εκεί και πέρα, νομίζω ότι αυτό που υποκρύπτεται από τους νησιώτες είναι ότι εάν καταργηθεί η συμφωνία Ευρωπαϊκής Ένωσης - Τουρκίας, δεν θα πάρουμε αυτούς που είναι στα νησιά και όλα μέλι γάλα. Θα ξαναρχίσουν να έρχονται οι τέσσερις, πέντε, έξι, επτά χιλιάδες την ημέρα, κάθε βράδυ και τότε να δούμε ποια θα είναι η λύση για τον τουρισμό. Ποια θα είναι η λύση για τα προβλήματα των νησιών; Αυτό υποκρύπτεται από τους νησιώτες - όχι από εσάς, όχι από το κόμμα σας. Προσπαθούμε, λοιπόν, να αποφορτίσουμε τον πληθυσμό. Κουβαλάμε πραγματικά - κάποιος κύριος Βουλευτής το ανέφερε - όσους έχει κριθεί ότι δεν πρέπει να επιστραφούν στην Τουρκία. Είναι πάνω από είκοσι πέντε μέρες που κατεβάζουμε συνέχεια κόσμο στην Αθήνα και τον βάζουμε σε άλλες δομές. Θέλουμε να δημιουργήσουμε καλύτερους χώρους φιλοξενίας, για να σπάσει η ένταση και θέλουμε να δημιουργήσουμε και κλειστά κέντρα, όπως υπήρχαν, αλλά είχαν παραμεληθεί πριν έρθει ο ΣΥΡΙΖΑ. Και στη Μυτιλήνη υπήρχε και στη Χίο υπήρχε. Στη Χίο, μάλιστα, στο Μυρσινίδι, το λειτουργήσαμε για κάποιο μικρό χρονικό διάστημα. Ο σκοπός είναι μέσα από αυτά τα κλειστά κέντρα να υπάρξει ένα μήνυμα ενάντια στην παραβατικότητα, που όντως κάποιοι από τους irregular immigrants παρουσιάζουν και συγχρόνως να μπορέσει να διευκολυνθεί η υπηρεσία ασύλου. Είναι αντίθετη η Νέα Δημοκρατία να γίνει στα νησιά σε αυτό το πράγμα. Και αυτό κύριοι είναι ένα δικό σας πρόβλημα. Δεν είναι ένα δικό μας πρόβλημα. Εάν θέλετε να μας πείτε ότι χαίρεστε που πάμε να το κάνουμε, εμένα δεν με πειράζει, αλλά εσείς το πολεμάτε στα νησιά αυτό το πράγμα. Έχετε δίκιο για τους συντονιστές. Είναι μια διαδικασία γραφειοκρατικά πολύπλοκη. Αυτή τη στιγμή είναι σε προκήρυξη και νομίζουμε ότι μέσα στο επόμενο εικοσαήμερο με μήνα θα είναι τοποθετημένοι οι συντονιστές στη θέση τους. Αυτό δεν σημαίνει ότι τα νησιά δεν είχαν συντονιστές. Αυτό σημαίνει ότι τα νησιά είχαν έναν συνδυασμό από τον στρατό και από την υπηρεσία υποδοχής, ο οποίος προσπαθούσε - και νομίζουμε ότι στα περισσότερα με επιτυχία - να ισορροπήσει τα πράγματα και να τα φέρει βόλτα κάτω από πολύ δύσκολες συνθήκες. Κάνετε λάθος για τη φυματίνη για το μαντού. Έχετε κακή πληροφόρηση. Η φυματίνη έχει πάψει να εισάγεται στην Ελλάδα από το μνημόνιο που υπήρχε πριν τη συγκυβέρνηση ΠΑΣΟΚ - Νέας Δημοκρατίας, γιατί η Ελλάδα είχε κάτι χρέη προς το Ινστιτούτο Παστέρ και είχε πάψει να εισάγεται. Δεν έχουμε φυματίνη ούτε για τους Έλληνες. Η φυματίνη που φέραμε, ήρθε μέσα από τις ΜΚΟ με δικά τους έξοδα και με έξοδα της Ευρωπαϊκής Ένωσης και έχουμε καλύψει όλες τις ανάγκες. Η πρότασή σας για μια ειδική σελίδα στη «ΔΙΑΥΓΕΙΑ» - δεν είμαι ειδικός - δεν μου ακούγεται κακή. Θα το εισηγηθώ. Δεν ξέρω γραφειοκρατικά αν γίνεται, αλλά καλή μου ακούγεται. Δεν έχω να εναντιωθώ σε κάτι. Όσον αφορά το άσυλο για τους πρόσφυγες, κάνουμε τεράστιες προσπάθειες. Παραλάβαμε ένα άσυλο το οποίο είχε διακόσιους τριάντα. Σήμερα έχουμε οκτακόσιους είκοσι και θα πάμε να το αυξήσουμε και άλλο. Όπως ξέρετε, το άσυλο είναι μια αυστηρά νομική υπηρεσία. Δεν μπορεί να αυξηθεί έτσι ο αριθμός. Δηλαδή, δεν μπορεί να πάει από τους διακόσιους στους δύο χιλιάδες. Επομένως, προσπαθούμε πάρα πολύ. Έχουμε τεράστια βελτίωση. Είμαστε, όμως, πίσω από τις ανάγκες. Επιτροπές προσφυγών. Δημιουργούμε άλλες οκτώ. Έχουμε ήδη επτά. Πιστεύουμε ότι την 1η Νοεμβρίου θα έχουν δημιουργηθεί. Αυτά όλα θα βοηθήσουν ώστε οι επιστροφές προς την Τουρκία να αποκτήσουν μία κανονικότητα, την οποία ήδη, την έχουν αποκτήσει σε μικρό επίπεδο. Δηλαδή, τις τελευταίες εβδομάδες γυρνάμε περίπου εξήντα με ογδόντα την εβδομάδα στην Τουρκία. Πιστεύουμε ότι μέχρι τέλη Νοέμβρη αυτό θα αφορά διακόσια άτομα την εβδομάδα. Εάν έρθει και η EASO, που κι εκεί πέρα χρειαζόμαστε βοήθεια και πίεση στην Ευρώπη, τα πράγματα θα γίνουν καλύτερα. Ελέγχουμε τις ΜΚΟ πια, όσο μπορούμε. Το μητρώο είναι πιστοποίηση των ΜΚΟ. Είναι η πρώτη φορά που έχει γίνει. Στη Λέσβο ελέγχθηκε ΜΚΟ και βρέθηκε με οικονομικές και ασφαλιστικές ατασθαλίες και ήδη είναι προς τα δικαστήρια. Ο κ. Φερβέι βοηθάει στο προσφυγικό, στο μεταναστευτικό και στον συντονισμό του. Ακούστε, ο χρόνος είναι λίγος. Εγώ κατάλαβα ότι όλο αυτό έγινε σήμερα για να μάθουμε το εξής: Πρώτα θα πέσει ο ΣΥΡΙΖΑ, θα έρθει η Νέα Δημοκρατία και μετά καπάκι, θα φύγει η Νέα Δημοκρατία και θα έρθει η Χρυσή Αυγή. Αυτό γινόταν εδώ σήμερα. Τι υπερασπίζεστε; Τι ισχυρίζεστε; Πάμε να δούμε το πρόγραμμά σας και τις παρατηρήσεις σας. Κανένας πρόσφυγας, μετανάστης σε δρόμους, πλατείες, χωράφια. Στα χρόνια σας ήταν οι πρόσφυγες και οι μετανάστες σε δρόμους, πλατείες, χωράφια και κάθε δύο χρόνια κάνατε ένα μάζεμα. Τώρα, δεν είναι σε δρόμους, πλατείες, χωράφια. Τώρα, είναι σε camp, όχι πολύ καλά. Είναι καλύτερα από αυτά, τα οποία δεν υπήρχαν. Οι οικονομικοί μετανάστες να επιστρέφονται στις χώρες τους. Διαδικασία επανεισδοχής στην Τουρκία. Πόσους επιστρέψατε; Θα σας καταθέσω πάλι τον κατάλογο. Πόσους επιστρέψατε; Πόσους έχετε επιστρέψει στον Αφγανιστάν όλα τα χρόνια που ήσασταν Κυβέρνηση; Πόσους Σύριους επιστρέψατε; Πόσους Πακιστανούς επιστρέψατε; Πόσους Μαροκινούς επιστρέψατε;
Πόσοι ήταν, κύριε Υπουργέ, στην Ελλάδα;
Θα σας πω. Τέσσερα εκατομμύρια ήρθαν τα τελευταία δεκατρία χρόνια στην Ελλάδα. Πόσους επιστρέψατε; Πού τους είχατε; Πού είναι; Σας το είπα και πριν. Πού είναι; Τα σύνορα τα άνοιξε ο ΣΥΡΙΖΑ; Την Ειδομένη την έκανε ο ΣΥΡΙΖΑ;
Ποιος την έκανε την Ειδομένη;
Τέσσερα εκατομμύρια ήρθαν, κύριε Κυριαζίδη. Πέντε χιλιάδες ήταν οι θέσεις που είχατε για κράτηση. Οι άλλοι πού πήγαν, κύριε Κυριαζίδη; Πού πήγαν οι άλλοι; Τι έχετε να πείτε γι' αυτό;
Κάθε μήνα στη Δράμα είχαμε διαμαρτυρίες.
Οι άλλοι ήταν στις πλατείες. Οι άλλοι ήταν στα χωράφια. Κάποιοι πιθανώς με διακινητές - δεν σας συσχετίζω με τους διακινητές, για όνομα του Θεού…
Αυτό έλειπε.
Δεν είναι βέβαιο, γιατί εσείς το κάνετε, κύριε Κουμουτσάκο.
Δεν μας κάνετε και χάρη.
Θα μπορούσα να σας πω, γι' αυτό που λέτε. Θα σας απαντήσω, κύριε συνάδελφε. Να μαζευτούμε, όμως, λιγάκι. Να ξέρουμε για τι πράγμα μιλάμε εδώ.
Να δούμε τι γίνεται με τα ασυνόδευτα ανήλικα.
Θα σας πω για τα ασυνόδευτα ανήλικα. Είχατε διακόσες πενήντα θέσεις. Διακόσες πενήντα θέσεις είχατε και έχουμε φτιάξει χίλιες εκατό μέσα σε έξι μήνες!
Με τι γενικούς αριθμούς, κύριε Υπουργέ;
Κύριε Κουμουτσάκο, παρακαλώ, μη διακόπτετε.
Σας παρακαλώ! Έχουμε φτιάξει χίλιες εκατό και θα φτιάξουμε και θα το καλύψουμε τους επόμενους έξι μήνες. Τι έχετε να πείτε; Τριακόσες θέσεις είχατε για ανήλικα.
Πόσοι ήταν συνολικά;
Βγαίνετε και κουνάτε τα δάχτυλα.
Μη διακόπτετε, παρακαλώ. Κύριε Υπουργέ, συνεχίστε την ομιλία σας.
Για πενήντα παιδιά ήταν διακόσιες θέσεις.
Παρακαλώ, κύριε συνάδελφε.
Αυτές κάνατε δέκα χρόνια να τις φτιάξετε. Και κατηγορείτε τον ΣΥΡΙΖΑ γιατί έφτιαξε μονάχα εννιακόσες πενήντα θέσεις μέσα σε έξι μήνες;
Κύριε Υπουργέ, με τον πακτωλό των ευρωπαϊκών χρημάτων που έχετε πάρει …
Τα λέτε στον κόσμο…
Ίδιες συνθήκες με αυτές που έχουμε σήμερα ήταν;
Μας ακούει ο κόσμος και νομίζω ότι μας καταλαβαίνει.
Είναι και τι αριθμό είχαμε.
Παρακαλώ, κύριοι συνάδελφοι. Κύριε Υπουργέ, συνεχίστε την ομιλίας σας.
Αντιλαμβανόμαστε τον εκνευρισμό σας.
Δεν είμαι εκνευρισμένος, κύριοι. Είμαι απογοητευμένος. Ήρθατε εδώ για να κάνετε τα hot spot, όχι δομές φιλοξενίας. Κύριοι, τι λέτε στους νησιώτες;
Κατάπιατε τον Βουδούρη και κάνετε επίθεση σ' εμάς.
Καλά, εντάξει. Τι λέτε στους νησιώτες; Λέτε να φύγουν; Καταλύεται η συμφωνία. Να φύγουν; Πάρετε μία θέση σαφή. Δεν αρκεί να λέτε: «κατά την άποψή μου δεν καταλύεται». Καταλύεται. Έρχομαι από την Ευρώπη που έχουμε μιλήσει με όλους. Καταλύεται. Να φύγει; Δεν βοηθάτε. Καλλιεργείτε μία ανασφάλεια. Καλλιεργείτε έναν φόβο. Το προκαλείτε αυτό το πράγμα. Θα πω μετά και για τις ομιλίες σας.
Να πάνε και σε άλλα μέρη, κύριε Υπουργέ. Να πάνε και στην ηπειρωτική Ελλάδα.
Απαγορεύεται, σας λέμε, με βάση τη συμφωνία. Βρείτε τα με τους αρχηγούς των κομμάτων σας στην Ευρώπη, οι οποίοι δεν μας το επιτρέπουν.
Φέρτε μου τις διατάξεις.
Παρακαλώ, παρακαλώ.
Εγώ τις διατάξεις τις ανέλυσα.
Είσαστε αντίθετος, κύριε Κουμουτσάκο, με τη συμφωνία;
Εμείς την υπογράψαμε τη συμφωνία;
Θα θέλατε να μην την υπογράψουμε; Πάρτε μια θέση. Πείτε: «Υπογράψαμε μια λάθος συμφωνία». Είχατε κάτι άλλο καλύτερο; Πάρτε μια θέση και πείτε ότι «κακώς η Κυβέρνηση του ΣΥΡΙΖΑ υπέγραψε τη συμφωνία, τη συμφωνία, που από δεκαπέντε χιλιάδες - δέκα χιλιάδες την ημέρα τους έριξε στα εκατό». Να σας πω, κύριε Κουμουτσάκο; Εκφράζεστε λάθος. Είπατε ότι έχουμε νέα αύξηση τις τελευταίες τρεις μέρες, ήρθαν τριακόσια τριάντα άτομα. Αυτό είναι. Εβδομήντα με εκατό άτομα την ημέρα έρχονται.
Λίγα είναι;
Λίγα είναι, γιατί ήρθαν πέντε χιλιάδες και εφτά χιλιάδες πριν τη συμφωνία.
Εσείς οδηγήσατε τη χώρα να δέχεται πέντε χιλιάδες τη μέρα.
Σας παρακαλώ.
Σας παρακαλώ. Κύριε Υπουργέ, συνεχίστε.
Ξέρετε, με διακόπτετε συνέχεια. Εγώ δεν διέκοψα κανέναν σας. Όμως μπορείτε και να με διακόπτετε. Όσον αφορά τα κλειστού τύπου, σας είπα πριν για την Αμυγδαλέζα. Εγώ δήλωσα στη Βουλή ότι η Αμυγδαλέζα δεν έκλεισε ποτέ, ότι η Αμυγδαλέζα υπολειτουργούσε, γιατί η Αμυγδαλέζα είχε εξεγέρσεις, όπως αυτές που είχαν στη Μόρια και όταν ήλθαμε σαν Κυβέρνηση, ήταν καμένη και αυτό το ξέρετε.
Ποιος την έκαιγε;
Και αυτό που συζήτησα με τον κ. Δένδια, ο κ. Δένδιας είχε την ευγένεια να μην του δώσει τη διάσταση, που εσείς προσπαθείτε να του δώσετε. Δεν ζήτησα συγγνώμη από τη Νέα Δημοκρατία. Ζήτησα συγγνώμη από τον κ. Δένδια για ένα πολύ συγκεκριμένο γεγονός, το οποίο υπήρξε και το οποίο ο κ. Δένδιας το αποδέχθηκε και η ιστορία έχει περάσει. Δεν έχει νόημα από εκεί και πέρα, γιατί, κύριοι, είναι σαφές ότι έχουμε διαφωνίες. Έχουμε διαφωνίες, γιατί φοβάμαι ότι ιδεοληψίες έχετε εσείς. Κύριε Δημοσχάκη, σε όλη την Ευρώπη ο στρατός ασχολείται με τους πρόσφυγες και με τους μετανάστες, σε όλη τα κράτη - μέλη της Ευρωπαϊκής Ένωσης. Μονάχα εδώ φοβόσαστε ότι θα καταστραφεί ο στρατός; Τόση λίγη εμπιστοσύνη έχετε στον στρατό; Μονάχα εδώ φοβόσαστε ότι θα γίνουμε μουσουλμάνοι; Τόση λίγη εμπιστοσύνη έχετε στις εθνικές μας παραδόσεις και στη δύναμη που έχουμε σαν λαός; Για τ' όνομα του Θεού! Δηλαδή, δεν προσέχετε πια. Νομίζω ότι ξεφεύγουν τα πράγματα. Κύριε Γεωργιάδη, αυτός ο άνθρωπος, πράγματι, στο στρατόπεδο Σκαραμαγκά εμπλέκεται - δεν ξέρουμε αν φταίει ή όχι - σε παράνομη διακίνηση λαθρομεταναστών. Μπορείτε, βέβαια, να το αξιοποιήσετε: «Κοίτα ποιον βάλανε».
Τον βάλατε όντως;
Ναι, ναι, τον βάλαμε. Είχε παίξει έναν πολύ δραστήριο ρόλο και μας είχε βοηθήσει πάρα πολύ στην Ειδομένη. Κοιτάξτε, όμως, τώρα να δείτε κάτι. Αυτό που θα ήθελα να δείτε και το καταλαβαίνατε είναι ότι την ίδια ώρα που βάλαμε διάφορους, οι υπηρεσίες μας ήταν από πάνω συνέχεια, ώστε να μπορούμε ακριβώς να βρούμε τέτοια πράγματα που μπορεί να συμβαίνουν. Επίσης, τώρα εγώ θα μπορούσα να σας πω ότι ο δήμαρχος στο Μεσολόγγι συνελήφθη. Δεν έχει νόημα.
Μας εγκαλείτε;
Δεν έχει νόημα. Πραγματικά σας λέω. Έχουμε τα μάτια μας από επάνω. Κι αυτό σας το λέω όχι στο πλαίσιο του καυγά που κάνουμε, αλλά στο πλαίσιο του ότι έχουμε μια έντονη ανησυχία σε ζητήματα ασφάλειας και προσπαθούμε πάρα πολύ να είμαστε από πάνω. Πιστεύω ότι μέχρι τώρα τα έχουμε καταφέρει. Δεν μπορεί κανείς να βεβαιώσει για το μέλλον πώς θα πάνε τα πράγματα, αλλά η προσοχή μας και η συνεργασία μας με τις Intelligence και με την Αστυνομία δυναμώνει μέρα με τη μέρα. Και αυτό σας το καταθέτω έξω από το πλαίσιο του προηγούμενου καυγά, ο οποίος θα συνεχίσει. Να σας πω τώρα για τα στοιχεία Βουδούρη. Δεν έχει λογική. Μου λέτε ότι είπε ο κ. Βουδούρης ότι στη Νορβηγία κοστίζει 12.000 και στην Ελλάδα κοστίζει 15.000. Για αυτό, αν δεν έχει μια μελέτη πίσω του, που να λέει τι μετράει στη Νορβηγία, τι μετράει στην Ελλάδα, δεν υπάρχει απάντηση. Αυτό το πράγμα μπορείτε να το καταλάβετε. Είμαστε όλοι επιστήμονες σε διαφορετικές επιστήμες. Συγκεκριμένα στοιχεία μπορεί κανείς να τα απαντήσει, αλλά μια γενική κουβέντα ότι κοστίζει στη Νορβηγία 12.000 και στην Ελλάδα 15.000, με βάση ποια στοιχεία βγαίνει αυτό; Εκεί πέρα είναι που λέω ότι θα έπρεπε να είχατε μία μελέτη, που να λέει ότι τα στοιχεία που υποστηρίζουν αυτό το πράγμα είναι αυτά και κατά την άποψή μου να μη χρησιμοποιήσετε μια κατασκευή, η οποία δεν οδηγεί πουθενά. Αντίστοιχο είναι το ζήτημα που έθεσε κάποιος «τα μεν σπιτάκια έχουν 10 χιλιάδες, τα άλλα έχουν 12 χιλιάδες». Δεν είναι αλήθεια. Προκηρύσσονται διεθνείς διαγωνισμοί και προκηρύσσονται από τις ΜΚΟ γι' αυτά τα πράγματα. Έχουμε τη σύμφωνη γνώμη της Ευρώπης και έχουμε και τη σύμφωνη γνώμη της UNHCR. Σας εξήγησα πριν ότι αυτό χρειάζεται για να είναι οι συνθήκες όσο γίνεται καλύτερες. Όπως και την περασμένη φορά θα καταθέσω στοιχεία για τις επιδοτήσεις. Επιτρέψτε μου εδώ να σας αναφέρω το εξής: Δεν έχει γίνει ούτε μία κατ' εξαίρεση ανάθεση. Ούτε μία!
Από πού προκύπτει αυτό;
Εσείς θα ψάξετε να το βρείτε. Εγώ θα σας πω από πού προκύπτει;
Να μας φέρετε στοιχεία, κύριε Υπουργέ.
Όχι, δεν θα σας φέρω εγώ την αθωότητά μου. Εσείς θα φέρετε την ενοχή. Δεν θα φέρουμε εμείς την αθωότητά μας. Και το ξέρετε αυτό το πράγμα. Είναι άλλες οι εποχές αυτές, που κάποιος έπρεπε να αποδείξει την αθωότητά του. Επαναλαμβάνω, λοιπόν, ότι εδώ δεν υπήρξε ούτε μία ανάθεση κατ' εξαίρεση.
…(δεν ακούστηκε)
Αξίζει να τα μελετήσετε, ώστε την άλλη φορά να είμαστε λίγο πιο μαζεμένοι. Εδώ πέρα υπάρχουν στοιχεία για το πόσοι μπήκαν αυτά τα χρόνια πριν από το 2015. Και πραγματικά θα απορήσετε και με εμένα: Πού πήγαν όλοι; Πώς τα βολέψατε τόσο καλά; Πού πήγαν; Τι να βγω να πω στην Ευρώπη; Ότι τα καταφέραμε; Ότι έφυγαν; Από πού έφυγαν όλοι αυτοί; Η κ. Χριστοδουλοπούλου άνοιξε τα σύνορα. Εσείς; Από πού έφυγαν; Στην Ελλάδα δεν είναι. Εδώ σας έχω την αλληλογραφία η οποία δείχνει την κατασκευή του μύθου για τη «SOFTEX». Διαβάστε την σας παρακαλώ. Είμαι απόλυτα ειλικρινής. Και, ξέρετε, το όνομα του καθενός έχει πολύ μεγάλη σημασία για τον ίδιο και δεν θέλω να υπάρχει καμμία σκιά. Εδώ σας έχω λοιπόν όλη τη λειτουργία της κατασκευής, πώς κατασκευάστηκε αυτός ο μύθος. Δεν έχει προκηρυχθεί κανένας διαγωνισμός, δεν έχει γίνει τίποτα. Επίσης σας έχω εδώ μέσα την απάντηση της μη κυβερνητικής οργάνωσης, η οποία διαψεύδει αυτά τα οποία ερωτάτε εσείς στηριζόμενοι σε αυτά που λέει ο κ. Βουδούρης. Θα καταθέσω πάλι στοιχεία για τη διαχείριση της προσφυγικής κρίσης, τα χρήματα με βάση την Ευρωπαϊκή Ένωση. Συγχωρήστε με, αλλά θα σας καταθέσω επίσης τις καταδίκες που έχει υποστεί η χώρα μας από το Ευρωπαϊκό Συμβούλιο για κακή συμπεριφορά απέναντι στους πρόσφυγες και μετανάστες στα χρόνια της δικής σας διακυβέρνησης.
Είναι αυτά που αναφέρατε εσείς. Είναι αυτά που καταγγέλλατε εσείς.
Θα καταθέσω επίσης για να σταματήσετε να φοβίζετε τους Έλληνες με την «υγειονομική βόμβα», στοιχεία ότι κάθε εβδομάδα σε όλα τα camp έχουμε υγειονομική έκθεση από επιδημιολόγους, οι οποίοι αποδεικνύουν ότι τα πράγματα εξελίσσονται με ασφάλεια και τίποτα δεν γίνεται τυχαία. Θα καταθέσω επίσης στοιχεία για τον τρόπο με τον οποίο έγινε η κατασκευή για τη «SOFTEX». Το προηγούμενο ήταν για τα σπιτάκια. Θα πρέπει να τα ψάχνετε τα πράγματα πριν. Εγώ ήμουν διαθέσιμος αν θέλατε. Θα καταθέσω τα Πρακτικά από τη συζήτηση που έγινε στην ΕCHO για τα σπιτάκια τα οποία προτείναμε για τους πρόσφυγες και που έγιναν αποδεκτά από την ΕCHO. Επιπροσθέτως, θα καταθέσω και το πώς η UNHCR τα έκανε και αυτή αποδεκτά όχι αυτόν τον τύπο ακριβώς, αλλά σαν σπιτάκια μεγαλύτερα ώστε να μπορούν να χωρέσουν με αξιοπρέπεια τις οικογένειες. Θα καταθέσω τις υπουργικές αποφάσεις οι οποίες όλο αυτό το διάστημα, που μεταφέροντας μια άλλη γνώμη ισχυρίζεστε ότι δεν γινόταν έργο, έχουν ήδη προχωρήσει και προχωρούν στο Υπουργείο. Σας μεταφέρω τέλος το εξής: Υπάρχουν δύο τρόποι να προχωρήσουμε. Εγώ πραγματικά έχω ανάγκη τον δεύτερο. Μπορούμε δηλαδή να βρισκόμαστε εδώ και να τσακωνόμαστε. Εγώ δεν αφαιρώ από κανέναν το δικαίωμα να κάνει αντιπολίτευση. Εξάλλου, ούτε τη δύναμη ούτε τη διάθεση έχω να κάνω αυτό το πράγμα. Θα θέλαμε οι προτάσεις να είναι συγκεκριμένες. Σήμερα δεν έγινε καμμία συγκεκριμένη πρόταση και καμμία συγκεκριμένη καταγγελία, εκτός από δύο. Η μία είναι για την ΒΙΑΛ - που δεν είναι αλήθεια - και μία για το φαγητό όπου θα παρθεί απάντηση. Τα στοιχεία έχουν δοθεί επανειλημμένα. Έχουν κατατεθεί δύο φορές τα στοιχεία του Γενικού Λογιστηρίου του Κράτους. Κάθε φορά που τα ζητάτε, σας τα δίνουμε, αλλά νομίζω ότι καλό θα ήταν να προχωρήσουμε πια με έναν άλλον τρόπο. Κύριοι Βουλευτές, εγώ τελειώνω και πάλι λέγοντάς σας ότι, παρ' όλες τις δυσκολίες, θα τα καταφέρουμε. Σας ευχαριστώ.
Ευχαριστούμε, κύριε Υπουργέ. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Γεωργιάδης για να δευτερολογήσει.
Κύριε Πρόεδρε, ήθελε τον λόγο ο κ. Κουμουτσάκος.
Κύριε Πρόεδρε, ήθελα τον λόγο επί προσωπικού για ένα λεπτό.
Ποιο είναι το προσωπικό, κύριε Κουμουτσάκο;
Κύριε Πρόεδρε, ο Υπουργός αναφέρθηκε δύο φορές στο όνομά μου για υποτιθέμενες λανθασμένες ερωτήσεις.
Ορίστε, έχετε τον λόγο για ένα λεπτό.
Κύριε Υπουργέ, το γεγονός ότι η Αξιωματική Αντιπολίτευση ασκεί κοινοβουλευτικό έλεγχο δεν μπορεί να σας κάνει να αισθάνεσθε εκνευρισμό. Είναι λάθος αυτό, θεσμικά και πολιτικά. Εμείς επιτελούμε την αποστολή μας εδώ και από τα στοιχεία που έχουμε στα χέρια μας, θέτουμε ερωτήσεις και κάνουμε δημοκρατικό έλεγχο, μεταφέροντας τον προβληματισμό των πολιτών. Μη μας μέμφεσθε γι' αυτό, γιατί αυτό επιβάλλεται από τη δημοκρατία. Καταθέσατε μία σειρά εγγράφων. Γιατί δεν τα καταθέσατε στον κ. Βουδούρη να τον πείσετε πριν βγει δύο φορές και σας δημιουργήσει το πρόβλημα, για το οποίο σχεδόν απολογείστε σήμερα; Γιατί όλα αυτά τα στοιχεία τα φέρνετε σήμερα και δεν τα ήξερε ο Γενικός σας Γραμματέας; Ρωτάει ο κόσμος. Αν τα ήξερε, προφανώς δεν θα ήσασταν σήμερα εδώ να απαντάτε στο δικό μας ερώτημα. Έτσι δεν είναι; Είναι παράλογο αυτό που λέω; Όχι, κύριε Υπουργέ, δεν έχουμε καμμία σκοπιμότητα. Δεν υπάρχει καμμία διάθεση να δημιουργήσουμε προβλήματα εκεί που δεν υπάρχουν σε ένα μείζον θέμα. Κάνουμε τον έλεγχο αυτό με αίσθηση ευθύνης. Δεν θα σας πλήξουμε προσωπικά. Δεν υπάρχει τίποτα προσωπικό, αλλά όταν βοά ο τόπος, τι να κάνει η Αντιπολίτευση, να σιωπήσει; Αυτό επιθυμείτε; Ε, δεν θα το έχετε!
Τώρα απαντάω εγώ σε αυτό; Ή όχι;
Όχι, κύριε Υπουργέ. Θα δευτερολογήσει ο κ. Γεωργιάδης και έπειτα εσείς, αφού άλλωστε έχετε δυνατότητα τριτολογίας. Κύριε Γεωργιάδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ξεκινάω με τα του κ. Βουδούρη. Πάω ανάποδα από αυτά που είπατε εσείς, μήπως μπορέσουμε και συνεννοηθούμε. Θα διαβάσω - για να ακούει και ο ελληνικός λαός - τι είπε ο κ. Βουδούρης για τα σπιτάκια και σε τι εσείς απαντήσατε προηγουμένως. «Ο κ. Βουδούρης κατηγόρησε τον κ. Μουζάλα ότι εμμένει σε οικίσκους εξήντα εκατοστά μεγαλύτερους και ακριβότερους από τις προδιαγραφές της Ύπατης Αρμοστείας και εξέφρασε ανησυχίες για τις διαδικασίες που θα ακολουθηθούν για να τους προμηθευτεί το Υπουργείο. Η Ύπατη Αρμοστεία είχε οικίσκους 8 επί 3 μέτρα που κοστίζουν περίπου 8.000 ευρώ, ενώ ο Υπουργός προτιμάει οικίσκους 8 επί 3,60, που κοστίζουν 10.000 έως 12.000 ευρώ. Τους πρώτους τους έχει έτοιμους η Ύπατη Αρμοστεία ή έχει συμβόλαια με εργοστάσια που μπορούν να τους παραδώσουν μέσα σε λίγες εβδομάδες, ενώ οι δεύτεροι θα καθυστερήσουν δημιουργώντας πίεση για απευθείας ανάθεση». Έτσι είπε ο κ. Βουδούρης. Εσείς μας είπατε ότι η Ύπατη Αρμοστεία ενέκρινε το σχέδιό σας. Μα, ο κ. Βουδούρης δεν λέει ότι η Ύπατη Αρμοστεία δεν ενέκρινε το σχέδιό σας. Ο κ. Βουδούρης σάς κατηγορεί ότι επιλέγετε έναν μεγαλύτερο τύπο από τον στάνταρ - για να συνεννοούμαστε - και αυτό θα δημιουργήσει την ανάγκη να κάνετε απευθείας ανάθεση και άρα αδιαφανείς διαδικασίες. Εσείς έρχεστε και μας απαντάτε ότι το ενέκρινε η Ύπατη Αρμοστεία. Απαντάτε δηλαδή σε κάτι για το οποίο δεν έχετε ερωτηθεί. Επαναλαμβάνω λοιπόν το ερώτημα: Ισχύει ότι αυτό που ζητάτε εσείς δεν είναι οι στάνταρ προδιαγραφές της Ύπατης Αρμοστείας και δεν υπάρχουν έτοιμα συμβόλαια με εργοστάσια για να σας τα παραδώσουν σε λίγο καιρό και άρα θα χρειαστεί να φτάσετε και σε απευθείας ανάθεση; Αυτή είναι η ερώτηση του κ. Βουδούρη και όχι αν το ενέκρινε η Ύπατη Αρμοστεία μετά από δικό σας αίτημα.
Η δική σας θέση ποια είναι, κύριε Γεωργιάδη;
Εγώ δεν είμαι Υπουργός Μεταναστευτικής Πολιτικής. Αν γίνω Υπουργός Μεταναστευτικής Πολιτικής, θα πάρω απόφαση γι' αυτό το θέμα. Εγώ θέλω να καταλάβω αν ισχύει ότι ο Έλληνας Υπουργός ζητάει μία διαδικασία έξω από το στάνταρ. Αν το ζητάει, για ποιο λόγο το ζητάει; Πόσο παραπάνω θα κοστίσει αυτό και με τι διαδικασίες; Τελεία. Ό,τι άλλο μου απαντάτε, δεν έχει σχέση με αυτό που συζητάμε. Πάμε, όμως, και στα πιο σημαντικά θέματα. Λέτε στη δευτερολογία σας το εξής: «Θα ανοίξουμε τα κλειστού τύπου κέντρα που υπήρχαν πριν έρθει ο ΣΥΡΙΖΑ για τα νησιά», για να επισημάνετε την ανακολουθία της Νέας Δημοκρατίας που τώρα είναι αντίθετη στα κλειστού τύπου κέντρα. Προφανώς γι' αυτό το είπατε. Δεν το είπατε ολόκληρο, όμως. Έπρεπε να πείτε το εξής: «Θα ανοίξουμε τα κλειστού τύπου κέντρα που υπήρχαν πριν έρθει ο ΣΥΡΙΖΑ και που ο ΣΥΡΙΖΑ τα κατήγγειλε ως Νταχάου, ως τρίτο κόσμο και ως στρατόπεδα συγκεντρώσεως». Αυτό έπρεπε να πείτε. Διότι το 90% των καταγγελιών και των καταδικών της Ελλάδας τις οποίες φέρατε εδώ και καταθέσατε, κύριε Υπουργέ - αν δεν το ξέρετε, θα σας το πω - είναι καταγγελίες των στελεχών του ΣΥΡΙΖΑ, που πήγαιναν στην Ευρώπη και κατηγορούσαν την Ελλάδα. Άρα, τι έρχεται και μας λέει τώρα ο Υπουργός του ΣΥΡΙΖΑ; Μας λέει: Αυτά τα κλειστού τύπου κέντρα που υπήρχαν πριν έρθει ο ΣΥΡΙΖΑ και που ο ΣΥΡΙΖΑ τα κατήγγειλε ως Νταχάου, τώρα εγώ θα τα ξανανοίξω - εσείς δηλαδή, που μας λέγατε ότι αυτά είναι Νταχάου και που τώρα είναι μια χαρά περιστερώνες και πολύ ωραία κέντρα - και γιατί η Νέα Δημοκρατία είναι ανακόλουθη που τώρα δεν θέλει αυτά που είχε η Νέα Δημοκρατία;». Δηλαδή δεν βρίσκουμε άκρη. Με την πολιτική σας υποκρισία δεν βρίσκουμε άκρη. Δεύτερο ερώτημα. Μας κατηγορείτε ότι είχαμε λιγότερο αριθμό θέσεων. Εδώ, κύριε Μουζάλα, πραγματικά σας θαυμάζω σε αυτό. Είχατε ένα πολύ ήρεμο ύφος και τώρα χάσατε λίγο την ψυχραιμία σας. Και αν κάποιος δεν ξέρει το θέμα, μπορεί να πει: «Ωραία τα λέει ο άνθρωπος». Αλλά εδώ θα μας βγάλετε όλους τρελούς. Συγγνώμη, κύριε Μουζάλα, ξέρετε πόσες ήταν οι παράνομες είσοδοι στην Ελλάδα το 2014; Ξέρετε τον αριθμό;
Εβδομήντα δύο χιλιάδες.
Εβδομήντα δύο χιλιάδες. Ξέρετε πόσες ήταν το 2015;
Πόσες;
Πείτε μου το νούμερο. Το ξέρετε; Ενάμισι εκατομμύριο. Ερώτηση: Είναι δυνατόν να έχεις τον ίδιο αριθμό θέσεων και τις ίδιες δομές σαν κράτος, όταν έχεις εισροή εβδομήντα δύο χιλιάδων, και τον ίδιο αριθμό, όταν έχεις ενάμισι εκατομμύριο; Η απάντηση σε αυτό για το οποίο μας κατηγορείτε είναι πολύ απλή, κύριε Μουζάλα. Ήρθατε εσείς - η Κυβέρνηση σας εννοώ κι όχι εσείς προσωπικά - και συγκεκριμένα, η κ. Χριστοδουλοπούλου που έχει την κυρίως ευθύνη, και ανοίξατε τα σύνορα. Πώς τα ανοίξατε; Πάμε και στο πώς τα ανοίξατε τώρα. Τα ανοίξατε γιατί το λιμενικό σταμάτησε να κάνει περιπολίες, όπως έκανε επί της κυβερνήσεως Σαμαρά. Τα ανοίξατε διότι, αν θυμάστε, κύριε Πρόεδρε, το βράδυ που τσακώθηκε ο κ. Πανούσης με τον ταξίαρχο και την κ. Χριστοδουλοπούλου, έβγαλε εντολή η κ. Χριστοδουλοπούλου ως Υπουργείο Μεταναστευτικής Πολιτικής ότι όσοι έρχονται στην Ελλάδα για έξι μήνες θα έχουν νόμιμη άδεια παραμονής. Άρα, κάνατε προσκλητήριο στην απέναντι πλευρά να έρθουν όλοι εδώ. Και αφού ανοίξατε τα σύνορα και ξεκίνησαν να έρχονται όλοι αυτοί εδώ, μετά μας λέτε ότι έχετε περισσότερες θέσεις. Μα, έχετε περισσότερες θέσεις γιατί δημιουργήσατε πολύ μεγαλύτερη ροή και γιατί λόγω της μεγαλύτερης ροής, η Ευρώπη σάς δίνει πολύ περισσότερα λεφτά. Στην πραγματικότητα στις εβδομήντα δύο χιλιάδες οι διακόσιες θέσεις είναι πολύ περισσότερες απ' ό,τι οι χίλιες εκατό στο ενάμισι εκατομμύριο, αν ξέρετε απλά μαθηματικά. Το λέω γιατί στο τέλος θα μας τρελάνετε. Άρα, όταν μιλάτε, όπως σας είπα και στην πρωτολογία μου, θέλω να είστε σοβαρός όπως δείχνετε. Πείτε ένα συγγνώμη που λέγατε ότι Νταχάου τα κλειστού τύπου κέντρα. Γυρίστε στην κοινοβουλευτική σας ομάδα και πείτε ότι «Ναι και ο ΣΥΡΙΖΑ υπερέβαλε ως αντιπολίτευση και τα κλειστού τύπου κέντρα ήταν απαραίτητα». Ζητήστε ένα συγγνώμη από την αντιπολίτευση γι' αυτά που λέγατε, για να μπορούμε κάποτε να συνεννοηθούμε. Κανέναν καβγά δεν είχαμε. Παίρνω το τρίτο παράδειγμα. Σας λέει στην πρωτολογία του ο εισηγητής της Νέας Δημοκρατίας για την υπόθεση του Κούρδου. Ποια είναι η απάντησή σας στην πρωτολογία σας; «Μα, τώρα το έγραψε το «ΠΡΩΤΟ ΘΕΜΑ»». Μάλιστα. Επανέρχομαι εγώ. Ποια ήταν η απάντηση στη δευτερολογία σας; «Ναι, ήταν αλήθεια». Ερώτηση: Γιατί αυτό το «Ναι, ήταν αλήθεια» που είπατε στη δευτερολογία σας δεν το είπατε στην πρωτολογία σας; Γιατί μπλέξατε το «ΠΡΩΤΟ ΘΕΜΑ»; Ποιος είναι ο λόγος; Για να κάνατε εντυπώσεις; Την άλλη φορά ο κύριος Πρωθυπουργός, όταν έβγαλε ο Πρόεδρος της Νέας Δημοκρατίας Κυριάκος Μητσοτάκης το χαρτί με τους πλειστηριασμούς, είπε: «Το γράφει το «ΠΡΩΤΟ ΘΕΜΑ»». Και το αρχικό δημοσίευμα ήταν από την «ΕΦΗΜΕΡΙΔΑ ΤΩΝ ΣΥΝΤΑΚΤΩΝ». Έτσι θα κάνουμε συζήτηση στη Βουλή; Ναι, λοιπόν, αναλαμβάνω και την πολιτική ευθύνη - εγώ το θεωρώ γενναίο αυτό που κάνατε - ότι ένας άνθρωπος που επιλέξατε στο Σκαραμαγκά συνελήφθη για διακίνηση λαθρομεταναστών. Μικρό θέμα είναι αυτό; Να μην το αναδείξει η αντιπολίτευση; Λέτε ότι το παρακολουθείτε. Εγώ δεν είπα ότι εσείς κάνατε διακίνηση λαθρομεταναστών, προς Θεού. Είπα, όμως, ότι ένας συνεργάτης σας, τον οποίο βάλατε σε μια κρίσιμη θέση, συνελήφθη γι' αυτό το πράγμα. Να μην το αναδείξει η αντιπολίτευση, κύριε Υπουργέ; Να μην σας ρωτήσουμε; Άρα, γιατί μας κατηγορείτε; Και κλείνω με μια προσωπικά παρατήρηση στον φίλο μου τον κ. Κατσώτη, επειδή άκουσα πριν τι μου είπατε. Δεν μου αρέσει καθόλου, κύριε συνάδελφε, να διαστρεβλώνουν τα λεγόμενά μου. Εγώ στην ομιλία μου στη Χίο δεν είπα στην Ελλάδα να απαγορεύσουμε ή να κλείνουμε στη φυλακή όσους πιστεύουν στον κομμουνισμό. Είπα ότι σε μια σειρά ανατολικών χωρών ισχύουν αυτού του τύπου οι πρακτικές, γιατί αυτοί θυμούνται την εποχή που είχαν κομμουνισμό και έχουν πολύ άσχημες μνήμες από αυτό. Αυτή είναι μια ιστορικού τύπου συζήτηση.
Γιατί εκεί οι ναζί είναι στην κυβέρνηση.
Εγώ, για να συνεννοούμαστε, πιστεύω στη φιλελεύθερη αστική δημοκρατία και μου αρέσει όλοι να εκφράζουν ελεύθερα τις πολιτικές τους απόψεις, και εσείς. Αυτό που διαφοροποιεί τους δυο μας είναι ότι αν εσείς ποτέ κυβερνάγατε και ερχόταν κομμουνισμός, εμάς δεν θα μας αφήνατε να μιλάμε, γιατί ο κομμουνισμός είναι ένα κόμμα χωρίς κοινοβούλιο. Εμείς είμαστε φιλελεύθερο κόμμα και θέλουμε κοινοβούλιο με πολλά κόμματα, και με εσάς μέσα. Εκεί που σας αδίκησα, ενδεχομένως, και αυτό θέλω να το διορθώσω, είναι που το εκλάβατε ως ταύτιση με τον ΣΥΡΙΖΑ. Λοιπόν, θα το ξεκαθαρίσουμε. Στον ΣΥΡΙΖΑ, πράγματι, τα περισσότερα στελέχη του έχουν καταγωγή από το ΚΚΕ. Ο κ. Δραγασάκης παραλίγο να γίνει γενικός γραμματέας του ΚΚΕ. Ο κ. Τσίπρας ήταν στην ΚΝΕ. Τα λέω αυτά για να συνεννοούμαστε. Όμως, πράγματι, για να μιλήσουμε τώρα μαρξιστικά, δεν είναι κομμουνιστές, όπως εσείς που είστε καθαροί κομμουνιστές και συνεπείς, είναι οπορτουνιστές, για να μιλήσω με την μαρξιστική ιδεολογία. Το ότι είναι οπορτουνιστές τούς καθιστά ακόμα πιο επικίνδυνους. Ξέρετε γιατί; Γιατί, εφόσον είναι τυχοδιώκτες, για να πάρουν την εξουσία και για να κρατήσουν την εξουσία, δεν έχουν κανέναν φραγμό, ούτε πολιτικό ούτε ιδεολογικό. Αυτή είναι η διαφορά με εσάς. Εσείς είστε κανονικοί κομμουνιστές και υπό την έννοα αυτή, όχι μόνο πολιτικοί μου αντίπαλοι, αλλά και ιδεολογικοί μου αντίπαλοι, γιατί εγώ πιστεύω στη φιλελεύθερη αστική δημοκρατία. Αυτοί είναι οπορτουνιστές, πάνε όπου φυσάει ο άνεμος για να πάρουν την καρέκλα. Αυτή είναι η διαφορά. Εάν σας ταύτισα καθ' οιονδήποτε τρόπο, κακώς, δεν είχα αυτήν την πρόθεση. Είστε άλλο πράγμα εσείς, άλλο πράγμα αυτοί.
Εξ ιδίων κρίνετε τα αλλότρια!
Όμως, για να συνεννοούμαστε, η δική μου δήλωση δεν έχει να κάνει με το τι θα κάνουμε στην Ελλάδα. Στην Ελλάδα θα κάνουμε αυτό που κάνουμε, που το επανίδρυσε μετά τη χούντα ο Κωνσταντίνος Καραμανλής, φιλελεύθερη αστική δημοκρατία που όλοι μπορούν να εκφράζουν άποψη, ακόμα και εσείς. Ευχαριστώ πολύ.
Κύριε Πρόεδρε, θα ήθελα τον λόγο επί προσωπικού
Έχετε τον λόγο, κύριε Κατσώτη, επί προσωπικού.
Με συγχωρείτε, αλλά δεν μπορώ τώρα να μην απαντήσω σε ένα ζήτημα που ειπώθηκε από τον Αντιπρόεδρο της Νέας Δημοκρατίας. Κατ' αρχάς, δεν μας νομιμοποίησε ο Καραμανλής, μας νομιμοποίησαν οι αγώνες των κομμουνιστών, δεκάδες χρόνια πριν από τον Καραμανλή. Δεν φυλακίζουν τους κομμουνιστές οι οποιοιδήποτε στις χώρες αυτές, αλλά οι κυβερνήσεις οι οποίες είναι ακροδεξιές, υμνούν τον Χίτλερ και γενικά τη ναζιστική ιδεολογία. Αυτοί, λοιπόν, σήμερα που υπηρετούν το κεφάλαιο και τους μονοπωλιακούς ομίλους, δεν θέλουν τα κόμματα αυτά, τα οποία υπηρετούν τους εργαζόμενους και τις δικές τους ανάγκες, που υπηρετούν, αν θέλετε, αυτόν τον αγώνα για τη δική τους εξουσία. Γι' αυτό, λοιπόν, και τους κυνηγούν, όπως κυνηγούσαν και εδώ στη χώρα μας τους κομμουνιστές με φυλακές και εξορίες και με όλα αυτά που ο λαός μας τα έχει ζήσει, τα γνωρίζει πάρα πολύ καλά. Οι κομμουνιστές εδώ κατέκτησαν αυτό που λέμε «ελευθερία δράσης». Δεν τη χαρίζει σε κανέναν αυτήν την ελευθερία δράσης. Βεβαίως, είμαστε αντίπαλοι. Εμείς θέλουμε άλλου είδους εξουσία, άλλου είδους οικονομία, η οποία να υπηρετεί πραγματικά τις λαϊκές ανάγκες και όχι το κέρδος. Βεβαίως, έχετε διαφορετική αντίληψη. Μπορεί να υπάρχουν πολλά κόμματα, αλλά, όπως είπαμε εμείς πολλές φορές, μπορεί από πολλές πλευρές να υπηρετείται η ίδια στρατηγική, δηλαδή η ικανοποίηση των αναγκών του μεγάλου κεφαλαίου. Εμείς είμαστε από την άλλη πλευρά.
Ευχαριστούμε, κύριε Κατσώτη. Κύριε Υπουργέ, έχετε τον λόγο.
Κύριε Πρόεδρε, θα ήθελα τον λόγο.
Δεν προβλέπεται. Σας παρακαλώ πολύ.
Μας αποκάλεσε τυχοδιώκτες. Με συγχωρείτε, κύριε Πρόεδρε!
Είμαστε στο κλείσιμο. Σας παρακαλώ!
Κύριε Πρόεδρε, δώστε για λίγο τον λόγο, μην το χαλάτε!
Κύριε Υπουργέ, θα τριτολογήσετε;
Ναι, κύριε Πρόεδρε.
Μας αποκάλεσε τυχοδιώκτες και δεν μας δίνετε τον λόγο, κύριε Πρόεδρε. Το σημειώνω αυτό.
Ακούστε. Πρώτον, δεν είναι προσωπικό. Δεύτερον, υπάρχει εκπρόσωπος της Κυβέρνησης, ο οποίος μπορεί να απαντήσει.
Αποκάλεσε εμάς, τον χώρο τον πολιτικό, τυχοδιώκτες. Φαίνεται ότι αρέσκεστε στον χαρακτηρισμό. Λυπούμαι!
Δεν είναι προσωπικό. Σας παρακαλώ πολύ! Ο κ. Μουζάλας είναι εδώ και, αν θέλει, μπορεί να μιλήσει. Έχετε τον λόγο, κύριε Υπουργέ.
Ο κ. Μουζάλας, λοιπόν, παρεμπιπτόντως, λέει με σαφήνεια ότι ο ΣΥΡΙΖΑ έχει αποδείξει ότι δεν είναι τυχοδιώκτες και προχωράμε παρακάτω τώρα. Ήθελα προς τον Βουλευτή του ΚΚΕ να πω να μη θεωρήσει έλλειψη σεβασμού που δεν απάντησα σε αυτά που είπε. Κοιτάξτε να δείτε κάτι. Στις περισσότερες διαπιστώσεις που κάνετε, συμφωνώ μαζί σας. Υπάρχει, όμως, μια θεμελιακή διαφορά στο ότι πρέπει στον πραγματικό χρόνο, σήμερα δηλαδή, χθες, αύριο, να πάρουμε αποφάσεις. Εκεί πέρα διαφωνούμε. Είναι σημαντικές οι διαφωνίες μας, είναι όμως θεμιτές. Κύριε Γεωργιάδη και κύριε Κουμουτσάκο, καμμία αίσθηση προσωπικού ή οτιδήποτε τέτοιο. Για τον Κούρδο με ρωτήσατε, σας είπα, δεν το κατάλαβα αυτό με το «ΠΡΩΤΟ ΘΕΜΑ». Πραγματικά σας το λέω. Δεν απέφυγα δηλαδή κάτι. Εξάλλου, είναι γνωστό ότι πολλές φορές λέω αλήθειες εδώ πέρα, οι οποίες δημιουργούν μια άλλη αίσθηση. Για τα σπιτάκια - και σας παρακαλώ να το κλείσουμε - ζητήσαμε μαζί με την DG EKO μεγαλύτερα σπιτάκια απ' αυτά τα οποία υπήρχαν. Είχαν δηλαδή ήδη μια UNHCR σύμβαση γι' αυτά τα σπιτάκια, για να μπορέσουμε να δημιουργήσουμε καλύτερες συνθήκες. Αυτό μπήκε στο τραπέζι των διαπραγματεύσεων και όταν σας λέω ότι έγινε αποδεκτό, λέω για να σας πω ότι είχαμε δίκιο που ζητήσαμε μεγαλύτερα σπιτάκια. Τη διαφορά τιμής δεν την ξέρω, τις παραγγελίες δεν τις κάνουμε εμείς, τους διαγωνισμούς δεν τους προκηρύσσουμε εμείς. Ελπίζω να σας κάλυψα σε αυτό το πράγμα, γιατί έχει μεγάλη σημασία για μένα προσωπικά αυτό.
Συγγνώμη, ποιος προκήρυξε;
Η οργάνωση, η οποία θα τα πάρει.
Η ΜΚΟ.
Η ΜΚΟ, με διεθνή διαγωνισμό. Και υπάρχουν εκατοντάδες εταιρείες, που κάνουν ό,τι σπιτάκια θέλεις. Εξίσου καλά θα μπορούσε κανείς, ξέρετε, να το αντιστρέψει αυτό. Και να πει ότι αυτός ο οποίος θέλει ντε και καλά αυτό το είδος του σπιτιού, έχει κάτι ύποπτο. Ούτε αυτό ισχύει. Είναι ο τρόπος που δουλεύανε μέχρι τώρα. Εμείς θέλουμε να προσαρμόσουμε αυτό το πράγμα στις δικές μας συνθήκες που είναι ευρωπαϊκές. Να σας πω για τα κλειστού τύπου κέντρα. Δεν απέκρυψα ποτέ από τη Βουλή ότι τα κλειστού τύπου κέντρα λειτουργούσαν. Και μεταναστευτικό χωρίς κλειστού τύπου κέντρα δεν μπορεί να γίνει.
Γιατί δεν τους το λέτε;
Επιτρέψτε μου όμως να σας πω - και αυτό μπορεί να δημιουργήσει πάλι τριβές - ότι ένα κέντρο κλειστού τύπου μπορεί να είναι Νταχάου και ένα κέντρο κλειστού τύπου μπορεί να μην είναι Νταχάου. Αυτό είναι κάτι που μένει κανείς να δει πώς ήταν, πώς γίνανε και όλα αυτά τα πράγματα. Για τις δομές κάνετε ένα λάθος. Το ένα εκατομμύριο που ήρθε και πέρασε από εδώ πέρα, έφευγε μέσα σε τρεις - τέσσερις μέρες, με πιο επίσημους τρόπους απ' αυτούς που έφευγαν παλαιότερα και κάναμε - κι εσείς - ότι δεν τους βλέπουμε. Αρχίσαμε να σκεφτόμαστε για δομές, όταν έκλεισαν τα σύνορα, όταν βλέπαμε ότι θα κλείσουν τα σύνορα. Εγώ - πρέπει να θυμόσαστε ότι - είχα βγει και είχα πει στην τηλεόραση και είχα πει και στη Βουλή ότι με το παράνομο κλείσιμο των συνόρων μας κλέψανε έναν - ενάμισι μήνα πάνω στον οποίο θα μπορούσαμε να έχουμε αρχίσει να δημιουργούμε τις δομές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Αναγκαστήκαμε να τις δημιουργήσουμε όσο πιο γρήγορα μπορούμε, δεν είναι κακές, δεν είναι και καλές όμως, τις φτιάχνουμε καλύτερα και προχωρούμε. Και σε αυτό, νομίζω, ότι δεν έχετε και εσείς κάποια ιδιαίτερη αντίρρηση. Θα θέλατε ίσως να είναι καλύτερες και εμείς θα θέλαμε. Κάνουμε μία πολύ σκληρή προσπάθεια σε αυτό. Μην ξαναπείτε - αποτελεί ύβρη - «ανοίξαμε τα σύνορα», μην ξαναπείτε «το Λιμενικό δεν έκανε περιπολίες», μην το ξαναπείτε. Μπορεί να λεχθούν μετά άλλα πράγματα. Δεν είναι καλό για τον τόπο. Το Λιμενικό έκανε περιπολίες. Δεν ανοίξαμε τα σύνορα. Δεν βγήκαμε να πούμε «ελάτε». Δεν έπεσε το Χαλέπι, επειδή ήρθε ο ΣΥΡΙΖΑ! Δεν κόπηκαν τα συσσίτια στην Τουρκία και έκλεισαν τα σχολεία για τους πρόσφυγες στην Τουρκία επειδή βγήκε ο ΣΥΡΙΖΑ! Αυτό είναι όταν εγώ λέω ότι καλό θα είναι να κάνετε κριτική, σαφέστατα έχετε δικαίωμα να κάνετε κριτική, έχουμε δικαίωμα να «απαιτούμε» προτάσεις. Δεν τις βλέπουμε τις προτάσεις, παρά σε μία γενική μορφή τους, ενώ το καθημερινό πράγμα τρέχει και εκεί πέρα χρειαζόμαστε. Σταματάω εδώ και σας ευχαριστώ που με ακούσατε.
Ευχαριστούμε τον κύριο Υπουργό. Ολοκληρώθηκε η συζήτηση επί της υπ' αριθμόν 1/1/4-10-2016 επίκαιρης επερώτησης προς τον Υπουργό Εσωτερικών και Διοικητικής Ανασυγκρότησης, σχετικά με τις επίσημες καταγγελίες και σκιές στη διαχείριση του προσφυγικού. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.09΄ λύεται η συνεδρίαση για αύριο, ημέρα Τρίτη 25 Οκτωβρίου και ώρα 16.00΄, με αντικείμενο εργασιών του Σώματος νομοθετική εργασία: σύμφωνα με την ημερήσια διάταξη που σας έχει διανεμηθεί.